การสอนที่ผ่านมาตั้งแต่เทอมฉันทะ มาจนเกือบถึงโค้งสุดท้ายของภาควิริยะ ต้องบอกว่าก็ยังไม่ได้เข้าใจการเรียนการสอนแบบ Open Approach อย่างลึกซึ้งมากนัก แต่ก็พอจะมองเห็นภาพ จากการทำแผนบ้าง การสังเกตการณ์สอนบ้าง และการลงสอนเองด้วย การสอน ๒ ห้อง ด้วยแผนเดียวกัน มันก็มีหลายปัจจัยที่จะ ส่งผลให้ประสบความสำเร็จ แผนบางแผนก็ใช้ได้ดีกับห้องหนึ่ง แต่กับอีกห้องหนึ่งมันก็ดูไม่เข้าท่าเลย ขั้นตอนที่น่าพึงพอใจก็มีบ้างแต่ก็ไม่มากนัก



แผนที่คิดว่าพอใจที่สุดก็คือ แผนการสอนกิจกรรมหาคำให้เจอ ซึ่งเป็นกิจกรรมการทบทวนคำที่มีวรรณยุกต์ เอก และ โท ซึ่งครูติดชุดคำที่มีวรรณยุกต์ต่างกันบริเวณนอกห้องเรียน แต่อยู่ภายในอาคาร โดยให้โจทย์ว่า จากประโยคที่นักเรียนได้ ควรเลือกคำใดในชุดคำที่กำหนดให้มาเติมให้สมบูรณ์ เช่น ข้อที่ ๑ ฉันไปใน................ ให้นักเรียนไปหาว่าชุดคำนั้น มีคำว่า ปา ป่า ป้า จะเลือกคำใดมาเติม โดยการหานั้นครูให้จับคู่ และให้เงื่อนไขเพิ่มเติมว่างานจะสำเร็จลงก็ต่อเมื่อ งานเสร็จทั้งคู่ และกลับเข้าห้องในเวลาที่กำหนด

สิ่งที่คิดว่าทำให้สำเร็จ คือ ๑. สถานที่ที่หาคำตอบอยู่นอกห้องเรียน ๒. การหาคำตอบมีเงื่อนไขที่ชัดเจน ๓. นักเรียนอิสระในการหาคำตอบและคิดว่าเป็นการแข่งขัน ๔. ครูทำหน้าที่เพียงคอยดูวิธีการของนักเรียนแต่ละคู่โดยไม่ได้มีการเข้าไปกดดันเพื่อให้ได้คำตอบที่ถูกต้อง ๕. การค้นหาคำตอบเป็นคู่ทำให้นักเรียนที่ยังมีปัญหาในการอ่าน เขียน เปิดใจในการเรียนมากขึ้น เพราะมีเพื่อนคอยช่วยเหลือ ชี้แนะ



ทำอย่างไรที่ออกมารูปแบบนี้ คิดว่าเกิดจากการเรียนรู้จากเด็กอีกครั้งหนึ่ง หลังจากที่เข้าไปสอนแล้ว ก็ได้เรียนรู้ลีลาการเรียนรู้ว่าเป็นอย่างไร ใช้กิจกรรมแบบไหนจะกระตุ้นได้ดี แต่ก่อนจะมาถึงคาบนี้ก็ใช้หลายวิธี ลองผิดลองถูกมาก็หลายครั้ง แต่ก็ยังเชื่อว่านักเรียนสามารถเรียนรู้ได้ เพียงแต่เรายังมองไม่เห็นประตูที่เขาเปิดรับเท่านั้นเอง

**ชื่อ** นางสาวอนุสรา คงกระพันธ์ **หน่วยวิชา** ภูมิปัญญาภาษาไทย **ระดับชั้น**  ๑

**กิจกรรมที่ก่อการเรียนรู้**

๑. แนวคิดกิจกรรม ลักษณะกิจกรรม

กิจกรรม ทบทวนสระลดรูป สระแปลงรูป กิจกรรมนี้ให้เด็กจับคู่แล้วช่วยกันตามหาคำที่มีสระลดรูป สระแปลงรูป ที่ครูได้ติดบัตรคำไว้ในบอร์ด และตั้งเป็นกลุ่มไว้ภายในอาคารเรียน แล้วเขียนลงในใบงานที่ครูให้ ใบงานมีลักษณะเป็นตาราง ประกอบด้วย สระ โอะ อะ อัว เอะ แอะ เออ โดยมีเงื่อนไขคือ ๑. มีเวลาในการหาคำ ๓๐ นาที ๒. ต้องเขียนคำเสร็จทั้ง ๒ คน จึงจะถือว่าภารกิจเสร็จสิ้น ๓. คำที่หาได้ต้องครบทุกสระ และถูกต้อง

๒. ความรู้ที่มีมาก่อน (Med before)

กิจกรรมนี้ทำในสัปดาห์ที่ ๕ ซึ่งเด็กได้เรียนสระเหล่านี้ผ่านนิทานคำกลอนมาแล้วตั้งแต่ในสัปดาห์ที่ ๓ และเคยทำกิจกรรมการตามหาคำมาแล้วในการเรียน วรรณยุกต์ เอก โท ในภาคเรียนฉันทะ

ความรู้ของครูที่มีมาก่อน คือ ครูเรียนรู้ว่าการทำกิจกรรมที่ต้องออกไปหาคำตอบนอกห้องเรียน เป็นกิจกรรมที่เด็กรู้สึกสนุก และมีผลตอบรับค่อนข้างดี

๓. โจทย์สถานการณ์เปิด

หาคำที่มีสระลดรูปที่อยู่ตามสถานที่ต่างๆ เขียนลงในใบงานตามเงื่อนไขที่กำหนด

๔. ชิ้นงาน

.ใบงาน

๕. ประเด็นที่ได้เรียนรู้

เด็กชอบกิจกรรมนี้ เพราะเหมือนเป็นการเล่นเกม การค้นหาคำตอบเป็นคู่ทำให้นักเรียนที่ยังมีปัญหาในการอ่าน เขียน เปิดใจในการเรียนมากขึ้น เพราะมีเพื่อนคอยช่วยเหลือ ชี้แนะ

๖. ปัจจัยความสำเร็จ

๑. สถานที่ที่หาคำตอบอยู่นอกห้องเรียน ๒. การหาคำตอบมีเงื่อนไขที่ชัดเจน ๓. นักเรียนอิสระในการหาคำตอบและคิดว่าเป็นการแข่งขัน ๔. ครูทำหน้าที่เพียงคอยดูวิธีการของนักเรียนแต่ละคู่โดยไม่ได้มีการเข้าไปกดดันเพื่อให้ได้คำตอบที่ถูกต้อง

๗. ประเด็นที่พัฒนาต่อ

ตารางที่ครูให้ต้องหาคำจำนวนมาก เด็กที่ยังไม่สามารถเขียนหนังสือได้คล่องจะรู้สึกเมื่อยล้า แม้ว่าจะยังอยากหาคำตอบอยู่