**ชีวิตที่เรียนรู้...ของครูเพลินฯ”ภาควิมังสา ปีการศึกษา ๒๕๕๔**



**ชื่อ** นางสาวสายรุ้ง **นามสกุล** ดวงมณี

**หน่วยวิชาที่สอน** ภูมิปัญญาภาษาไทย

**ระดับชั้นที่สอน** ชั้น ๔

**กิจกรรมที่ก่อให้เกิดการเรียนรู้มากที่สุด**

กิจกรรมการแต่งกลอนบทละคร เป็นการนำเอาความรู้ที่ได้เรียนจากวิชาภาษาไทยภาคจิตตะ ไม่ว่าจะเป็น  
ในด้านหลักภาษา การใช้ภาษา รวมถึงการแต่งกลอนบทละครซึ่งต้องเลือกใช้ เมื่อนั้น บัดนั้น มาจะกล่าวบทไป   
ให้ถูกต้องตามคุณวุฒิและวัยวุฒิของตัวละครมาประยุกต์ใช้ให้ได้ครบในชิ้นงานของตนเอง โดยครูจะให้เงื่อนไขในการแต่งคือ นักเรียนสามารถนำเรื่องราวประสบการณ์มาร้อยเรียงแต่งเป็นกลอนบทละครได้คนละไม่ต่ำกว่า ๖ บท   
นำความรู้เรื่อง กลกลอนซ่อนวรรณยุกต์ คำไวพจน์ คำพ้องรูป พ้องเสียง มาปรับใช้สอดแทรกในงานของตนเอง   
ซึ่งเรื่องใดที่นักเรียนไม่มีความถนัด สามารถนำมาประยุกต์ใช้เพียงเล็กน้อยได้ แต่จะต้องมี ๑ หัวข้อ ที่นักเรียนสามารถนำมาประยุกต์ใช้ได้อย่างดี และเป็นจุดเด่นในกลอนที่นักเรียนแต่ง จากนั้นก็เลือกเอาทำนองที่นักเรียน  
ได้เรียนในวิชาภูมิปัญาภาษาไทย คือ ทำนองแขกมอญบางช้าง และทำนองร่าย อย่างใดอย่างหนึ่งที่ถนัดเพื่อมาใช้  
ขับร้องในงานของนักเรียนเอง



**ความรู้ที่มีมาก่อน (met before)**

เนื่องจากในภาคเรียนวิริยะที่ผ่านมานั้นนักเรียนได้ฝึกร้องและฝึกแต่งเพลงเรือรวมทั้งมีพื้นฐานการแต่งกลอนแปดที่นักเรียนส่วนใหญ่คุ้นเคยมาบ้างแล้ว เมื่อได้มาเรียนวรรณคดีเรื่องเงาะป่าที่ใช้กลอนบทละครในการแต่งนักเรียนจึงสามารถเข้าใจและสามารถอ่านเป็นจังหวะได้ดี โดยในคาบภูมิปัญญาภาษาไทยที่มีคาบเรียนสัปดาห์  
ละ ๑ คาบ ครูได้ให้นักเรียนสังเกตลักษณะการแต่ง รวมทั้งสัมผัสคล้องจองในกลอนบทละครที่ครูยกตัวอย่างมาจากวรรณคดีเรื่องเงาะป่า และร่วมกันสรุปออกมาเป็นฉันทลักษณ์ รวมทั้งฝึกร้องทำนองร่าย และแขกมอญบางช้าง จากนั้นให้นักเรียนทำชิ้นงานกลอนบทละครของตนเอง โดยเลือกตัวละครคือคุณครูชั้นสี่มาสองคนแต่งเป็นเรื่องราวโดยต้องเลือกใช้เมื่อนั้น และบัดนั้นให้ถูกต้องด้วย เพื่อเป็นการฝึกให้นักเรียนได้ลงมือปฏิบัติและทำให้เข้าใจถึง  
ฉันทลักษณ์ของกลอนบทละครมากขึ้นด้วยตนเอง

**ประเด็นที่ได้เรียนรู้**

ในตอนต้นเมื่อนักเรียนได้ทราบว่าต้องเรียนกลอนบทละคร ซึ่งส่วนใหญ่เข้าใจว่ามันคล้ายๆ กับกลอนแปดนั้น นักเรียนก็ถามครูเป็นคำถามแรกว่า *“ต้องแต่งกลอนด้วยใช่มั้ยคะ?”* พร้อมทั้งสีหน้าที่พยายามปรับให้แลดูไม่เบื่อหน่ายจนเกินไป ก็เป็นประเด็นในใจที่ทำให้เราซึ่งเป็นครูผู้สอนต้องหาแรงจูงใจเพื่อชักนำให้นักเรียนเรียนได้อย่างสนุกสนาน เป็นต้นว่า กลกลอนซ่อนวรรณยุกต์หรือตัวอย่างกลอนที่ครูแต่งเองที่มีเนื้อหาสนุกสนานมาปรับใช้สอดแทรกในการสอน ซึ่งผลที่ออกมาก็เป็นที่น่าพอใจและทำให้นักเรียนมีแรงบันดาลใจทำงานของตนเอง รวมทั้งหมั่นฝึกฝนร้องทำนองที่ตนเองเลือกด้วยบรรยากาศที่สนุกสนานและช่วยเหลือกันและกันภายในกลุ่มเพื่อนด้วย

เมื่อครูได้เริ่มทำแผนการสอนและได้พูดคุยกับนักเรียนคร่าวๆ ในเรื่องเนื้อหาที่จะเรียน ก็ทำให้ครูต้องเพิ่มความกระตือรือร้นและเพิ่มลูกเล่นในการสอนให้ดูน่าสนใจ เพื่อให้ผู้เรียนไม่รู้สึกเบื่อหน่ายและท้อแท้ในการเรียน   
ซึ่งโดยส่วนตัวแล้วก็ไม่ได้คาดหวังว่านักเรียนจะต้องแต่งได้ แต่งดี หรือแต่งครบตรงตามที่ครูกำหนดทุกอย่าง   
แต่ด้วยความที่เมื่อครูทำเป็นตัวอย่าง แต่งเป็นตัวอย่าง และร้องให้ดูเป็นตัวอย่าง สิ่งต่างๆ เหล่านี้อาจจุดประกายและความคิดสร้างสรรค์ให้นักเรียน เพราะเมื่อครูอ่านตัวอย่างที่ครูแต่งจบแล้ว ก็มีเสียงนักเรียนหลายเสียงพูดถึงสิ่งที่ตนเองจะแต่งมากมาย ทำให้ครูเกิดกำลังใจ และสุดท้ายเมื่อถึงเวลาส่งงานผลก็ปรากฏว่าส่วนใหญ่ทำได้ดี ส่วนคนที่มีปัญหาติดขัดก็พยายามมาถามครูเพื่อให้ตนเองมีผลงานไม่น้อยหน้าเพื่อนคนอื่นด้วย ทำให้ครูได้เรียนรู้ว่าหากเรามุ่งมั่นและตั้งใจส่งผ่านความรู้ให้นักเรียน ไม่เพียงแต่ความรู้เท่านั้นที่นักเรียนได้รับไป ความมุ่งมั่นและตั้งใจจากครู  
ก็ได้ส่งผ่านไปถึงนักเรียนด้วยเช่นกัน



**ปัจจัยความสำเร็จ**

ด้วยวิธีการที่ครูพยายามสร้างบรรยากาศให้นักเรียนรู้สึกสนุกตั้งแต่เริ่มเรียนวรรณคดีเงาะป่า ซึ่งสามารถ  
ดึงความสนใจจากนักเรียนส่วนใหญ่ที่ชอบฟังนิทานหรือเรื่องเล่าจากครูได้ ครูแต่งกลอนบทละครเกี่ยวกับตนเอง  
ให้นักเรียนได้ดูเป็นตัวอย่างโดยพยายามสอดแทรกเนื้อหาให้นักเรียนได้หัวเราะผ่อนคลาย เพื่อทำให้นักเรียนมีแรงบันดาลใจและไม่รู้สึกเบื่อที่จะแต่งกลอนของตนเอง รวมทั้งเปิดโอกาสให้นักเรียนได้ลองถูกลองผิดด้วยตนเอง  
โดยครูจะทำหน้าที่ให้คำแนะนำ

**ประเด็นที่จะนำไปพัฒนาต่อ**

ต่อยอดการเรียนรู้ให้นักเรียนสามารถนำเรื่องราวร้อยแก้วที่นักเรียนชื่นชอบมาเรียบเรียงในรูปแบบกลอนบทละครได้อย่างถูกต้อง เพื่อกระตุ้นให้นักเรียนไม่เบื่อหน่าย และเป็นเรื่องท้าทายโดยเริ่มจากเรื่องราวที่ตนเองชอบ

