

***นางสาวจุธารัตน์ ยุกตะบุตร***

***หน่วยวิชาภูมิปัญญาภาษาไทย***

***ระดับชั้น 6***

**เป้าหมายแห่งความดีงาม**

กิจกรรมที่ก่อให้เกิดการเรียนรู้มากที่สุด คือกิจกรรมล้วงลึก รู้ตัวตน ตอน เป้าหมายแห่งความดีงาม ซึ่งเป็นกิจกรรมที่ให้นักเรียนสำรวจลักษณะเด่น บุคลิกภาพของตนเอง พร้อมทั้งตั้งเป้าหมายในการทำความดีขณะไปศึกษาภาคสนาม โดยถ่ายทอดและเรียบเรียงเป็นกลอนบทละคร ให้เห็นเรื่องราวได้อย่างชัดเจนและใช้ภาษาที่สละสลวย

สำหรับความรู้เดิมของนักเรียนก่อนทำกิจกรรมนี้คือ ความรู้เรื่องการแต่งกลอนโดยทบทวนความรู้เดิมเรื่องการแต่งกลอนสุภาพ จากนั้นนักเรียนได้ศึกษาวรรณคดีรามเกียรติ์ตอนนารายณ์ปราบนนทกและตอนหนุมานเผากรุง ซึ่งมีลักษณะคำประพันธ์เป็นประเภทกลอนบทละคร ทั้งนี้ในขณะที่เรียนรู้เนื้อหานั้นนักเรียนก็ได้สังเกตฉันทลักษณ์ สัมผัสนอกและสัมผัสในของการแต่งกลอนบทละคร จนสามารถนำมาต่อยอดในการเขียนกลอนบทละครขณะที่นักเรียนไปศึกษาภาคสนามได้ อย่างไรก็ตามครูได้ให้ความรู้เกี่ยวกับการวางโครงเรื่องสำหรับการแต่งกลอนบทละครเพื่อเป็นแนวทางแล้วในเบื้องต้น

ทั้งนี้ก่อนที่จะไปศึกษาภาคสนาม นักเรียนได้วางโครงเรื่องและแต่งกลอนบทละครแนะนำตัวเองพร้อมทั้งบอกเป้าหมายในการทำความดีเมื่อไปภาคสนาม ส่วนหัวข้อต่อไปคือการบรรยายกิจกรรมภาคสนาม เหตุการณ์ที่ได้ทำความดีตามที่ตั้งไว้ และบทสรุปของการไปภาคสนามนั้นนักเรียนต้องไปเขียนในขณะที่ทำกิจกรรม หลังจากทำกิจกรรมนี้แล้วนักเรียนนำบันทึกภาคสนามมาส่ง ซึ่งในสมุดบันทึกจะแสดงให้เห็นถึงการเรียนรู้การแต่งกลอนบทละครที่ดีขึ้น กล่าวคือนักเรียนสามารถบรรยายกิจกรรมที่ทำ สภาพแวดล้อม ความรู้สึก และสิ่งที่ได้เรียนรู้ในการไปศึกษาภาคสนาม

โจทย์สถานการณ์คือ “ให้นักเรียนแต่งกลอนบทละครตามโครงเรื่องที่วางไว้”(ใช้ฉากการเดินทางไปภาคสนามดำเนินเรื่องให้สัมพันธ์กับตัวละครอื่น ๆ ที่ได้กำหนด)

สิ่งที่ได้เรียนรู้จากการทำกิจกรรมครั้งนี้แบ่งออกได้เป็นสองส่วน ส่วนแรกคือการเรียนรู้ของครู การทำกิจกรรมในครั้งนี้ครูได้เรียนรู้ว่าการต่อยอดจากพื้นความรู้เดิมของนักเรียนเป็นส่วนที่สำคัญมาก เพราะความรู้ที่มีอยู่แต่ไม่รับการต่อ-ยอดและฝึกฝนอย่างสม่ำเสมอก็จะสูญเปล่าและไม่เกิดประโยชน์ นอกจากนี้ครูยังเรียนรู้การวางแผนการสอนที่ละเอียด รอบคอบมากขึ้น เพื่อพาให้นักเรียนไปสู่เป้าหมาย อย่างไรก็ตามเป้าหมายที่วางไว้นั้นก็ควรจะปรับและยืดหยุ่นตามศักยภาพของนักเรียนด้วย

ส่วนที่สองคือการเรียนรู้ของนักเรียน การทำกิจกรรมในครั้งนี้นักเรียนสะท้อนในภาพรวมได้ว่า

การแต่งกลอนบทละครนั้นหากวางโครงเรื่องและตั้งเป้าหมายไว้ล่วงหน้าก็สามารถแต่งกลอนได้ดีขึ้น

รวมถึงการไปยังสถานที่จริงก็ช่วยให้เกิดความเข้าใจ ซึมซับบรรยากาศจนถ่ายทอดออกมา

เป็นภาษาได้สละสลวย ยิ่งไปกว่านั้นยังปรับทัศนคติของนักเรียนที่มีต่อการเรียนวิชาภาษาไทย

และการแต่งกลอน จากเดิมที่คิดว่ายากและทำไม่ได้ก็สะท้อนว่าสามารถแต่งกลอนบทละคร

ได้ด้วยตนเองในเวลาที่เร็วขึ้นและมีเนื้อหาที่เก็บความได้ครบ และประเด็นที่สำคัญที่สุดคือ

นักเรียนได้เรียนรู้ว่าสิ่งใดก็ตามที่คิดว่ายากหากตั้งใจทำอย่างเต็มที่แล้วก็สามารถทำให้

ประสบความสำเร็จได้

การเรียนรู้ที่เกิดขึ้นสามารถนำไปต่อยอดในเรื่องของการเตรียมแผนการสอนที่ต้องคำนึงถึง

ความรู้เดิมของนักเรียนเพื่อต่อยอดให้เกิดการเรียนรู้และความเข้าใจที่ลึกซึ้ง

และยังต่อยอดในเรื่องของการทำงานของครูที่ต้องมีความละเอียด

แจกแจงขั้นตอนในแต่ละกิจกรรมให้ชัดเจน รวมถึงรู้จักยืดหยุ่นและปรับแผนให้เหมาะสม

กับสภาวะของผู้เรียนอีกด้วย