
**ชีวิตที่เรียนรู้.......ของครูเพลินฯ**



**นางสาวจุธารัตน์ ยุกตะบุตร ครูก้อย**

**หน่วยวิชาภูมิปัญญาภาษาไทย ชั้น 6**


การไปศึกษาภาคสนามที่จังหวัดสมุทรสงครามของนักเรียนชั้น ๖ นอกจากจะได้เรียนรู้ของดีของพื้นที่ราบลุ่มแม่น้ำแม่กลองแล้ว สิ่งหนึ่งที่ชาวแม่กลองยินดีและเต็มใจมอบให้ครูและนักเรียนทุกคนคือ “น้ำใจ” ซึ่งเป็นความรู้สึกที่ประทับอยู่ในใจ มิรู้ลืมและความรู้สึกนี้เองที่จุดประกายให้ครูเริ่มต้นการเรียนการสอนภาควิมังสาด้วยกิจกรรม *“เมตตากรุณา:ความรู้สึกดีที่สร้างได้”*

แนวคิดหลักของการจัดกิจกรรมในครั้งนี้คือนักเรียนเข้าใจความหมายของคำว่า เมตตา กรุณา อย่างลึกซึ้งระบุพฤติกรรมของคำว่าเมตตา กรุณา ได้ชัดเจน และลักษณะการเรียนรู้ที่หวังให้เกิดขึ้นจากกิจกรรมนี้คือ นักเรียนนิยามความหมายของคำว่าเมตตา กรุณาได้ด้วยตนเอง ตลอดจนรู้จักการเป็นผู้รับอย่างรู้คุณค่าจนเสริมแรงใจในการเริ่มต้นเป็นผู้ให้ต่อไป

ทั้งนี้การเรียนการสอนจะบรรลุผลสำเร็จได้นั้น ปัจจัยหนึ่งที่ขาดไม่ได้คือ การสร้างบรรยากาศให้เกิดแรงบันดาลใจในการเรียนรู้ ครูก้อย ครูนัท และครูอ้อ จึงช่วยกันนำดอกบานไม่รู้โรยมาร้อยกับก้านมะพร้าวทีละดอก แล้วนำไปจัดแจกัน พร้อมทั้งจัดห้องริมตะวันให้เอื้อต่อการเรียนรู้มากที่สุด จากนั้นเริ่มต้นกิจกรรมด้วยการให้นักเรียนนั่งเป็นวงกลม รวมทั้งใช้ระฆังสติเป็นสัญญาณให้แต่ละคนกลับมาอยู่กับความรู้สึกที่แท้จริงของตนเอง เพื่อระลึกถึงสิ่งดีๆ ที่ชาวแม่กลองปฏิบัติต่อนักเรียนในขณะที่ไปศึกษาภาคสนาม แล้วให้นักเรียนแลกเปลี่ยนคำที่สื่อถึงความรู้สึกที่ได้รับให้ชัดเจนที่สุด ซึ่งคำที่แต่ละคนร่วมกันสะท้อนประกอบไปด้วยคำว่า เอื้อเฟื้อ ช่วยเหลือ ให้ เมตตา กรุณา แบ่งปัน เกื้อกูล เผื่อแผ่ และทุกคนให้นิยามคำเหล่านี้ว่า *“ชุดคำน้ำใจ*”


เมื่อได้ *“ชุดคำน้ำใจ*” แล้ว นักเรียนจะนิยามความหมายของคำเหล่านั้นโดยเป็นความหมายที่มาจากความรู้สึก หรือประสบการณ์ที่เคยได้สัมผัส พร้อมทั้งเรียงลำดับว่าคำใดปฏิบัติได้ง่ายที่สุดและคำใดปฏิบัติได้ยากที่สุด ในขั้นตอนนี้ครูได้เห็นทักษะหลายอย่างที่เกิดขึ้น ไม่ว่าจะเป็นการแก้ปัญหาเฉพาะหน้าคือยกตัวอย่างเหตุการณ์ที่เคยเกิดขึ้นแทนการให้นิยามคำที่ไม่สามารถอธิบายได้ บางคนช่วยอธิบายให้เพื่อนเข้าใจถึงความแตกต่างของคำที่มีความใกล้เคียงกันมากเช่นเอื้อเฟื้อกับเผื่อแผ่ และยังได้เห็นความมุ่งมั่นพยายามในการคิดนิยามความหมาย โดยที่ไม่มีใครร้องขอพจนานุกรมเลยแม้แต่คนเดียว

การแลกเปลี่ยนเรียนรู้ความหมายของ *“ชุดคำน้ำใจ”* เป็นกิจกรรมถัดมาและเป็นสิ่งที่ทำให้ครูได้เห็นถึงพัฒนาการด้านการฟังจับประเด็นของนักเรียนได้อย่างชัดเจน เนื่องจากครูให้แลกเปลี่ยนทีละคน จากนั้นทุกคนจะช่วยกันสรุปให้เป็นนิยามที่มีประเด็นของคนที่เสนออยู่อย่างครบถ้วนเพื่อให้ครูเขียนขึ้นกระดาน ดังนั้นทุกถ้อยคำที่อยู่บนกระดานจึงเป็นการสรุปการเรียนรู้ร่วมกันของนักเรียนในห้องและเป็นความรู้ที่เขาเป็นเจ้าของอย่างแท้จริง เมื่อได้ความหมายของทุกคำแล้วนักเรียนร่วมกันให้เครื่องหมายดาว (\*) เป็นสัญลักษณ์ของความยากง่ายในการปฏิบัติ กล่าวคือหากปฏิบัติได้ยากจะได้ดาวมากและปฏิบัติได้ง่ายจะได้ดาวน้อย สิ่งที่ครูเห็นอีกก้าวหนึ่งของการเรียนรู้คือ นักเรียนรู้จักที่จะให้เหตุผลในการตัดสินใจของตนพร้อมทั้งแย้งผู้อื่นได้โดยปราศจากอคติ และยังยอมรับมติส่วนมากของห้องในการเรียงลำดับความยากง่ายอีกด้วย



ช่วงท้ายสุดของการทำกิจกรรมนักเรียนได้เขียนสิ่งที่ได้เรียนรู้ในวันนี้ สิ่งที่คิดว่าทำได้ดี และสิ่งที่คิดว่าทำได้ยากพร้อมเขียนอธิบายเหตุผลให้ชัดเจน ซึ่งสิ่งที่แต่ละคนสะท้อนมานั้นบ่งบอกถึงความรู้สึกนึกคิดของเขาได้ชัดเจนที่สุด *เมนี่สะท้อนว่าสิ่งที่ได้เรียนรู้คือ คำต่างๆ ในชุดคำน้ำใจเป็นคำที่เราพูดและได้ยินจนเคยชิน แต่กลับไม่เคยมองย้อนเลยว่าจริงๆ แล้วคำเหล่านั้นมีความหมายอย่างไร พอได้มานึกย้อนหาความหมายแล้วทำให้รู้ว่ามีความลึกซึ้งมาก สอดคล้องกับที่ปลายสะท้อนว่าสิ่งที่คิดว่าทำได้ยากคือการคิดความหมายของคำ เพราะใช้จนเป็นปกติแต่พอต้องเขียนออกมากลับเขียนไม่ออก ไม่รู้จะอธิบายว่าอย่างไร ในขณะที่กาสินสะท้อนว่าสิ่งที่ทำได้ดีและรู้สึกภาคภูมิใจที่สุดคือ สามารถนิยามและเข้าใจคำว่าเมตตา กรุณาได้ถูกต้องชัดเจน จนทำให้กล้านำเสนอความหมายที่คิดให้กับเพื่อนในห้องได้ ทำให้เขามีความมั่นใจในการแลกเปลี่ยนกับเพื่อนมากขึ้น*

ในขณะที่เมนี่ แบมแบม นิว มิ้นท์ และนักเรียนคนอื่นๆ มองลึกลงไปถึงการกระทำของชาวอัมพวาที่มีน้ำใจต่อพวกเขาว่าเป็นความดีที่ควรเอาเป็นแบบอย่าง จนเมนี่สะท้อนหลังจากหมดคาบเรียนว่า **“หนูได้ยินมาว่าดอกบานไม่รู้โรยจะไม่ออกดอกถ้าต้นมันตาย แต่คนเรานี่ถ้าทำดีถึงตายไปความดีก็ยังอยู่ใช่ไหมคะ”**




จะเห็นได้ว่ากิจกรรม *“เมตตากรุณา : ความรู้สึกดีที่สร้างได้”* เป็นกิจกรรมที่นักเรียนต้องใช้*ทักษะพื้นฐานด้านการใช้ภาษา* ทั้งการเขียนบรรยาย อธิบายและระดับภาษา เพื่อให้สามารถถ่ายทอดและเรียบเรียงความรู้สึกนึกคิดของตนให้ออกมาเป็นความหมายของคำที่ใช้ภาษาทางการ มีเนื้อหาครอบคลุมและสื่อความได้ชัดเจน

นอกจากนี้ยังเป็นโอกาสที่ดีที่ได้*พื้นฐานจิตใจที่ดีงาม*จากการไปภาคสนาม “ล่องน้ำแม่กลอง ท่องสวนอัมพวา” เนื่องจากการไปภาคสนามในครั้งนี้พวกเขาได้สัมผัสกับความมีน้ำใจของผู้ใหญ่ทุกๆ ท่านที่ได้พบเจอ ทำให้เขาซึมซับความดีงามและนำมาต่อยอดการเรียนรู้ในห้องเรียนได้อย่างไม่ติดขัด ส่งผลให้เกิดการเรียนรู้ทั้งต่อตัวครูและต่อนักเรียน

การเรียนรู้ที่ครูได้จากกิจกรรมนี้มีสองประการด้วยกัน ประการแรกคือ *การสร้างแรงบันดาลใจ*ให้เกิดการเรียนรู้เป็นสิ่งสำคัญที่มองข้ามไม่ได้ แต่ต้องเป็นจังหวะสัมผัสที่พอดีคือไม่มากและไม่น้อยจนเกินไป ซึ่งจังหวะที่พอดีของครูแต่ละคนกับนักเรียนของตนนั้นจะเกิดขึ้นได้ก็ต่อเมื่อครูต้องทำความเข้าใจและมีแรงบันดาลใจในการจัดกิจกรรม รวมถึงทำความเข้าใจลักษณะและอุปนิสัยของนักเรียนอย่างแท้จริง ประการที่สองคือ *ควรจัดกิจกรรมการเรียนรู้ที่ย้อนทวนความรู้พื้นฐานของนักเรียน*ทั้งด้านวิชาการและด้านจิตใจเพราะเป็นสิ่งที่จะทำให้เกิดการต่อยอด กล่าวคือนักเรียนจะมีพัฒนาการที่ดีขึ้นไม่ว่าจะเป็นด้านทักษะภาษาหรือทักษะชีวิต ซึ่งทักษะทั้งสองด้านนี้ล้วนแต่จำเป็นอย่างยิ่งในการเติบโตของพวกเขา

สำหรับการเรียนรู้ที่เกิดขึ้นกับนักเรียน คือ*ความเข้าใจจิตใจของผู้อื่นและการใช้ภาษาที่สื่อความรู้สึกได้อย่างตรงไปตรงมา* เห็นได้ชัดเจนจากการสะท้อนความรู้สึกที่มีต่อชาวแม่กลองเป็น “ชุดคำน้ำใจ” ทั้งยังร่วมกันแลกเปลี่ยนความหมายของคำแต่ละคำอย่างมีเหตุผล เสริมข้อมูลและโต้แย้งกันอย่างมีวิจารณญาณ ถ่ายทอดสิ่งที่ตนรู้สึกออกมาเป็นภาษาที่เป็นทางการ สละสลวย มีใจความครบถ้วนและตรงตามที่ใจคิด นอกจากนี้ยัง*เรียนรู้ที่จะเป็นผู้ฟังที่ดี* คือฟังความคิดเห็นที่เพื่อนร่วมแลกเปลี่ยนและนำมาสรุปความรู้ร่วมกัน ซึ่งสิ่งที่นักเรียนได้เรียนรู้จากกิจกรรมนี้นับเป็นฐานที่สำคัญในการพัฒนาตนเองต่อไป



ทั้งนี้ หากจะกล่าวถึงปัจจัยที่ทำให้กิจกรรมนี้บรรลุผลสำเร็จคงประกอบไปด้วยหลายปัจจัยด้วยกัน ปัจจัยที่หนึ่งคือการที่*นักเรียนเปิดใจรับการเรียนรู้ทั้งในห้องเรียนและนอกห้องเรียน* และยังสามารถนำความรู้ดังกล่าวมาผสานเข้าด้วยกันได้อย่างกลมกลืน ปัจจัยต่อมาคือ*แหล่งการเรียนรู้และการจัดบรรยากาศที่เอื้อต่อการจัดกิจกรรม* ในที่นี้คือแหล่งการเรียนรู้ภาคสนามและการจัดบรรยากาศในห้องริมตะวัน ที่ทำให้นักเรียนทุกคนซึมซับและมีสติอยู่กับตนเองจนทำให้เกิดความเข้าใจในกระบวนการเรียนการสอน ปัจจัยสุดท้ายคือ*ครูต้องมีความเข้าใจ เชื่อมั่นในกิจกรรม และมีแรงบันดาลใจในการสอน* เพราะทั้งสามสิ่งนี้จะทำให้ครูมีพลังและพลังนี้เองที่จะส่งต่อไปยังนักเรียนของตน ส่งผลให้เกิดการเรียนรู้ตามที่มุ่งหวังได้ในที่สุด

อนึ่ง *ปัจจัยความสำเร็จจะไม่มีประโยชน์เลย หากขาดการนำไปปฏิบัติต่อยอดอย่างจริงจัง* ดังนั้นการสร้างแรงบันดาลใจในการเรียนรู้ควบคู่ไปกับการต่อยอดพื้นฐานความรู้ของนักเรียน รวมทั้งพยายามหาแหล่งการเรียนรู้ที่เอื้อต่อพัฒนาการทั้งด้านวิชาการและด้านจิตใจ ประกอบกับจิตใจที่มุ่งมั่นของครูจึงเป็นสิ่งที่ควรนำไปพัฒนาอย่างต่อเนื่องและจริงจัง

**เพราะหากครูเพลินกับการพัฒนาตนเองแล้ว นักเรียนย่อมเพลินกับการเรียนรู้เช่นกัน.**