 น.ส. ประภัสรา สอนคำจันทร์

(ครูอ้อ) ครูคณิตศาสตร์



โรงเรียนเพลินพัฒนาเป็นโรงเรียนแรกที่ดิฉันได้มาทำงาน โรงเรียนนี้เป็นโรงเรียนที่อบอุ่น การทำงานในครั้งนี้ดิฉันไม่มีประสบการณ์การสอนหนังสือมาก่อน ที่นี้เป็นสิ่งที่ทำให้ดิฉันได้เรียนรู้ทักษะและวิธีการสอนในรูปแบบต่างๆ การทำงานที่เป็นขั้นตอนทำให้ได้มองเห็นสิ่งที่อาจมีการผิดพลาดได้อย่างชัดเจน เด็กๆ ก็เป็นส่วนที่ทำให้ดิฉันมีประสบการณ์การสอนเพิ่มขึ้น การเรียนการสอนในห้องได้มองเห็นถึงความสามารถของเด็กแต่ละคนที่ไม่เท่ากัน ซึ่งเป็นเรื่องยากที่จะทำให้เด็กๆ เข้าใจพร้อมกันได้ทุกคน ทำให้รู้ถึงทักษะการสอนที่ค่อยเป็นค่อยไป เริ่มรู้จักความต้องการของเด็กๆ ดิฉันรู้สึกเริ่มสนุกกับการสอนมากขึ้นเพราะทำให้เราภาคภูมิใจกับเด็กๆ ในสิ่งที่เราได้ถ่ายทอดให้เขาได้รับรู้ การทำโครงงานร่วมกับเด็กๆ ทำให้ดิฉันมองเด็กได้กว้างมากยิ่งขึ้น เห็นถึงความสามารถ ความอยากรู้ อยากที่จะทดลอง มีความรับผิดชอบ และความกล้าแสดงออกของตัวเด็กๆ เอง เมื่อเขาสามารถทำในสิ่งที่เด็กตัวแค่นี้จะทำได้ ดิฉันจึงภาคภูมิในตัวเด็กๆ มากขึ้น ถึงแม้การทำงานกับเด็กๆ จะมีปัญหาบ้างเล็กน้อยแต่ก็ถือเป็นประสบการณ์ทั้งตัวดิฉันและตัวเด็กเองที่ได้เรียนรู้ไปด้วยกัน ดิฉันจึงต้องพัฒนาทักษะการสอนและการใช้ชีวิตร่วมกันกับเด็กๆ ให้ได้มากที่สุด

หลังจากที่ได้ไปอบรมจิตปัญญาทำให้ได้เรียนรู้การอยู่ร่วมกันอย่างเปิดเผยและมีความสุข การที่ได้รับฟังความรู้สึกของผู้อื่นทำให้รู้ว่า “ การมองคนเราไม่ควรมองกันที่ภายนอก “ ควรที่จะมองเข้าไปถึงจิตใจและความรู้สึกของเขา เพราะเขาอาจไม่ได้เป็นอย่างสิ่งที่ได้แสดงออกภายนอก ไม่กลัวการรับฟัง การเปิดใจ บอกถึงความรู้สึกของตนเองที่จะทำให้เขาเข้าใจเรามากยิ่งขึ้น รู้จักการมองชีวิตของผู้อื่นและมาเปรียบเทียบกับตัวเราเอง ถึงแม้ว่าเราจะทุกข์แต่ก็ยังมีคนที่ทุกข์มากกว่าเราอีก ได้กลับมามองตัวเอง เอาใจใส่ตนเอง รู้จัดหยุด พอ เมื่อเรารู้สึกเหนื่อยล้า การที่ยอมที่จะตัดสิ่งที่เราคิดว่าจะอยู่กับเราไปตลอด สิ่งเหล่านี้ทำให้การทำงานของดิฉันมีความสุขมากขึ้น ถึงแม้เหนื่อยกายแต่จิตใจไม่เหนื่อยเลย เพื่อนร่วมงานทำให้ได้เรียนรู้หลายอย่าง การพูดคุยกันอย่างสนุก จริงใจ ตรงไปตรงมา เมื่อเราไม่รู้ก็จะคอยช่วยบอก ช่วยเตือน ดิฉันจึงรู้สึกว่าเป็นที่ดีที่มีคนคอยใส่ใจ ถึงแม้จะสอนคนละวิชาแต่ก็ที่จะสามารถแลกเปลี่ยนเรียนรู้การใช้ชีวิต การทำงาน ที่ตรงไปตรงมาที่ดี การทำงานเป็นทีมเป็นสิ่งที่ดิฉันเห็นว่าดีมาก เพราะการที่ได้ช่วยกันปรึกษาหรือเสนอความคิดภายในทีมทำให้งานที่ออกมาสมบูรณ์ การได้ช่วยเหลือกันทำงาน มีปัญหาก็ช่วยกันหาทางออกได้เสมอ ดิฉันได้เรียนรู้จักการทำงานเป็นทีมได้ดียิ่งขึ้น เห็นถึง ประสบการณ์ต่างๆ ของแต่ละคน ได้เข้าใจซึ่งกันและกันมาขึ้น ถึงแม้จะดูเหมือนว่าทะเลาะกันแต่ก็สามารถทำงานได้ครบถ้วนสมบูรณ์ เพราะความจริงใจต่อกัน ไม่มีปัญหาหรืออุปสรรคใดๆ จากเพื่อนร่วมทีม และทำให้ดิฉันได้มีประสบการณ์ทำงาน ได้เรียนรู้การใช้ชีวิตที่ดียิ่งขึ้น

 ถึงแม้จะทำงานที่นี้มาได้ ๖ เดือน แต่ก็สามารถสอนอะไรให้กับตัวเราเองได้หลายอย่าง ได้รับประสบการณ์ใหม่ๆ จากการทำงาน ไม่ว่าจะเป็นเด็กๆ ที่ทำให้ได้เรียนรู้ทักษะการสอนและการใช้ชีวิตอยู่ร่วมกับเด็กๆ การทำงานร่วมกันกับเพื่อน ๆ พี่ ๆ ที่ทำให้เรามองเห็นหลายมุมมอง คิด วิเคราะห์ แยกแยะได้อย่างมีเหตุผล การทำงานกับเพื่อนร่วมทีมที่รวมใจเป็นหนึ่งอันเดียวกันจึงเป็นผลสำเร็จต่องานนั้น ๆ และได้เรียนรู้กับการอยู่ร่วมกันอย่างมีความสุข

