**แก้วห่อกล..กลอน.....**



**บันทึกการเดินทาง “เรียนรู้วิถี...พื้นที่ตลิ่งชัน”**

โดย ครูตั๊ก (รัตดารา มกรมณี) วิชาภูมิปัญญาภาษาไทย ระดับชั้น ๓

**แก้วห่อกล..กลอน.....บันทึกการเดินทาง “เรียนรู้วิถี...พื้นที่ตลิ่งชัน”**

โดย ครูตั๊ก (รัตดารา มกรมณี) วิชาภูมิปัญญาภาษาไทย ระดับชั้น ๓

หลังจากภาคเรียนฉันทะที่เด็ก ๆ เคยได้ฝึกฝนและทดลองการเขียนกลอนแปดมาแล้ว พบปัญหาว่า เด็กส่วนใหญ่จะแต่งกลอนออกมาในลักษณะกลอนพาไป คลังคำไม่เพียงพอที่จะเลือกสรรคำมาถ่ายทอดความคิดของตนเองตามเนื้อหาที่ต้องการสื่อ นอกจากครูจะต้องคิดค้นหาวิธีในการจัดปรับในเรื่องนี้แล้วในภาคเรียนนี้มีเป้าหมายหลักในการฝึกฝนเพิ่มเติมนักเรียนให้รู้จักการเลือกสรรคำมาแต่งเป็นบทกลอนที่มีความไพเราะ และเพิ่มพูนทักษะการเล่นกับคำไทยมากขึ้น และสามารถใช้ภาษาไทย สร้างสรรค์ผลงาน แก้วห่อกล..กลอน.....บันทึกการเดินทาง “เรียนรู้วิถี...พื้นที่ตลิ่งชัน”

ส่วนของการแต่งกลอนในลักษณะกลอนพาไปนั้น ครูแก้ปัญหาโดยการในนักเรียนจัดกลุ่มสนทนา แลกเปลี่ยนเรียนรู้ เพื่อประมวลสรุปกิจกรรมและเนื้อหาสาระทั้งหมดที่ได้ออกภาคสนาม จากนั้นจึงให้นักเรียนลงมือเขียนบันทึกการเดินทางของตัวเองออกมาเป็นร้อยแก้ว เพื่อทำความเข้าใจ กำหนดขอบข่ายและประเด็นที่ตัวเองต้องการสื่อสารออกมาให้ชัดเจน ซึ่งการให้เด็ก ๆ ได้สรุปความคิดของตัวเองออกมาเป็นร้อยแก้วก่อนนั้น สามารถช่วยลดปัญหาการเขียนกลอนในลักษณะกลอนพาไปได้มากพอสมควร เพราะเด็ก ๆ จะทราบเนื้อหาหลักที่ต้องการจะเขียน แล้วพยายามเลือกสรรคำเพื่อถ่ายทอดข้อมูลนั้นให้ชัดเจนตามที่ตัวเองต้องการ

ในเรื่องของการเพิ่มพูนคลังคำ ครูจัดกลุ่มตามกิจกรรมในการออกภาคสนามให้นักเรียนช่วยกันคิดคำซ้อน ใน ๒ ลักษณะ คือ คำซ้อนที่บ่งบอกอารมณ์ ความรู้สึกและคำซ้อนที่อธิบายลักษณะและขั้นตอนของกิจกรรม เพื่อเป็นคลังคำของห้องที่เด็ก ๆ ทุกคนจะสามารถมาเลือกไปใช้ได้ พร้อมกับมีใบความรู้เรื่องคลังคำซ้อนจากครูเสริมให้อีกทางหนึ่งด้วย ซึ่งสามารถช่วยแก้ปัญหาเรื่องคลังคำของเด็กได้ในระดับหนึ่ง ทีนี้ปัญหาเรื่องการแต่งกลอนในลักษณะกลอนพาไปโดยไม่ครอบคลุมประเด็นและการคิดคำไม่ออกก็น่าจะหมดไป เหลือก็แต่การสร้างสรรค์ผลงานกันแล้ว

กลบทถูกนำเข้ามาเป็นเครื่องมือสำหรับท้าทายความสามารถของผู้เรียน กลบทของไทยก็มีอยู่มากมายหลายหลาก และเมื่อผู้เรียนมีพื้นความรู้เรื่องกลอนแปดมาแล้ว กลอนกลบทสิงโตเล่นหางซึ่งมีลักษณะไม่ได้แตกต่างจากฉันทลักษณ์ของกลอนแปดมากนัก เพียงแค่มีการส่งสัมผัสในวรรคที่มากขึ้น เป็นการฝึกฝนและท้าทายความสามารถให้กับผู้เรียนได้ในระดับหนึ่ง แต่จะทำอย่างไรล่ะที่จะนำพาให้ผู้เรียนเข้าถึงฉันทลักษณ์ของกลบทสิงโตเล่นหาง อย่างกระจ่างชัดจนถึงขั้นนำมาใช้ได้จริง ๆ

กลบทสิงโตเล่นหาง



ออกเดินทาง ห่างบ้าน ย่านเคยอยู่ มุ่งตรงสู่ คูคลอง มองวิถี

เรือลอยล่อ งท่องไป ในนที สุขชีวี ที่มา พาเบิกบาน

“เด็ก ๆ ลองดูซิคะว่าจากกลอนบทนี้ มีสิงโตแอบอยู่กี่ตัว แล้วสิงโตเล่นหาง กันอย่างไร” เมื่อเปิดประเด็นคำถามออกไป สิ่งที่พบก็คือ เด็ก ๆ จ้องบทกลอนบนกระดานกันตาไม่กระพริบ แล้วบรรยากาศในห้องก็เปลี่ยนไป เด็ก ๆ พยายามคิด ๆ ๆ ในเวลาไม่นาน ก็มีเสียงแทรกขึ้นมาว่า รู้แล้ว ๆ คำคล้องจองใช่ไหมคะ มี ๓ คู่ สิงโต ๓ ตัว แบ่งตามการอ่านกลอนแปดในแต่ละวรรค คือ ๓ ๒ ๓ ตัวที่ ๒ เล่นหางตัวหน้าก็คือ พยางค์ที่ ๓ กับ ๔ คล้องจองกัน แล้วก็ พยางค์ที่ ๕ กับ ๖ ก็คล้องจองกัน ทั้งบทมีสิงโต ๑๒ ตัวค่ะ จากนั้น ครูลองวาดสิงโตให้เด็ก ๆ ดู เพื่อทำความเข้าใจที่ตรงกันของเด็กทั้งห้อง



ออกเดิน**ทาง**



**ห่างบ้าน**



**ย่าน**เคยอยู่

ซึ่งเด็ก ๆ สามารถทำความเข้าใจในฉันทลักษณ์ของกลบทสิงโตเล่นหางได้อย่างรวดเร็ว อาจเป็นเพราะการให้โจทย์สถานการณ์เหมาะสมกับวัยของเด็ก ๆ ที่ยังชอบค้นหาสิ่งมหัศจรรย์ที่แอบซ่อนอยู่ ถ้าครูรู้จักที่จะคิดค้นเทคนิควิธีแปลก ๆ ที่ดูไม่เป็นการเน้นวิชาการมากเกินไปจะเป็นการสร้างแรงบันดาลใจในการเรียนได้ดีทีเดียว ลองนั่งคิด ๆ ดู ถ้าครูเกิดเปิดโจทย์สถานการณ์ว่า “ เด็ก ๆ สังเกตบทกลอนแล้วสรุปรูปแบบฉันลักษณ์ของกลบทสิงโตเล่นหาง” เชื่อมั่นได้เลยว่า กว่าเด็ก ๆ จะค้นพบคงกินเวลาไปไม่น้อยเลย

เมื่อเด็ก ๆ ทุกคนเข้าใจฉันทลักษณ์ของกลบทสิงโตเล่นหางแล้ว ก็ถึงคราวที่จะต้องแยกย้ายกันทำชิ้นงานของตัวเอง เด็ก ๆ มีชิ้นงานแรกของตัวเองกันแล้วทุกคนคือ งานเขียนบันทึกการเดินทาง ภาคสนาม “เรียนรู้วิถี..พื้นที่ตลิ่งชัน” เป็นงานเขียนร้อยแก้วเล่าประสบการณ์ของการออกภาคสนาม โดยเด็ก ๆ จะต้องเลือกดึงเหตุการณ์ที่ประทับใจมากที่สุดมาเขียนบรรยายเป็น กลอนแปด หรือ กลบทสิงโตเล่นหาง โดยครูมีตัวอย่างการเขียนกลอนแปด ๓ แบบ ให้เด็ก ๆ สังเกตถึงความแตกต่าง คือ กลอนแปดธรรมดา กลอนแปดแบบมีคำซ้อน และกลบทสิงโตเล่นหาง ซึ่งเด็ก ๆ เมื่ออ่านแล้วก็ตอบออกมาได้เองว่าการแต่งกลอนแปดก็สามารถเล่าเรื่องราวได้ แต่ถ้าใช้คำซ้อนเข้ามาประกอบ จะทำให้บทกลอนไพราะขึ้น ยิ่งถ้าเป็นกลบทก็ยิ่งไพเราะ ครูจึงมีการสร้างความท้าทายในขั้นกว่าขึ้นไปอีก คือ ครูให้งานตามระดับความสามารถของเด็ก โดยแจ้งเกณฑ์การให้คะแนนที่ชัดเจน ว่าถ้าเด็ก ๆ เขียนเล่าเหตุการณ์ประทับใจออกมาโดยใช้กลอนแปด ครูให้ ๗ คะแนน แต่ถ้าเพิ่มความไพเราะโดยการใช้คำซ้อนเข้ามาประกอบ รับคะแนนเพิ่มไปอีกชุดคำละ ๑ คะแนน หรือถ้าจะท้าทายโดยการเขียนเป็นกลบทเอาไปเลย ๑๐ คะแนน และเพิ่มคำซ้อนอีกคำละ ๑ คะแนน เพียงเท่านี้ บรรยากาศการสร้างสรรค์ชิ้นงานก็เปลี่ยนไป จากที่เคยคิดว่าการแต่งกลอนเป็นงานยากและไม่อยากทำ ครูเห็นความตั้งใจของเด็ก ๆ ที่มีความกระตือรือร้น ตั้งใจและเต็มใจในการทำงานมากขึ้น จากการทำชิ้นงานกลอนแปดในภาคฉันทะที่ใช้เวลาในการสร้างงานถึง ๖ คาบเรียน ในภาคเรียนนี้ใช้เวลาเพียง ๔ คาบ และมีเด็กนักเรียนบางส่วนสามารถทำเสร็จภายในเวลาเพียง ๒ คาบด้วยซ้ำไป

เด็กหลายคนพยายามที่จะสร้างงานโดยการเริ่มต้นใช้กลบท แม้ว่าผลงานที่ออกมาสุดท้ายแล้วชิ้นงานกลบจะมีเด็ก ที่สามารถฝ่าฟันความยาก จนสำเร็จจำนวนไม่มากนัก หลายคนยอมแพ้ สู้ต่อไม่ไหว ลดเหลือเพียงกลอนแปด หรือกลอนแปดที่มีคำซ้อน แต่เด็ก ๆ ทำให้ครูได้เห็นถึงพัฒนาการและบรรยากาศการเรียนที่แตกต่างจากภาคฉันทะอย่างสิ้นเชิง บรรยากาศการทำงานที่ผ่อนคลาย ตั้งอกตั้งใจในการสร้างสรรค์งานมากขึ้น ไม่กังวล ไม่เครียด และหวาดกลัวกับการแต่งกลอนอีก เพียงเท่านี้ก็ถือว่าคุ้มค่า



การให้งานในลักษณะให้เด็ก ๆ เลือกสร้างงานตามความถนัดและความต้องการของตนเองนั้น สามารถทำให้ครูได้มองเห็นนักเรียนเป็นรายบุคคลได้อย่างชัดเจน เนื่องจากเด็ก ๆ ก็จะเลือกสร้างงานตามความสามารถของตัวเอง บางคนที่ใช้ภาษาไทยได้ดี สนุกกับการเล่นกับคำ หรือแม้แต่คนที่อยากได้คะแนนมาก ๆ ก็เลือกที่จะใช้กลบท บางคนบอกว่า กลบทสิงโตเล่นหางยากเกินไปหนูขอแค่กลอนแปดคำซ้อนก็พอนะคะ หรือบางคนที่ก็เลือกที่จะสร้างงานแค่กลอนแปดธรรมดา เพราะแค่เขียนกลอนแปดถ่ายทอดเรื่องราวที่ตัวเองต้องการสื่อให้ได้ความหมายก็ยากมากสำคัญเค้าแล้ว และการที่ครูให้อิสระทางความคิด การสร้างงานจึงออกมาสำเร็จบรรลุเป้าประสงค์กันทุกคนตามแต่ความสามารถเฉพาะของแต่ละคน ซึ่งก่อให้เกิดความภาคภูมิใจในตัวเองได้ไม่น้อยเลย ความรู้สึกด้านลบที่มีต่อการแต่งกลอนค่อย ๆ ละลายหายไป แม้จะยังไม่ ๑๐๐ % ก็ถือได้ว่าประสบความสำเร็จได้เป็นอย่างดี

เมื่อเขียนกลอนเสร็จแล้วก็จะลอกลงกระดาษ ๑๐๐ ปอนด์ โดยเด็ก ๆ จะเขียนบันทึกการเดินทางเป็นร้อยแก้วก่อน และเมื่อถึงเหตุการณ์ที่ประทับใจ ก็จะสอดแทรกกลอนหรือกลบทเข้าไปในชิ้นงาน เท่านี้ก็เกิดชิ้นงานแก้วห่อกล กลอน ขึ้น แก้วก็มาจากร้อยแก้ว ห่อกล กลอน ก็คือ การแทรกกลบทหรือกลอนแปดเข้าไป ..นิราศคือการบันทึกการเดินทาง โดยใช้โคลงห่อกาพย์...นิราศป. ๓ งานสร้างสรรค์เล็ก ๆ ก็แก้วห่อกล กลอน นั่นเอง...พร้อมตกแต่งด้วยลายไทย เขียนสิ่งที่ได้เรียนรู้และความรู้สึกที่ได้สร้างสรรค์ผลงาน หลายคนสื่อให้เห็นถึงความยากลำบากในการสร้างงานแต่เมื่อสามารถทำได้สำเร็จด้วยตนเอง ก็เกิดความภาคภูมิใจ และยังมีอีกหลายคนที่รู้สึกสนุก และชื่นชอบการแต่งกลอนมากขึ้น....แค่นี้ก็ถือว่าบรรลุเป้าหมายที่ตั้งไว้

นี่ถือเป็นเพียงจุดเริ่มต้นของการฝึกฝนทักษะการใช้ภาษาไทยให้มีความไพเราะ สละสลวยและชัดเจนตรงประเด็นมากขึ้น แต่ก็ยังควรมีการส่งเสริมและพัฒนาต่อไปเพื่อให้เด็ก ๆ ของเราเป็นเด็กไทยที่คงความสามารถทางการใช้ภาษาไทยได้อย่างมีประสิทธิภาพ.......และครูยังคงต้องคิดค้นวิธีการสร้างแรงบันดาลใจให้กับเด็ก ๆ ต่อไปค่ะ....สู้....

๑๖ ตุลาคม ๒๕๕๕