**ชื่นใจได้เรียนรู้...ครูเพลิน**



คุณครูนันทกานต์ อัศวตั้งตระกูลดี (ครูนัท)

หน่วยวิชาภูมิปัญญาภาษาไทย ชั้น ๔

*“... หอมดอกผักกะแยง ยามฟ้าแดงค่ำลงมา*

*แอ๊บๆเขียดจะนา ร้องยามฟ้าอ้อนหวนๆ ...*

*เขียดโม่เขียดขาคำ เหมือนหมอลำพากันม่วน  
 เมฆดำลอยปั่นป่วน ฝนตกมาสู่อีสาน ...”*

เสียงเพลงสำเนียงอีสาน แว่วดังมาจากห้องเรียนชั้นประถมศึกษาปีที่๔ คุณครูได้เริ่มการสอนด้วยการสร้างแรงบันดาลใจให้นักเรียนได้ซึมซับสำเนียงภาษาของภาคอีสานผ่านการฟังเพลงที่บ่งบอกถึงวิถีชีวิตชาวอีสาน ไม่ว่าจะเป็น บรรยากาศ พืชพันธุ์ อาหารการกิน ฯลฯ โดยคุณครูได้เลือกเพลง “อีสานบ้านเฮา” มาใช้เพื่อเชื่อมโยงกับการเรียนรู้ตำนานนิทานพื้นบ้าน ๔ ภาคของภาคอีสาน คือ ตำนานพระยาคันคากและตำนานก่องข้าวน้อยฆ่าแม่

เมื่อนักเรียนได้ฟังเพลงจนจบ ครูจึงให้นักเรียนเขียนบรรยายลักษณะของภาคอีสานจากการฟังเพลงดังกล่าวอย่างละเอียดที่สุด จากนั้นให้นักเรียนร่วมกันแลกเปลี่ยนคำตอบร่วมกัน เมื่อได้คำตอบเกี่ยวกับลักษณะของภาคอีสานแล้ว จึงร่วมกันทบทวนเรื่องราวในตำนานภาคอีสานทั้ง ๒ เรื่อง แล้วเปิดโจทย์ว่า “จากตำนานทั้ง ๒ เรื่อง นักเรียนคิดว่าภาคอีสานมีลักษณะเด่นอย่างไรและทั้ง ๒ ตำนานนี้มีความเกี่ยวข้องกันอย่างไรบ้าง” และให้นักเรียนลองเขียนคำตอบของตนเอง แล้วร่วมกันแลกเปลี่ยนความคิดเห็นพร้อมทั้งสรุปการเรียนรู้เกี่ยวกับภาคอีสาน ซึ่งนักเรียนจะได้เห็นลักษณะของภาคอีสานที่มีความโดดเด่นและคติความเชื่อจากตำนานดังกล่าวด้วย จากนั้นครูจึงให้นักเรียนนำสิ่งที่ได้เรียนรู้ในวันนี้มาสร้างสรรค์ชุดคำคล้องจองเป็นการฝึกใช้สัมผัสใน(สัมผัสคำที่ ๒-๓ และ ๕-๖) โดยมีเงื่อนไข คือ ให้นักเรียนคิดชุดคำคล้องจอง ๓ คู่ ๖ คำ จำนวน ๔ ชุด สะท้อนความโดดเด่นของภาคอีสานและร้อยเรียงเป็นเรื่องราวเดียวกัน

จากการทำกิจกรรมดังกล่าวนี้ ความรู้ที่นักเรียนจะต้องมีมาก่อน คือ การใช้ทักษะการฟังและอ่านจับใจความ ตำนานทั้ง ๒ เรื่อง และการแต่งชุดคำคล้องจอง ๓ คู่ ๖ คำ เพื่อใช้ต่อยอดการเรียนรู้และการทำงานในครั้งนี้

สำหรับโจทย์สถานการณ์เปิดในกิจกรรมนี้ คือ “จากตำนานทั้ง ๒ เรื่อง นักเรียนคิดว่าภาคอีสานมีลักษณะเด่นอย่างไรและทั้ง ๒ ตำนานนี้มีความเกี่ยวข้องกันอย่างไรบ้าง” ซึ่งเป็นโจทย์ที่นักเรียนต้องอ่านตำนานทั้ง ๒ เรื่อง อย่างละเอียดและทำความเข้าใจเรื่องราว รวมทั้งรู้ลักษณะของภาคอีสานจากการสร้างแรงบันดาลใจ แล้วเชื่อมโยงความโดดเด่นดังกล่าวจากทั้งสองเรื่องที่มีความเกี่ยวข้องกันได้ โจทย์ดังกล่าวนี้ครูได้คิดขึ้นจากการมองเป้าหมายของการเรียนรู้ตำนานนิทานพื้นบ้านทั้ง ๔ ภาค โดยปลายทางการเรียนรู้นักเรียนจะได้เห็นความโดดเด่นหรือเอกลักษณ์ของแต่ละภาคแล้วเลือกภาคที่ตนสนใจออกมานำเสนอ ครูจึงให้นักเรียนได้สรุปลักษณะและความโดดเด่นทุกๆครั้ง และตำนานทั้ง ๒ เรื่องก็มีความโดดเด่นของภาคอีสานชัดเจน เช่น ด้านอาชีพ ด้านสภาพภูมิประเทศ ภูมิอากาศ คติความเชื่อ เป็นต้น จึงเกิดเป็นโจทย์สถานการณ์ในการทำกิจกรรมในครั้งนี้

นอกจากนี้ยังมีโจทย์ที่ให้นักเรียนได้สร้างสรรค์อีก ๑ โจทย์ คือ ให้นักเรียนคิดชุดคำคล้องจอง ๓ คู่ ๖ คำ จำนวน ๔ ชุด สะท้อนความโดดเด่นของภาคอีสานและร้อยเรียงเป็นเรื่องราวเดียวกัน ซึ่งคิดมาจากการให้นักเรียนได้ฝึกฝนการสร้างชุดคำให้มีสัมผัส แล้วจะนำไปใช้ต่อยอดการแต่งกาพย์ฉบัง๑๖ ให้มีสัมผัสในแบบกลบทดุริยางคจำเรียงต่อไป

จากกิจกรรมดังกล่าวทำให้ครูได้เรียนรู้ว่าการใช้สื่อประกอบการเรียนรู้ที่หลากหลาย โดยให้ซึมซับภาษาทั้งจากการดู การฟัง การอ่าน สามารถช่วยให้เกิดการเรียนรู้ภาษาได้ง่ายมากขึ้น และผู้เรียนยังได้ความเพลิดเพลินสนุกสนานไปพร้อมกันด้วย แม้ว่าการฟังเพลง และการอ่านเรื่องราวตำนานที่มีภาษาอีสานปรากฏอยู่นั้นจะเข้าใจยาก แต่นักเรียนก็รู้สึกสนุกสนานในการฝึกออกเสียงสำเนียงอีสาน และเมื่อให้นักเรียนคิดชุดคำคล้องก็มีการสอดแทรกภาษาอีสานไว้ในชุดคำคล้องจองด้วย จะเห็นได้ว่าสื่อที่หลากหลายเปิดโอกาสให้ผู้เรียนได้ซึมซับภาษาได้จากหลายช่องทาง ส่งผลให้ผู้เรียนเกิดทั้งความรู้และสุนทรียภาพได้

สิ่งที่เป็นปัจจัยแห่งความสำเร็จ คือ การใช้เพลงที่มีจังหวะและทำนองที่มีความสนุกสนานทำให้นักเรียนรู้สึกสนใจฟังและมีอารมณ์ร่วมกับเพลงได้ด้วย รวมทั้งเมื่อครูได้อธิบายคำศัพท์ในเพลงให้นักเรียนเข้าใจความหมายและรู้จักชื่อเฉพาะต่างๆ ก็ทำให้นักเรียนเกิดความเข้าใจในวิถีชีวิตของชาวอีสานมากขึ้น ทำให้กำแพงทางภาษาลดน้อยลง ส่งผลให้เมื่ออ่านตำนานก็เข้าใจและมีอารมณ์ร่วมกับเนื้อเรื่องมากขึ้น จึงส่งผลให้นักเรียนสามารถสร้างสรรค์และเรียบเรียงถ้อยคำออกมาเป็นชุดคำคล้องจองได้ไพเราะ มีชีวิตชีวา สอดแทรกภาษาอีสานได้อย่างสละสลวย

ส่วนประเด็นที่จะพัฒนาต่อ คือ ครูควรฝึกพูดสำเนียงภาษาอีสานให้ถูกต้อง หรือขณะสอนตำนานในภาคอื่นๆ ควรพูดสำเนียงภาษาในภาคนั้น จะช่วยให้เกิดความสนุกสนานและผู้เรียนจะซึมซับภาษาผ่านการฟังได้ดีมากขึ้น

**ตัวอย่างผลงานนักเรียน**

ดนตรี อีสาน บ้านเฮา

เสียงแคน ไพเราะ เสนาะหู

โปงลาง สร้างเพลง เร่งรำ

สีซอ พอดี มีเพลง

(เพียว๔/๑)

อีสาน บ้านแล้ง แห้งเหี่ยว

ข้าวเหนียว เคี้ยวหนุบ กรุบกรับ

ปลาร้า ปลาส้ม ต้มแซ่บ

อาหาร การกิน ชินจัง

(จ้ำ ๔/๑)

ท้องนา หาฝน จนค่ำ

อดทน ฝนแล้ง แห้งเหือด

นาแล้ง แฝงทุกข์ ลุกไหม้

ฤดูฝน ทนได้ ไม่แล้ง

อีสาน บ้านนา พาสุข

(มิลค์ ๔/๑)

ทำไร่ ไถนา หาปลา

แห้งแล้ง แสงแดด แผดเผา

ส้มตำ ลำซิ่ง จริงใจ

น้ำใจ ใสสด งดงาม

(ข้าวปุ้น๔/๑)