เรียนรู้แบบเพลิน เพลิน

ในภาคเรียนวิมังสาที่ผ่านมา ฉันได้มีโอกาสเปิดชั้นเรียนอีกครั้งหนึ่งที่ห้องเรียน ๕/๒ ของครูจุ๋ม จุดมุ่งหมายของการเปิดชั้นเรียนในครั้งนี้ คือ การฝึกฝนตนเองให้มีความชำนาญเพื่อการเป็น Coach ให้กับคุณครูคนอื่นได้ ก่อนการเปิดชั้นเรียนฉันมีความกังวลในหลายเรื่องไม่ว่าจะเป็นการสอนนักเรียนที่ห่างหายไปหลายภาคเรียน การเปิดชั้นเรียนในเรื่องเรขาคณิต ที่ตนเองไม่ค่อยถนัด เพราะเป็นเรื่องที่ดูเหมือนว่าจะเป็นรูปธรรมแต่มันก็มีความเป็นนามธรรมซ่อนอยู่มาก และที่กังวลที่สุด คือ การทำงานในหน้างานตนเองไม่ได้ตามกำหนดเวลาเพราะการเปิดชั้นเรียนในแต่ละครั้งที่ผ่านมาใช้เวลามากเหลือเกิน แต่ทั้งหมดนี้ที่กังวล ต้องวางมันไว้เพราะรู้ว่าการเปิดชั้นเรียนสร้างการเรียนรู้ให้กับตนเองและเพื่อนครูในทีมได้อย่างมหาศาล

ในการ Pre แผนวันแรก ฉันได้เริ่มต้นเขียนความรู้สะสมเดิม ความรู้ ทักษะและสมรรถนะที่ต้องการให้นักเรียนสร้างขึ้นบนกระดาน ครูปาดถามทันทีว่า “เนี้อหาที่เขียนไว้นั้น เชื่อมโยงกันอย่างไร” ฉันในตอนนั้นนิ่งไปชั่วขณะ คิดสิ่งใดไม่ออกเลยในตอนแรก แม้ว่าในที่สุดจะพยายามอธิบายและตอบออกมาได้ นี่เพียงจุดเริ่มต้นก็พบความไม่ชัดเจนในความรู้ของตนเอง การ Pre แผนในวันนี้ผ่านไปอย่างไม่ทุลักทุเลอย่างที่เคยๆ สามารถจบได้ในเวลาที่กำหนดแต่ฉันต้องกลับไปพิมพ์แผนรายคาบอย่างละเอียดเพื่อนำกลับมาพูดคุยกันอีกครั้งหนึ่ง ฉันค่อนข้างมั่นใจในเรื่องการทำแผน เพราะได้มีโอกาสทำแผนเปิดชั้นเรียนมาหลายครั้ง รวมทั้งที่เคยสอนให้คุณครูท่านอื่นทำ แต่ปรากฏว่าเมื่อกลับมาคุยแผนละเอียดในครั้งต่อมาแผนก็ยังถูกแก้ไขอีก แก้ไขเพื่อไปสู่สิ่งที่ดีกว่า ดีกว่ามากเพราะทำให้ค้นพบการเขียนแผนที่สั้นกระชับแต่ชัดเจน เป็นแผนละเอียดที่สามารถทำให้ผู้ที่ไม่ได้เข้าร่วมคุยแผนอ่านแล้วเข้าใจ เป็นแผนที่มีคำถามที่นำไปสู่การเรียนรู้ที่วางเป้าหมายไว้และเป็นแผนที่ระบุแม้กระทั่งจำนวนอุปกรณ์ที่ทั้งครูและนักเรียนต้องเตรียม

และแล้วการ While ครั้งที่ ๑ ของการเปิดชั้นเรียนนี้ก็ได้เริ่มต้นขึ้น ชั้นเรียนดำเนินไปตามการเรียนรู้ของนักเรียน ครูผู้สอนที่มีความชัดเจนในขั้นตอนที่อาจเป็นผลมาจากการทำแผนรายคาบที่ชัดเจน ฉันรู้สึกราวกับว่ายกภูเขาออกจากอก แม้การสอนไม่จบตามแผน แต่ก็โล่งใจอย่างบอกไม่ถูก เพราะก็คิดว่าตนเองพยายามเต็มที่ ในการเปิดชั้นเรียนในครั้งนี้ ฉันมีโอกาสได้ While ๔ ครั้ง

ครั้งที่ ๑ พบทันทีว่าความรู้สะสมเดิมที่คาดเดาไว้ผิดบางส่วนแต่เป็นส่วนที่มีความสำคัญในการ While ครั้งต่อไป จึงมีการจัดเวลานอกเวลาเรียนเพื่อซ่อมเสริมความรู้ที่ขาดหายไป

ครั้งที่ ๒ มีการใช้คำถาม “ใครค้นพบอะไรบ้าง” แทนที่คำถามนี้จะได้ในสิ่งที่ครูต้องการ กลับเป็นว่าคำถามนี้กลายเป็นอุปสรรคในการสอนของครูและทำให้นักเรียนจับประเด็นในการเรียนรู้ไม่ถูกจุด

ครั้งที่ ๓ เป็นแผนการสอนที่มีการแลกเปลี่ยนเพื่อการอธิบายเหตุผลเชิงตรรกะ ที่ครูต้องใจเย็น รอคอยและต้องพยายามดึงความเข้าใจของนักเรียนออกมาผ่านการอธิบายอย่างเป็นเหตุเป็นผล

ครั้งสุดท้าย คือแผนที่จะต้องมีการใช้ความรู้ ทักษะและสมรรถนะทั้งหมดที่สะสมมาต่อยอดในการแก้ปัญหาสุดท้าย

และในช่วงเวลาของการ Post เป็นช่วงเวลาที่เราได้มีโอกาสทบทวนและสังเกตตนเองทั้งผ่านการมองด้วยตนเองและผ่านการมองของผู้อื่น ซึ่งการ Post ที่จะนำไปสู่การเรียนรู้และพัฒนาการเรียนการสอนได้ ควรประกอบด้วยประเด็น คือ พฤติกรรมครู ความสัมพันธ์ของครูกับนักเรียน นักเรียนกำลังคิดอะไรและวิธีการเรียนรู้ของนักเรียน

ซึ่งเสียงสะท้อนจากการ Post ในการเปิดชั้นเรียนครั้งนี้ทำให้ฉันได้พบว่า

ห้องเรียนของฉันในแต่ละครั้งค่อนข้างเห็นภาพของความสัมพันธ์ การมีปฏิสัมพันธ์ระหว่างครูและนักเรียน และการใช้คำถามที่ดี ก่อให้เกิดการเรียนรู้ได้ดี ซึ่งครูปาดบอกว่าปัจจัยความสำเร็จน่าจะเป็นเพราะว่าครูมีความเข้าใจในสิ่งที่สอน ฟังและพยายามทำความเข้าใจความคิดของนักเรียน อาการผ่อนคลายและการทำอะไรทีละอย่างของครู

และจากการตั้งคำถาม “ใครค้นพบอะไรบ้าง” ทำให้เราพบว่าจะต้องมีกระบวนการในนำไปสู่การค้นพบ คือ

๑. ต้องมีการได้ทดลอง ค้นคว้า พยายามพิสูจน์

๒. การมองหา pattern

๓. การมองหาความสัมพันธ์

๔. การพยายามอธิบายเหตุผลและการเชื่อมโยงกับความรู้เดิมด

ในช่วงเวลาของการแลกเปลี่ยนการเรียนรู้ ฉันได้เรียนรู้ว่าวัฒนธรรมที่สำคัญที่ครูต้องช่วยกันทำให้เกิดในทุกวิชา คือ เมื่อมีหนึ่งคนพูด คนที่เหลือต้องให้เกียรติผู้พูดด้วยการเป็นผู้ฟังที่ดี รวมไปถึงการยกมือเมื่อต้องการแลกเปลี่ยน ตอบและถามคำถาม และเมื่อครูให้โอกาสก็จะต้องยืนพูดเพื่อให้ผู้อื่นรู้ว่าใครเป็นผู้พูด จึงจะทำให้เกิดการเรียนรู้อย่างทั่วถึงโดยเฉพาะชั้นเรียนที่ต้องการให้นักเรียนอธิบายเหตุผล

และในทุกครั้งของการ While ไม่มีครั้งใดเลยที่สอนจบตามแผนที่ Pre ไว้ ฉันต้องตัดสินใจปรับแผนเสมอทั้งตัดออกหรือเพิ่มเติมเข้าไปซึ่งส่วนใหญ่เป็นการตัดสินใจที่ค่อนข้างดีจนส่งผลให้ในครั้งสุดท้ายเห็นการนำความรู้ ทักษะที่ได้สะสมมาใน ๓ ครั้งมาใช้ในโจทย์สุดท้ายได้อย่างเหมาะสมและอยู่ในกำหนดเวลา ครูปาดบอกว่าเป็นเพราะครูเข้าใจความรู้สะสมเดิมและสมรรถนะของนักเรียน รวมทั้งเข้าใจลำดับขั้นของเนื้อหาที่ต้องการสอน

เมื่อการเปิดชั้นเรียนสิ้นสุดลง คุณครูหลายคนในทีมสะท้อนความรู้สึกว่าไม่รู้สึกเหนื่อยเหมือนหลายครั้งที่ผ่านมา มีความสุขและมันช่างผ่านไปอย่างรวดเร็ว ครูปาดบอกว่าสิ่งที่ทำให้พวกเรารู้สึกเช่นนี้เพราะ ทีมเราเคยเหนื่อยมาแล้วในระยะเวลาเกือบ ๒ ปี ทำให้เรามีการพัฒนาความสามารถในการทำงานร่วมกันเป็นทีมแต่ก็จะต้องมีการต่อยอดความสามารถในการทำงานคนเดียวโดยเราจะต้องพัฒนาตนเองให้มีความเชี่ยวชาญในวิชาและการทบทวนตนเองอยู่เสมอโดยอาศัยแบบบันทึก LS เป็นเหมือนคู่คิดเพราะจะทำให้เราเห็นและเข้าใจตนเองผ่านตนเองอยู่เสมอ

พบแล้ว...การเรียนรู้แบบครูเพลิน แบบเพลิน เพลิน ...