**วินัยและความตั้งใจมั่น คือ ปัจจัยในการสร้างทีมของครูคณิตศาสตร์**

คุณครูในทีมคณิตศาสตร์ ของมีลักษณะของความใฝ่รู้ กระตือรือร้นในการเรียนรู้สิ่งใหม่ๆ รับฟังคำแนะนำและกล้าที่จะแสดงความคิด ความคิดเห็นทั้งในส่วนที่ตนเองรู้และไม่รู้อย่างตรงไปตรงมา ทำให้พี่ๆ ที่เข้าไปร่วมทำงานสามารถขับเคลื่อนไปพร้อมกับทีมได้ดี โดยเริ่มตั้งแต่การร่วมคิดกิจกรรมของโจทย์สถานการณ์ ร่วมสังเกตการณ์สอนและสะท้อนผล ทำให้พี่ให้รู้จักและเข้าใจลักษณะการเรียนรู้และการทำงานของแต่ละคนได้มากขึ้น จึงนำไปสู่การจัดคู่วิชาในแต่ละระดับชั้นซึ่งในแต่ละคู่ก็มีความพอดีและลงตัว (ครูวิ – ครูกิ๊บ ครูคู่วิชาระดับชั้น ๖ คู่ที่เรียนรู้ได้รวดเร็ว ตอบสนองและเข้าใจความคิดซึ่งกันและกันได้ ครูน้ำหวาน – ครูจุ๋ม ครูคู่วิชาระดับชั้น ๕ คู่ที่เป็นกำลังใจ ถ้อยทีถ้อยอาศัย มีจุดแข็งในการทำงานที่ต่างกัน แต่สิ่งที่เป็นช่วยส่งเสริมให้ทำงานร่วมกันได้อย่างเกื้อกูล ครูม่อน – ครูสุ ครูคู่วิชาระดับชั้น ๔ คู่ที่มีความคิดสร้างสรรค์และมีขั้นตอนในการทำงานอย่างชัดเจน จากนั้นไม่นานทีมเราก็ได้ต้อนรับสมาชิกใหม่ คือ ครูอีฟ เพื่อมาคู่วิชากับครูม่อนแทนครูสุจากฝ่ายวิชาการที่มาช่วยสอนในตอนแรก )

คู่วิชาแต่ละระดับชั้นจะมีตารางในการคุยแผน(Pre) การสังเกตการสอน(While) และร่วมสะท้อนผล (Post) ที่ชัดเจนแม้ว่าจะใช้เวลาในการ Pre และ While ค่อนข้างยาวนานกว่าที่ถูกกำหนดให้ และมีทั้งครูนุ่น และครูสุเข้าไปร่วมด้วยซึ่งในแต่ละขั้นตอน ครูในทีมทุกคนพอจะมีความเข้าใจและมีประสบการณ์จากการเข้าร่วมเปิดชั้นเรียนที่ครูในทีมคณิตศาสตร์ได้รับโอกาสอย่างสม่ำเสมอในการพัฒนากระบวนการเรียนรู้แบบ Open Approach ผ่านการเปิดชั้นเรียน เริ่มต้นด้วยห้องเรียนของครูนุ่น ครูม่อน ครูวิ ครูสุ ครูจุ๋ม ในการเปิดชั้นเรียนแต่ละครั้ง ครูในทีมเกือบจะทุกคนเข้าร่วมในทุกขั้นตอนได้อย่างสม่ำเสมอ เพราะมีความพยายามจัดตารางเวลาให้ได้เข้าครบวงจร  หรือพยายามแลกคาบจนสามารถเข้าร่วมได้  ในขั้นการ Pre แผน ทุกคนพยายามแลกเปลี่ยนความคิด  ความเข้าใจอย่างเต็มที่  ยอมรับฟังความคิดเห็นซึ่งกันและกัน  ทำให้เกิดความคิดที่หลากหลายและสร้างสรรค์  นำไปสู่การต่อยอด  จนเกิดเป็นแผนการสอนทีมีกระบวนการทำให้นักเรียนเป็นผู้สร้างความรู้ด้วยตนเองและเป็นเจ้าของการเรียนรู ซึ่งถ้าหากคิดเพียงคนเดียวหรือเพียงแค่คู่วิชาในระดับชั้นคงทำออกมาไม่ได้ และได้ใช้เวลาร่วมกันในการเตรียมสื่อ โดยมีการแบ่งหน้าที่ในการทำงานตามความถนัดของแต่ละคน บางคนช่วยเขียนโจทย์ บางคนเตรียมอุปกรณ์ ซึ่งในขั้น Pre แผนในแต่ละรอบค่อนข้างใช้เวลานานมาก ครูบางคนมีความเหนื่อยล้าและกังวลกับหน้างานประจำของตนเอง มันไม่ใช่ทุกครั้งที่ทุกคนเต็มที่ แต่การที่มีเพียงบางคนเต็มที่ พลังนั้นมันได้ถูกส่งไปยังทุกคน มันทำให้งานเดินหน้าต่อไปได้ ทีมเป็นทีมมากขึ้นในทุกขณะที่เรามีพื้นที่ในการทำงานร่วมกัน ในขั้นต่อมา คือ ขั้น While เจ้าของห้องตื่นเต้นกับการสอน คนที่ร่วมสังเกตก็ตื่นเต้นว่านักเรียนจะเกิดการเรียนรู้เหมือนกับที่วางแผนในขั้น Pre หรือไม่ มันเป็นโอกาสที่ทุกคนได้มีประสบการณ์ร่วมในการมองเห็นภาพห้องเรียนเดียวกัน และเมื่อมาถึงขั้น Post ก็เป็นช่วงในการแลกเปลี่ยนมุมมองภาพห้องเรียนของแต่ละคนตามขั้นตอนของ Open Approach ยิ่งแลกเปลี่ยน ยิ่งทำให้เราได้เห็นว่าครูแต่ละคนในทีมเห็นและเข้าใจห้องเรียนอย่างไร รวมทั้งได้เรียนรู้วิธีการแก้ปัญหาที่หลากหลายจากครูท่านอื่นและตนเองก็ได้ฝึกคิดในสถานการณ์เฉพาะหน้าที่เกิดขึ้นในห้องเรียน และสะท้อนสิ่งที่ตัวเองได้เรียนรู้ และคำแนะนำดีๆ ที่เป็นของขวัญให้กับครูผู้สอน ซึ่งเป็นพื้นที่ในการทำงานที่ทุกคนได้พัฒนาตัวเองไปด้วยกัน แนะนำกัน รับฟังกัน ให้กำลังใจ มีความเป็นพี่น้องมากไปกว่าแค่เพื่อนร่วมงานและเมื่อจบการเปิดชั้นเรียนสู่การทำงานในห้องเรียนของตนเอง ก็นำสิ่งที่ได้เรียนรู้ไปปรับใช้ และนำมาแลกเปลี่ยนเพื่อทบทวนตนเอง ในวง Km สัปดาห์ละ ๑ ครั้ง ทั้งสิ่งที่สำเร็จ สิ่งที่เป็นปัญหาติดขัด และประเด็นที่จะนำไปพัฒนาตนเองต่อไป

การเรียนรู้อีกรูปแบบหนึ่งที่ทั้งทีมได้รับโอกาส คือ การไปอบรมเชิงปฏิบัติการเกี่ยวกับการเปิดชั้นเรียน (Open Class) ด้วยนวัตกรรมการศึกษาชั้นเรียน (Lesson Study) และวิธีการแบบเปิด (Open Approach) และการประชุมนำเสนอผลงานทางวิชาการ APEC ที่มหาวิทยาลัยขอนแก่น หลังจากการเข้าอบรมในแต่ละวันเราจะมีการแลกเปลี่ยนเรียนรู้และถอดประสบการณ์ เพื่อบอกเล่าความรู้ใหม่ที่ได้รับ ความคิดใหม่ที่เกิดขึ้น สิ่งที่สงสัยเพื่อช่วยกันหาคำตอบในทีมหรือกลับไปถามอาจารย์ไมตรี บรรยากาศในการแลกเปลี่ยนในแต่ละวันค่อนข้างใช้เวลาที่ยาวนาน แต่มีความสนุกและได้รับรู้ถึงพลังความมุ่งมั่นของแต่ละคนที่พยายามถอดการเรียนรู้ของตนเองในการถ่ายทอดให้กับทีม ซึ่งจากสิ่งที่ครูสะท้อนทำให้เห็นว่าแต่ละคนได้เติมเต็มภาพชั้นเรียน และความเข้าใจในกระบวนการทำงานของ Lesson Study และ Open Approach รวมทั้งได้พลังในการกลับมาพัฒนาตนเองและห้องเรียนของตนเอง

ในการทำงานร่วมกันมา เมื่อสิ้นสุดการทำงานทั้งการ Pre While Post ของการเปิด Open Class การทำ Km ร่วมกัน การไปร่วมอบรมเชิงปฏิบัติการที่มหาวิทยาลัยขอนแก่น พบว่ามันเกิดความสุขที่ได้เรียนรู้สิ่งใหม่ๆ ได้รู้ว่าเรายังไม่รู้อะไร ได้มีโอกาสแลกเปลี่ยนวิธีการ วิธีคิดที่เป็นจุดแข็งของตนเอง ที่ทำให้ผู้อื่นช่วยกันนำไปต่อยอดจนเกิดแนวคิดที่สร้างสรรค์ จนทำให้เห็นว่าการเป็นทีมของเรามันเกิดจากระหว่างทางที่ทุกคนเก็บเกี่ยวประสบการณ์ร่วมกันมาและมันเข้าไปอยู่ในเนื้อในตัวของแต่ละคน และร่วมกันแบ่งปันให้ทีมอย่างเป็นกัลยาณมิตร ทำให้เกิดพลังที่อยากเปลี่ยนแปลงตนเอง และความมีวินัยที่ทำให้ทุกคนได้มาอยู่ร่วมในพื้นที่การทำงานเดียวกัน แม้ว่าวินัยอาจไม่ได้มีในทุกคน แต่ความมุ่งมั่นของแต่ละคนช่วยส่งเสริมและทำให้ทีมมันเป็นทีม และทีมก้าวต่อไปบนการพัฒนาตนเองไปพร้อมกันทั้งทีม

**บันทึกโดย ครูนุ่น**