****

**สนใจ...จึงจะใฝ่รู้**

**ขวัญทิพย์ ปทุมธนรักษ์ (ครูหญิง)**

เริ่มการทำงานแนะแนว ภาคเรียนวิริยะ 2556 ด้วยโครงสร้างแนะแนวที่เข้มแข็งขึ้น ทำให้สามารถวางแผนการทำงานได้ว่าในภาคเรียนนี้ควรทำอะไร จากเดิมที่ทำได้แค่เพียงเฝ้าสังเกตพฤติกรรมและแก้ปัญหาเฉพาะหน้าไปแล้วแต่กรณี ภาคเรียนนี้รู้สึกมีหวังขึ้นมาบ้างว่าจะได้ออกแบบการทำงานของตัวเองได้มากขึ้นอีกนิด สิ่งหนึ่งที่คิดเริ่มทำคือการส่งเสริมพัฒนาการนักเรียน โดยเริ่มจากการศึกษาข้อมูลส่วนตัวของนักเรียน ทำให้ทราบว่านักเรียนพร่องด้านการอ่าน และจากการที่ได้ปรึกษาแลกเปลี่ยนข้อมูลกับครูประจำชั้น ประจำวิชา และผู้ปกครองที่เพิ่งพานักเรียนไปพบแพทย์ แจ้งว่าเด็กต้องฝึกการอ่านโดยการอ่านออกเสียง ขวัญทิพย์ก็ไม่รอช้าขออนุญาตคุณครูประจำชั้นแยกนักเรียนมาอ่านหนังสือด้วยตัวต่อตัวในช่วงเวลาอ่านหนังสือก่อนเข้าแถว

**ทำอย่างไรให้เกิดการอยากเรียนรู้**

ครั้งแรกของการทำไม่เป็นที่ประทับใจ เมื่อขวัญทิพย์เข้าไปคุยกับนักเรียนว่าให้มาอ่านหนังสือด้วยตัวต่อตัว ได้รับคำตอบว่า “ไม่” เลยตอบเด็กกลับไปว่า “ไม่เป็นไร” แล้วแยกย้ายกันไป กลับไปนอนก่ายหน้าผากที่บ้าน วันรุ่งขึ้นเลยลองเดิน ๆ เข้าไปแอบฟังเด็กนักเรียนคุยกัน ได้ยินเด็ก ๆ พูดคุยกันเกี่ยวกับความลับของ “สามเหลี่ยมเบอร์มิวด้า” ทำให้จุดประกายทันทีว่า ถ้าอยากให้นักเรียนมาทำกิจกรรมด้วย น่าจะเริ่มจาก “สิ่งที่เขาสนใจ”

**เริ่มปฏิบัติการโน้มน้าวความสนใจ**

หลังจากแอบได้ยินสิ่งที่เด็ก ๆ พูดคุยกัน ขวัญทิพย์รีบกลับไปสืบค้นข้อมูลเกี่ยวกับสามเหลี่ยมเบอร์มิวด้า แล้วเดินกลับไปหานักเรียนคนเดิม จับมือขอเวลาพูดคุยโดยพูดกับเขาตรง ๆ เกี่ยวกับการพร่องการอ่านซึ่งเป็นอุปสรรคกับการเรียนรู้ มีความจำเป็นต้องฝึกฝนเพิ่มเติม หากพัฒนาด้านการอ่านไปได้ นักเรียนจะสามารถต่อยอดการเรียนรู้ของตัวเองได้มากขึ้น นักเรียนเข้าใจแต่ยังอิดออดต่อรองว่า “ขอไปอ่านแค่วันจันทร์วันเดียวได้มั้ย” ขวัญทิพย์ตอบแบบไม่ลังเลเลยว่า “ได้”

**ผลลัพธ์ที่เกินคาด**

เมื่อถึงวันจันทร์ ขวัญทิพย์เตรียมเนื้อหาเกี่ยวกับเรื่อง “ความลับของสามเหลี่ยมเบอร์มิวด้า” มาให้นักเรียนอ่าน นักเรียนนั่งอ่านออกเสียงให้ฟัง เมื่อนักเรียนอ่านออกเสียงคำผิดขวัญทิพย์ก็แก้ให้ทันทีตามคำแนะนำของครูนัท ^\_^ (มีการพูดคุยปรึกษาครูนัทก่อนหน้านี้) เมื่ออ่านจบ ยังไม่หมดเวลา ได้ให้นักเรียนเล่าเรื่องที่อ่านให้ฟัง และมีการซักถามแลกเปลี่ยนความคิดเห็นกันพอประมาณ ก็ได้เวลาเข้าแถว ก่อนไปเข้าแถวนักเรียนหันมาถามคำถามที่สร้างรอยยิ้มให้ขวัญทิพย์ว่า “ขอมาอ่านทุกวันได้มั้ย” ขวัญทิพย์ตอบกลับไปแบบไม่ลังเลยด้วยคำเดิมว่า “ได้” และนักเรียนยังบอกว่าอยากรู้เรื่องราวเกี่ยวกับโน่น นี่ นั่น ขอให้ขวัญทิพย์ไปหามาให้อ่านอีกหลายเรื่อง

**สิ่งที่ได้เรียนรู้ในครั้งนี้**

การเสริมการเรียนรู้ของนักเรียนจะเกิดขึ้นได้ ต้องมากจากการที่เขาสนใจสิ่งนั้น ๆ มาจากสิ่งที่เขาต้องการที่จะเรียนรู้ ไม่ใช่เกิดจากการยัดเยียด หรือเพียงเพราะคำว่า “เหตุผล..จำเป็น” บางครั้งเหตุผลที่ดีไม่เพียงพอ กับความ “สนใจ” ที่จะทำ เราจึงควรต้องสังเกตด้วยว่าเด็กมีความสนใจอะไร หากตรวจสอบดูแล้วไม่มีพิษมีภัย ก็ลุยกันเลย

ขวัญทิพย์ ปทุมธนรักษ์