**วิชาภูมิปัญญาภาษาไทย**



**ระดับชั้น ๔ ภาค วิริยะ ปีการศึกษา ๒๕๕๖**

**โดย ครูรุ้ง สายรุ้ง ดวงมณี**

**เรื่อง ความเชื่อที่ปรากฏในตำนานภาคเหนือ**

แผนการจัดการการเรียนรู้เรื่องความเชื่อที่ปรากฏใน

ตำนานภาคเหนือนี้ เป็นแผนที่มุ่งหวังให้นักเรียนได้มีความเพลิดเพลิน

ในการทำกิจกรรมกลุ่มร่วมกัน โดยช่วยกันจัดวางอุปกรณ์จำลองต่างๆ

เช่น โต๊ะ ตู้ เตียง หนังสือ พระ เป็นต้น ภายใต้เงื่อนไขของเหตุผลการ

จัดวางในตำแหน่งนั้นๆ ที่ต้องสามารถอธิบายได้ เพื่อเชื่อมโยงไปสู่

ความเชื่อที่ปรากฏในตำนานพระธาตุหริภุญไชย คือ การสร้างบ้านยก  
ใต้ถุนสูงไม่เกิน ๓ ศอก อันเนื่องมาจากความเชื่อที่ว่าพระบรมสารีริกธาตุลอยสูงจากพื้นดินขึ้นมา ๓ ศอก และความเชื่อจากตำนานพระเจ้าตนหลวงที่ว่า เมื่อพุทธศาสนิกชนถวายภัตตาหารแด่พระภิกษุสงฆ์ควรถวายน้ำด้วย อันเนื่องมาจากข้อขัดแย้งระหว่างพยานาคและพระพุทธเจ้าที่เกิดในตำนานนั่นเอง นอกจากการปฏิบัติอันเกิดจากความเชื่อที่สืบทอดกันมาแล้วนั้น นักเรียนยังจะได้ขบคิดว่าผลแห่งการกระทำอันเป็นรูปธรรมที่เกิดขึ้นนั้น ก่อให้เกิดผลดีแก่ผู้ปฏิบัติอย่างไรบ้าง ทำให้เกิดการวิเคราะห์ว่าความเชื่อนั้นๆ มิได้เป็นความเชื่อที่ปฏิบัติกันต่อๆ มาอย่างงมงาย หากแต่นั่นเป็นกุศโลบายของบรรพชนที่มุ่งหวังให้ลูกหลานประพฤติปฏิบัติแต่สิ่งดีและเป็นมงคลแก่ชีวิตอีกด้วย โดยแผนดังกล่าวมีกระบวนการดังนี้

๑. ครูแบ่งนักเรียนเป็น ๔ กลุ่ม แจกชุดอุปกรณ์ คือ กระดาษแข็งแสดงภาพห้องจำลอง ชุดภาพสิ่งของต่างๆ และกระดาษเอ๔ กลุ่มละ ๑ ชุด พร้อมให้เงื่อนไขโดย ให้นักเรียนนำภาพสิ่งของต่างๆ จัดวางบนกระดาษแข็งให้เข้าที่และได้ตำแหน่งที่เหมาะสม พร้อมเขียนอธิบายเหตุผลในการจัดวางสิ่งของแต่ละอย่างให้ชัดเจน ครูอธิบายขั้นตอนการทำงานโดยให้สมาชิกแต่ละกลุ่มตกลงกันว่าจะจัดวางสิ่งของแต่ละอย่างไว้ตำแหน่งใด เขียนอธิบายเหตุผลที่วางสิ่งของแต่ละชิ้นลงในกระดาษเอสี่ที่แจกให้โดยใช้เพียงหน้าเดียวก่อน (๒๐ นาที)



๒. ให้แต่ละกลุ่มออกมานำเสนอผลงานของตนเอง พร้อมอธิบายการจัดวางสิ่งของต่างๆ ทุกชิ้นให้ครบถ้วน ครูเขียนเหตุผลการจัดวางสิ่งของต่างๆ ของนักเรียนแต่ละกลุ่มขึ้นกระดาน (แบ่งตามหัวข้อ คือ ทิศทาง ระดับสูงต่ำ) (๒๐ นาที)

๓. ครูแบ่งให้นักเรียน ๒ กลุ่ม อ่านตำนานพระธาตุหริภุญไชย และอีก ๒ กลุ่ม อ่านตำนานพระเจ้าตนหลวง เมื่อแบ่งกลุ่มได้เรียบร้อยแล้ว ครูเปิดโจทย์ **“ให้นักเรียนอ่านตำนานแล้วหาความเชื่อที่ปรากฏในเรื่อง พร้อมเขียนอธิบายให้ชัดเจน”** ครูให้นักเรียนแต่ละกลุ่มช่วยกันอ่านและเขียนความเชื่อที่ปรากฏในเรื่องลงในกระดาษเอสี่ อีกด้านที่เหลือ (๒๐ นาที)

๔. ให้นักเรียนแต่ละกลุ่มแลกเปลี่ยนข้อมูลความเชื่อที่ปรากฏในตำนานแต่ละเรื่อง ครูเขียนคำตอบขึ้นกระดาน   
(๒๐ นาที)

๕. ให้การบ้านนักเรียนไปหาความเชื่อที่บ้านของตนเองมาคนละ ๑ เรื่อง เขียนข้อมูลความเชื่อนั้นลงในกระดาษที่ครูแจกให้ได้มากที่สุด โดยใช้การสอบถามจากสมาชิกในบ้าน เช่น เรื่องการไม่นอนหันหัวไปทางทิศตะวันตก โดยอธิบาย**ตามหลักความเชื่อ** คือ เป็นทิศของคนตาย **ตามหลักวิทยาศาสตร์** คือ ถ้าตื่นมาตอนเช้าหน้าเราจะหันไปทิศตะวันออก แสงแดดอาจแยงตาได้ เป็นต้น หากเป็นไปได้อาจหาข้อมูลเพิ่มเติมว่าแต่ละภาคของไทยมีความเชื่อที่แตกต่างหรือเหมือนกันในเรื่องนี้อย่างไรเพิ่มเติมก็ได้ (๑๐ นาที)

หากพิจารณากระบวนการจัดการเรียนรู้ดังกล่าวข้างต้นเมื่อเปรียบเทียบกับกระบวนการ OPEN APPROACH   
๗ ขั้นตอนของหน่วยวิชาภูมิปัญญาภาษาไทย คือ ๑.ภาวะพร้อมเรียน ๒.INPUT ๓.คลี่คลาย ๔.ก่อเกิดโจทย์ ๕.สร้างสรรค์/

แก้ปัญหา ๖.ปฏิสัมพันธ์ ๗.สังเคราะห์ร่วมกัน จะพบว่า กระบวนการข้อที่ ๑ จะตรงกับขั้น INPUT คือการให้นักเรียนได้พบประสบการณ์จริงโดยการลงมือปฏิบัติ นักเรียนได้สัมผัสจับต้องอุปกรณ์จำลองและลงมือจัดวางอุปกรณ์นั้นๆ ด้วยกระบวนการกลุ่มที่ต้องอาศัยการตัดสินใจร่วมกัน กระบวนการข้อที่ ๒ ตรงกับขั้นคลี่คลาย นักเรียนแต่ละกลุ่มได้นำเสนอการจัดวางอุปกรณ์ต่างๆ ของตนเอง ครูมีการเขียนสรุปขึ้นกระดาน ทำให้นักเรียนเกิดการเปรียบเทียบทั้งความเหมือนและความแตกต่างของแต่ละกลุ่ม เช่น การวางเตียงนอนไว้มุมห้อง เพราะจะได้เหลือพื้นที่ใช้สอยตรงกลางห้อง หรือการวางพระพุทธรูปไว้บนชั้นวางของชั้นบนสุด เพราะเป็นสิ่งศักดิ์สิทธิ์ เป็นต้น กระบวนการข้อที่ ๓ ตรงกับขั้นก่อเกิดโจทย์ และสร้างสรรค์/แก้ปัญหา คือ นักเรียนแต่ละกลุ่มจะได้อ่านตำนานเรื่องพระธาตุหริภุญไชย หรือตำนานพระเจ้าตนหลวงเรื่องใดเรื่องหนึ่ง จากนั้นจะต้องช่วยกันหาความเชื่อที่ปรากฏในเรื่องแล้วเขียนอธิบายลงในกระดาษของกลุ่มตนเอง และกระบวนการข้อที่ ๔ ตรงกับขั้นปฏิสัมพันธ์ นักเรียนได้มีโอกาสแลกเปลี่ยนเรียนรู้จากงานที่แต่ละกลุ่มได้ทำมา รวมทั้งร่วมกันแสดงความคิดเห็นว่าความเชื่อที่ปรากฏในตำนานทั้งสองก่อให้เกิดประโยชน์แก่ผู้ปฏิบัติอย่างไร เช่น การสร้างบ้านใต้ถุนไม่สูงเกินไปนั้นทำให้ขึ้นลงสะดวก การถวายน้ำแด่พระภิกษุสงฆ์พร้อมกับถวายอาหารนั้นจะทำให้เกิดความสะดวกแก่พระสงฆ์ หลังฉันอาหารเสร็จแล้วพระสงฆ์จะได้ไม่ต้องไปหาน้ำมาฉันเอง เป็นต้น



แต่ละขั้นตอนที่ครูได้สอน เริ่มจากขั้น INPUT ทำให้นักเรียนเกิดความตื่นเต้น อยากลงมือทำเร็วๆ เนื่องจากครูโปรยว่าวันนี้จะลองให้นักเรียนออกแบบตกแต่งคอนโด นักเรียนหลายคนมีคอนโดเป็นที่พักผ่อนยามไปเที่ยวต่างจังหวัด จึงพอจะนึกภาพออกว่ามีพื้นที่จำกัด ส่วนใหญ่เป็นห้องสี่เหลี่ยมโล่งๆ ไม่ได้กั้นแยกส่วน มีห้องน้ำในตัว และอาจมีระเบียงด้วย อุปกรณ์ที่ครูจัดเตรียมก็เป็นสิ่งของจำลอง เหมือนจริง เพียงแต่ย่อส่วน ให้ความรู้สึกเหมือนของเล่น ทำให้นักเรียนในวัยนี้เกิดความกระตือรือร้นที่จะร่วมกิจกรรม แม้จะมีเงื่อนไขว่าต้องอธิบายการจัดวางสิ่งของต่างๆ ได้ แต่เนื่องจากต้องทำงานเป็นกลุ่ม จึงทำให้ต้องเลือกว่าจะวางตรงไหนจึงจะเหมาะสมที่สุด การให้เหตุผลในการวางจึงเกิดขึ้นโดยปริยาย เมื่อเลือกจะวางแบบไหนก็เอาเหตุผลของเพื่อนที่เสนอนั่นเอง บางกลุ่มเกิดความขัดแย้ง ฉันจะวางตรงนี้ เธอจะวางตรงนั้น

แต่ในที่สุดกระบวนการเสียงข้างมากก็ทำหน้าที่ตัดสินโดยที่ครูไม่ต้องเข้าไปช่วยไกล่เกลี่ยแต่อย่างใด จนกระทั่งการแลกเปลี่ยนเรียนรู้ที่ค่อยดำเนินไป เหตุผลของแต่ละกลุ่มที่นำเสนอล้วนเหมาะสมและเป็นไปได้ทั้งสิ้น บางกลุ่มก็คิดตรงกัน   
เช่น “วางเตียงไว้ไกลๆ ห้องน้ำจะได้ไม่เหม็น” หรือ “วางโต๊ะไว้ข้างห้องน้ำ พอออกจากห้องน้ำจะได้แต่งตัวสะดวก เพราะโต๊ะ  
จะวางพวกครีม เครื่องสำอาง หวี กระจก” เป็นต้น สุดท้ายการอ่านตำนานเพื่อหาความเชื่อก็เป็นงานที่แต่ละคนในกลุ่มต้อง  
ช่วยกัน บางกลุ่มมีนักเรียนที่อ่านมาแล้ว ก็สามารถจับประเด็นและหาคำตอบได้อย่างรวดเร็ว เมื่อถึงช่วงปฏิสัมพันธ์หรือแลกเปลี่ยนเรียนรู้ก็เป็นคำตอบที่แต่ละกลุ่มค้นหามาได้ทั้งสิ้น แม้บางคนไม่ได้พูดนำเสนอในชั้นกับเพื่อนส่วนใหญ่ แต่ก็มีโอกาสเสนอความคิดของตนเองในกลุ่มย่อย ดังนั้นแผนการจัดการเรียนรู้นี้จึงทำให้นักเรียนทุกคนมีส่วนร่วม และได้มีโอกาสเป็นเจ้าของชั้นเรียนร่วมกัน

ทั้งนี้หากครูได้มีโอกาสปรับปรุงและเพิ่มเติมบางขั้นตอนที่ยังไม่สมบูรณ์หรือขาดหายไป คือขั้นตอน ภาวะพร้อมเรียน  
ซึ่งเป็นขั้นตอนแรกของกระบวนการ OPEN APPROACH หากเพิ่มกระบวนการทบทวนความรู้เดิม น่าจะช่วยทำให้ผู้เรียนเกิดความเชื่อมโยงความรู้เดิมมาสู่ความรู้ใหม่ได้ โดยครูอาจเลือกงานเขียนของนักเรียนในแผนครั้งก่อนหน้าคือ ความเรียงบรรยายลักษณะของภาคอีสาน มาให้เจ้าของงานนั้นๆ อ่านให้เพื่อนฟัง เพื่อร่วมกันแสดงความคิดเห็น และชื่นชมกันและกัน รวมทั้งเพิ่มขั้นตอนที่ ๗ การสังเคราะห์ร่วมกัน โดยหลังจากที่นักเรียนแต่ละกลุ่มแลกเปลี่ยนข้อมูลความเชื่อที่ปรากฏในตำนานแต่ละเรื่องแล้ว อาจให้นักเรียนลองทบทวนความเชื่อที่เคยได้ยินได้ฟังจากประสบการณ์ของตนเองเท่าที่จำได้ เขียนอธิบายลงในสมุดและร่วมกันแลกเปลี่ยนในห้อง เพื่อให้เกิดการเชื่อมโยงความรู้จากตำนานอันเป็นสิ่งไกลตัว มาสู่ความเชื่อที่เกิดขึ้นจริงในครอบครัวของตนเอง นักเรียนบางคนอาจมีเรื่องราวความเชื่อแปลกๆ มาเล่าสู่เพื่อนฟัง จะช่วยทำให้บรรยากาศในห้องเต็มไปด้วยความรู้จากประสบการณ์ที่หลั่งไหลออกมาจากตัวผู้เรียนเพื่อถ่ายทอดให้เพื่อนฟัง เป็นบรรยากาศแห่งการแลกเปลี่ยนเรียนรู้และการเป็นเจ้าของชั้นเรียนของตัวผู้เรียนเองมากยิ่งขึ้น

