

**“ความเพียร” ก่อเกิดความเป็นเจ้าของ**

**จินตนา กฤตยากรนุพงศ์ (ครูปุ๊ก)**

วิริยะ คือ ความเพียร ความพยายาม ความกล้าที่จะลงมือทำ เป็นความหมายที่ดีและตรงกับเทอมที่นักเรียนกำลังเรียนอยู่เลย จึงเกิดความคิดว่าถ้าเรานำเรื่องความพยายามมาเป็นหัวข้อให้นักเรียนในการเขียนความเรียงและค่อย ๆ ก้าวไปสู่การแต่งกาพย์ฉบัง ๑๖ น่าจะเป็นขั้นบันไดที่ก้าวอย่างช้า ๆ เพราะว่าเป็นเรื่องที่ใกล้ตัวนักเรียนคงจะมีเรื่องราวที่เกี่ยวกับความพยายามอยู่บ้าง

ความรู้สะสมที่มีมาก่อนด้านทักษะคือนักเรียนสามารถเขียนความเรียงได้ เข้าใจและรู้วิธีการเขียนย่อหน้าว่าควรมีประโยคที่เป็นใจความสำคัญรวมทั้งรู้ฉันทลักษณ์ของกาพย์ฉบัง ๑๖ ด้านของเนื้อหานักเรียนได้เรียนรู้และทำกิจกรรมเกี่ยวกับเรื่อง “แม่” มาก่อน ทำให้รับรู้และเข้าใจความรู้สึกได้ดีเมื่อพูดถึงคำ ๆ นี้ ทำให้เกิดแรงบันดาลใจโดยการหา Clip ที่มีความเกี่ยวข้องกับการใช้ความพยายาม

กระบวนการในการสอน เริ่มจาก**สร้างแรงบันดาลใจ**โดยเปิด Clip เรื่องแม่กบช่วยลูกกบจากบึงน้ำแห้งไปบึง

น้ำใหญ่ ครูตั้งคำถาม “นักเรียนได้เรียนรู้อะไรจากการดู Clip เรื่องนี้”

**คำตอบที่นักเรียนแสดงความคิดเห็น**

- แม่ต้องพยายามทำทุกอย่างเพื่อลูก ความพยายามอยู่ที่ไหน ความสำเร็จอยู่ที่นั่น

- แม่กบพยายามสู้เพื่อลูก ช่วยผู้ที่เดือดร้อน

- แม่กบรักลูกกบ เพราะผมได้เห็นแม่กบพยายามถีบดินเป็นทางเพื่อให้ลูกกบลงสู่แม่น้ำ

- ได้รู้เรียนรู้เกี่ยวกับวิถีชีวิตของกบและลูกอ๊อด ตอนแรกกบจะหาสถานที่เลี้ยงดูที่ปลอดภัย มีน้ำ นานวันเข้า น้ำระเหยออกไป แม่กบก็ต้องขุดดินทำทางเชื่อมต่อให้อยู่รอด แสดงถึงความรักและการห่วงใยที่จะต้องปกป้องลูกของ

ตัวเอง **สรุปว่า**แม้แต่แม่ของกบก็ยังมีความรักต่อลูกมากเหมือนมนุษย์

- ไม่ว่าจะเป็นสัตว์หรือเป็นคนแม่ก็รักลูก เพราะพอแม่กบเห็นน้ำแห้งลงเรื่อย ๆ ก็พยายามขุดดินให้เป็นทางน้ำ

เพื่อให้ลูกอ๊อดรอด คือการเสียสละของแม่เพื่อให้ลูกอ๊อดมีชีวิตรอด

- เห็นความเสียสละของแม่ที่จะช่วยเหลือลูก ซึ่งแม่อดทนและพยายามดันดินให้เชื่อมกับแหล่งน้ำลูกอ๊อดก็จะ

รอด

- แม่พยายามทำให้ลูกได้รอดตาย เพราะลูกอยู่ในที่ ที่ไม่มีน้ำ แม่ก็เลยขุดเพื่อให้ลูกมีน้ำและให้ลูกออกมาอยู่ในที่ที่มีน้ำมากกว่าจะได้ไม่ตาย **ถ้าเราพยายามทำสิ่งไหนอย่างเต็มที่เราก็จะทำสำเร็จ**

จากนั้นครูได้ให้นักเรียนช่วยกันสกัดคลังคำจากเรื่อง “แม่กบ” ร่วมกัน นักเรียนหลายคนคิดคลังคำได้ดีและน่าสนใจ



พากเพียร มุ่งมั่น ฮึดสู้ จริงจัง กล้าหาญ ฝันใฝ่ แข่งขัน ฟันฝ่า เข้มแข็ง อดทน บากบั่น จดจ่อ แข็งขัน เด็ดเดี่ยว แกร่งกล้า ฝึกฝน หนักแน่น แน่วแน่ อดกลั้น ตั้งใจ เหน็ดเหนื่อย สงบ พยายาม ความสำเร็จ

ซึ่งในขณะเดียวกันนั้นครูก็ได้แลกเปลี่ยนเรื่องเล่า “ความพยายามของครู” เพื่อเป็นตัวอย่างให้กับนักเรียน ในตอนนั้นสภาพห้องเงียบสงบ นักเรียนทุกคนตั้งใจและพร้อมฟังมาก เรื่องมีอยู่ว่า........

เมื่อตอนที่ครูปุ๊กเรียนอยู่ชั้น ป.๑ ครูให้วาดรูปลายไทยไปส่งคนละ ๑ ภาพ โดยให้ไปดูจากตัวอย่างอะไรก็ได้ที่คิดว่าเป็นลายไทย ซึ่งเป็นการบ้านที่ยากเนื่องจากว่าตนเองไม่ค่อยมีพรสวรรค์ทางด้านนี้เพราะว่าวาดรูปไม่เก่งเลย เมื่อกลับถึงบ้านก็เริ่มหาตัวอย่างที่เป็นลายไทย หานานมากเพราะไม่เข้าใจว่าลายไทยคืออะไรเลย พอดีหันไปเห็นเหล็กดัดหน้าต่างมีลักษณะเป็นรูปคล้ายดอกบัวก็เดาว่าน่าจะเป็นลายไทยได้จึงลงมือวาด พยายามวาดตามอยู่นานก็วาดไม่ได้และไม่เหมือนตัวอย่างสักที ทำให้เปลี่ยนกระดาษไปหลายแผ่นมากมาย ร้องไห้ไปตั้งหลายรอบและก็หยุดวาดในทันที ไม่นานก็กลับมาเริ่มต้นวาดใหม่อีกครั้งเพราะถ้าไม่วาดภาพจะไม่มีงานส่งครูแน่นอน จึงลองดูใหม่เริ่มต้นโดยนำกระดาษไปวางทาบที่เหล็กดัดและร่างตามไปก่อน แล้วค่อยนำมาวาดต่อแต่ภาพในกระดาษดูเบี้ยวมากใช้ไม่ได้อยู่ดี จึงพยายามวาดครั้งสุดท้าย ลบอยู่หลายรอบมากและก็วาดจนเสร็จมีงานไปส่งครู คิดว่าเราทำดีที่สุดแล้ว ซึ่งพอครูเห็นรูปที่วาดก็ถามว่าดูลายไทยมาจากไหนสวยงามดีแตกต่างจากเพื่อน ๆ คนอื่น ๆ เลย ตอนนั้นรู้สึกดีใจมากที่ครูชื่นชม

หลังจากนั้นครูก็เปิด**โจทย์สถานการณ์** **“เขียนความเรียง ๑ ย่อหน้าเรื่องความพยายามของฉัน”** นักเรียนส่วนใหญ่ลงมือทำในทันที บางคนถามว่าเรื่องความพยายามนั้นจำเป็นต้องประสบความสำเร็จอย่างเดียวหรือเปล่า ถ้ายังไม่ประสบความสำเร็จสามารถเขียนได้ไหม ครูตอบในทันทีว่าได้ถ้าเรื่องราวนั้นนักเรียนได้ใช้ความพยายามของตนเองอย่างเต็มที่แล้ว

**ผลลัพธ์ที่เกิดขึ้นกับนักเรียน**

* นักเรียนสามารถเขียนความเรียงได้อย่างลื่นไหล
* นักเรียนส่วนหนึ่งสามารถไปสู่การแต่งกาพย์ฉบัง ๑๖ ได้และแต่งได้ดี
* เมื่อถึงกระบวนการแลกเปลี่ยนทุกคนมีความกระตือรือร้นสนใจที่จะฟังเรื่องความพยายามของเพื่อนและสามารถสรุปความคิดร่วมกันได้
* นักเรียนมีความเป็นเจ้าของชั้นเรียนอย่างเห็นได้ชัด

**ปัจจัยความสำเร็จในการจัดการเรียนการสอน**



* โจทย์ “ความพยายาม” เป็นเรื่องใกล้ตัว
* แรงบันดาลใจ “เรื่องแม่กบช่วยลูกกบ” มีความเข้มข้น เข้าถึงใจและเป็นตัวส่งเข้าโจทย์ได้ดี
* เนื้อหาของเแรงบันดาลใจเป็นตัวอธิบายนิยามของคำว่า “ความพยายาม” ได้ชัดเจน
* ได้สะสมคลังคำเกี่ยวกับ “ความพยายาม” ก่อนเขียนความเรียงและแต่งกาพย์ฉบัง ๑๖
* โจทย์ไปกระตุ้นสิ่งที่เด็กเป็น คือ เด็กในวัยชั้น ๕ เป็นช่วงของการสร้างตัวตน โจทย์ที่ให้เขียนถึงความเป็นตัวเองได้เข้าไปตอบสนองความต้องการนั้นพอดี
* มีเงื่อนไขของโจทย์ที่ตอบสนองศักยภาพของเด็กทุกระดับความสามารถ
* ลำดับของโจทย์หรือการให้งานเป็นลำดับจากง่ายไปหายาก คือ คิดคลังคำ เขียนความเรียง แต่งกาพย์ฉบัง ๑๖
* ครูได้แลกเปลี่ยนประสบการณ์ “เรื่องความพยายามของครู” เป็นตัวอย่างก่อนให้นักเรียนเริ่มเขียนความเรียงของตนเองทำให้นักเรียนเห็นภาพการเล่าเรื่องได้ชัดเจนขึ้น

**ตัวอย่างผลงานของนักเรียน**

**ตัวอย่างที่ ๑**

ฉันมีเป้าหมายในช่วงเรียนประถม คือ การเป็นนักดนตรี ฉันก็ไม่รู้ว่ารักดนตรีตั้งแต่เมื่อไหร่ แต่จำได้ว่าครั้งแรกที่ฉันเห็นโรงเรียนสอนดนตรี ตอนนั้นเป็นช่วงของการเปิดโรงเรียน ฉันจำความรู้สึกนั้นได้ดี นาทีที่ฉันรู้สึกอยากเรียนพิเศษมาก ฉันเอ่ยปากขอเรียนดนตรี แม่สนับสนุนฉันจึงได้เข้าเรียน วิชาแรกที่ฉันเรียน คือ อีเล็กโทน ฉันชอบมาก ๆ แม่จึงให้น้องชายเรียนด้วย และฉันก็เรียนเปียโนเรียนได้ ๔-๕ ปี ชอบดนตรีมากจึงเรียนไวโอลิน ฉันจะตั้งใจบรรลุเป้าหมายให้สำเร็จ

ฉันนั้นมีความอดทน ขยันฝึกฝน

เพื่อจะเป็นนักดนตรี

มีเป้าหมายที่ยิ่งใหญ่ พยายามแก้ไข

ในเรื่องที่ไม่สำเร็จ

ทุกครั้งมีความท้อแท้ แต่ว่าคุณแม่

คอยให้กำลังใจฉัน

ฉันจึงมีความตั้งใจ เพื่อที่จะให้

บรรลุเป้าหมายอย่างภูมิใจ

ด.ญ. นภสร ศรีปาน (ฟ้า) ชั้น ๕/๒



**ตัวอย่างที่ ๒**

สิ่งที่ผมเคยพยายาม คือ ผมเคยพยายามที่จะเก็บเงิน ๕๐๐ บาท ภายใน ๒ เดือน เป็นความพยายามที่ผมภูมิใจมากที่สุดและผมจะนำเงินที่ผมเก็บได้ไปออมไว้ที่ธนาคารจะได้มีดอกเบี้ยและผมจะใช้อย่างรู้คุณค่าและจะไม่ใช้เงินอย่างสิ้นเปลือง

ฉันเก็บเงินห้าร้อยบาท ไม่ให้เงินขาด

นำไปฝากธนาคาร

ฝากมากจิตใจเบิกบาน มีเงินใช้นาน

อย่าใช้เงินอย่างสิ้นเปลือง

ด.ช. ธนภัทร ลายวงศ์เลิศ (แจม) ชั้น ๕/๒