

**เมธาวดี กุลรัตนะชัย (ครูบี) : หน่วยดนตรีชีวิต**



***เด็กๆทำได้มากกว่าที่เราคิด***...จะว่าไปบางอย่างเรายังคิดไม่ทันเด็กๆด้วยซ้ำ อาจเป็นเพราะเค้ายังไม่มีความกังวลใดๆ ยังไม่ต้องมีภาระ ไม่ต้องมีกรอบหรือเหตุผลอะไรมากมายเหมือนกับเราที่ผ่านอะไรๆมาหลายๆอย่าง บางครั้งการที่เรารู้มาก มีประสบการณ์มาก ก็อาจทำให้เราจำกัดความคิดก็เป็นได้ เลือกแต่สิ่งที่เหมาะสม สิ่งที่ควรทำและที่สำคัญ เราเลือกแล้วว่าเราจะเป็นอะไร ทำอาชีพอะไร รู้ว่าตอนนี้ต้องทำอะไร ซึ่งเหล่านี้ก็เป็นส่วนหนึ่งที่ทำให้เราขาดความมีชีวิตชีวาไปบ้าง ถ้าเทียบกับตอนเด็กๆที่ไม่ว่าจะทำอะไรนิดหน่อยก็ดูสนุกไปหมด หัวเราะได้ตลอดเวลา จนในบางทีพวกเราที่เป็นผู้ใหญ่มักมองเด็กๆแล้วบอกว่า ทำไมขำง่ายจัง☺ ...อาจเป็นเพราะพวกเราหัวเราะกันน้อยไปก็ได้นะ^\_\_\_\_^

เมื่อกล่าวถึงเด็กๆ ก็ขอยกตัวอย่างความประทับใจในการสร้างสรรค์ความคิดและการนำเสนอในวิชาดนตรีชีวิตของเด็กๆชั้น 3 โดยเทอมนี้ได้สอนเด็กๆชั้นนี้ 2 ห้อง คือ ห้อง 3/1 และ 3/2 โดยเด็กๆทั้งสองห้องนี้มีลักษณะที่แตกต่างกัน ถึงแม้จะมีอายุที่เท่ากัน เรียนรู้ในเรื่องเดียวกัน แต่ความคิดการแสดงออกไม่เหมือนกัน ในภาพรวมของเด็กๆห้อง 1 จะมีความแตกต่างกันรวมอยู่ในห้องค่อนข้างมาก มีความเป็นตัวเองที่ค่อนข้างชัดเจน มีความเป็นผู้นำและส่วนใหญ่จะกล้าแสดงออกอย่างเปิดเผย เด็กๆห้อง 2 จะมีการรวมกลุ่มอย่างเห็นได้ชัด ปัญหาในการจัดกลุ่มหรือเลือกผู้นำอาจจะง่ายกว่าห้อง 1 แต่ความคิดสร้างสรรค์อาจดูเป็นระเบียบและมีรูปแบบมากกว่า ซึ่งถึงแม้ว่าเราจะเตรียมเนื้อหาการสอนที่เหมือนกัน แต่การจัดการและการใช้วิธีการอาจต่างกัน ซึ่งโจทย์การนำเสนอที่เห็นความเป็นตัวตนของเด็กๆชั้น 3 ได้ชัดในเทอมนี้คือ “การสร้างสรรค์เนื้อเพลงใหม่ บนทำนองเพลงที่กำหนดให้” เด็กๆจะต้องนำความรู้ที่มีมาในเรื่องของการร้องเพลง การเปลี่ยนคำร้องบนทำนองเพลงเดิม รูปแบบของบทเพลง การสร้างสรรค์ การแสดงบทบาทสมมติและอื่นๆที่เรียนรู้ นำมาปรับใช้และจัดการนำเสนอโดยครูจะคอยดูวิธีการ ให้คำแนะนำ แสดงความคิดเห็นร่วมกับเด็กในเวลาที่ทำกิจกรรม

กว่าที่เด็กๆจะได้ทำกิจกรรมนี้ เราซึ่งเป็นครูผู้สอนก็ต้องสร้างอะไรๆหลายสิ่งให้กับเด็กๆ ทั้งในเรื่องของจังหวะ การฟัง การเคลื่อนไหว การสร้างสรรค์ ลักษณะของรูปแบบบทเพลง ทักษะการเล่นเครื่องดนตรี องค์ประกอบทางดนตรีที่เกี่ยวข้องต่างๆ รวมถึงการแสดงออกในรูปแบบที่หลากหลาย เหล่านี้ต้องค่อยๆสร้างค่อยให้เด็กๆทำซ้ำจนเกิดความเคยชิน อันเนื่องมากจากวิชาดนตรีชีวิตเป็นเรื่องของทักษะเฉพาะ บางคนสามารถเข้าถึงได้ง่าย บางคนพยายามเรียนรู้ต้องใช้เวลานาน บางคนแค่เพียงได้เห็นหรือสังเกตก็สามารถเรียนรู้ได้เลยก็มี โดยพรสวรรค์หรือความสามารถก็อาจจะไม่ได้เกิดได้กับทุกคน แต่สามารถเรียนรู้และพัฒนาทักษะต่อๆไปได้ กิจกรรมการสร้างทำนองใหม่ บนทำนองเพลงที่กำหนดให้ จึงเป็นเพียงส่วนหนึ่งที่ได้เห็นพัฒนาการความสามารถทางดนตรีของเด็กชั้น 3 การแสดงความคิดเห็นในลักษณะกลุ่มที่ต้องทำงานร่วมกัน ดูการเชื่อมโยง การนำมาใช้จากสิ่งที่เค้าได้เรียนรู้มาแล้วนำมาทำการนำเสนอในรูปแบบใหม่

หลังจากที่ได้แจกโจทย์ให้กับเด็กๆ ภาพที่เห็นสิ่งแรกคือ เค้าอยากจะทำแล้ว อยากเข้ากลุ่มแล้ว ไม่รอฟังครูอธิบายแล้ว!!!(55555) ซึ่งเราก็เข้าใจความรู้สึกในตอนนั้นของเด็กๆอยู่เหมือนกัน แต่ยังไงก็ต้องให้เค้าฟังครูให้จบก่อน ต้องคอยหยุดให้เด็กๆเงียบลงและฟังถึงเงื่อนไข... โดยสิ่งแรกที่ทำในการสอนกิจกรรมนี้คือ เปิดเพลงที่เราแต่งขึ้นมาเป็นโจทย์ให้เด็กๆฟัง ซึ่งได้นำเพลงแมงมุมลายมาเป็นโจทย์ในครั้งนี้ หลังจากนั้นให้เด็กๆทายว่าเป็นเพลงอะไร สำหรับเพลงที่ทำใหม่จะเป็นลักษณะบรรเลงเท่านั้น เมื่อเด็กได้ยินทำนองแล้วส่วนใหญ่ก็จะร้องเพลงแมงมุมลายกันเลยทีเดียว บางคนทำท่าเอานิ้วไต่ๆ บางคนตบมือตบตัก แล้วแต่ความรู้สึกของเค้า^^ี พอจบเพลงครูบีกับครูตุ๊กตาก็นำคำร้องใหม่บนทำนองเพลงแมงมุมลายมาร้องให้เด็กๆฟังแล้วถามว่าเนื้อเพลงที่ร้องใหม่นั้นเป็นเรื่องราวเกี่ยวกับอะไร เมื่อถามเด็กๆส่วนใหญ่มักจะตอบได้ถูกต้อง ครูก็จะบอกต่อไปว่าก่อนจะมาเป็นเนื้อเพลงนี้ เด็กๆต้องร่วมกันคิดนิทานสั้นๆเรื่องใหม่ขึ้นมาแต่มีข้อแม้ว่า ต้องไม่เอานิทานที่เคยมีมาใช้ ให้สร้างใหม่ขึ้นมา ช่วงนี้ในห้องเรียนยิ่งเสียงดังขึ้นไปอีกเพราะต่างอยากคิดอยากทำแล้ว เมื่อเป็นเช่นนั้นขั้นตอนต่อไปคือ ให้เด็กๆเข้ากลุ่มเพื่อสร้างนิทานและแต่งคำร้องใหม่ เวลานี้จะเป็นการตัดสินใจที่ยาก เพราะเด็กๆแต่ละคนจะมีความคิดเป็นของตนเอง ในช่วงแรกๆครูอาจสังเกตห่างๆ แต่ถ้ามีการถกเถียงกันนานหรือดูว่าน่าจะสรุปยากเกิดขึ้นในกลุ่มก็จะเข้าไปช่วยเหลือเพื่อให้ได้ข้อสรุป เมื่อเด็กแต่ละกลุ่มได้ชื่อเรื่องของนิทาน แต่งคำร้องตามทำนองเพลงแล้ว ก็ต้องลองร้องเพลงว่าเข้าจังหวะมั้ย ถ้าลงตัวก็เริ่มนำมาใส่กระดาษร้อยปอนด์แผ่นใหญ่ เพื่อวาดรูประบายสีนิทานของกลุ่มของตนเอง เมื่อเสร็จกระบวนการนี้ เด็กๆต้องเตรียมซ้อมกับดนตรีที่เป็นโจทย์ของครู โดยเด็กๆจะต้องหาวิธีนำเสนอต่างๆเพื่อให้เพื่อนๆและครูรู้ว่า เรื่องที่กลุ่มตัวเองช่วยกันแต่งนั้นเกี่ยวกับอะไร และมีเนื้อเพลงว่าอย่างไร ซึ่งผลจากที่ได้เห็นการนำเสนอของเด็กๆนั้น ในหนึ่งห้องเรียนจะมีการนำเสนอประมาณ 4 กลุ่ม 4 เรื่องราว บางกลุ่มมีการเล่าเรื่องก่อน มีบทพูดเพื่อนำไปสู่การร้องเพลง บางกลุ่มมีคนเล่าหนึ่งคนที่เหลือเป็นนักแสดง เหล่านี้ก็แล้วแต่ความสามารถของเด็กๆในกลุ่ม บางกลุ่มเราเห็นพัฒนาการที่ดีมากๆเลยคือ มีการเตรียมการที่ดี มีการซ้อมอยู่ในเวลาที่กำหนด ไม่ทะเลาะกัน เวลาซ้อมก็ทำเหมือนจริงตลอด คนสอนบางครั้งก็ยิ้มตลอดเวลาเหมือนกันนะ หลังจากแต่ละกลุ่มแสดง ครูกับเพื่อนๆร่วมห้องก็ร่วมแสดงความคิดเห็นว่าเป็นยังไงบ้าง แบบไหนที่ดีแล้ว แบบไหนที่ควรทำให้ดีขึ้น เมื่อแสดงครบทุกกลุ่มครูก็จะบอกให้เด็กๆเก็บประสบการณ์นี้ไว้และขอให้สร้างสรรค์สิ่งที่ดีๆอย่างนี้ต่อไป...