**นางสาวญานิศา บุญอุดม**

**ครูมานุษกับโลก ชั้น ๓**

จากที่ดิฉันได้เข้ามาเป็นครูในโรงเรียนเพลินพัฒนา ตั้งแต่วันที่ ๒๙ กรกฎาคม- ๑๖ ตุลาคม เป็นเวลา ๒ เดือน ๑๗ วัน เด็กที่ดิฉันได้ติดตามและเรียนรู้พฤติกรรมการเรียนของ เด็กชายนรภัทร ศรีใจ ชื่อเล่น อาร์ต ชั้น ๓/๒  **ศึกษาพื้นฐานพฤติกรรม** ช่วงแรกเข้าสังเกตการสอนพบว่าอาร์ต สามารถเรียนรู้คิดวิเคราะห์ได้เข้าใจ แต่ขาดความตั้งใจ ส่งงานช้าไม่ทันตามเวลาที่ครูกำหนด และไม่สามารถควบคุมการแสดงออกทางร่างกายได้ เขาเป็นคนชอบพูดกับเพื่อนและชอบแสดงท่าทางออกมาโดยไม่รู้ตัว จากการสังเกตอาร์ตพบว่าเขาเป็นคนที่เรียนรู้ได้อย่างรวดเร็ว เข้าใจในสิ่งที่ครูต้องการและมีความสามัคคีในการทำงานกลุ่ม แต่เขาจะมีปัญหาของร่างกายคือจัดระเบียบร่างกายตนเองไม่ได้ และอาจเป็นผลมาจากครอบครัวที่พ่อต้องดูแลแม่ที่ยังไม่หายจากอุบัติเหตุครั้งนั้น จึงไม่ค่อยมีเวลาดูแลอาร์ต **อยากพัฒนาเขา**ด้านการทำงานเนื่องจากเขาค่อนข้างเป็นคนทีทำงานช้า ไม่ตั้งใจ ไม่สนใจ และส่งงานไม่ทันตามเวลาที่ครูกำหนด ถ้าปล่อยให้เขาทำงานคนเดียวงานจะไม่เสร็จ **โดยใช้วิธีจัดการคือ** เข้าประกบเพื่อช่วยเหลือโดยช่วงแรกจะเตือนก่อนว่า ให้ตั้งใจทำงาน ส่งให้ทันในเวลาที่ครูกำหนด ในระหว่างนั้นเขาก็คุยกันกับเพื่อนในชั้นเรียน เล่นดินสอบ้าง ดมยางลบบ้าง จัดการโดยให้เก็บไว้ก่อนถ้ายังเอาขึ้นมาอีกจะยึดทันที เขาก็เล่นอย่างนี้อยู่ตลอด และในวันต่อมาเขาได้ทำเป้าหมายวิชาโครงงาน ได้นั่งประกบเพื่อช่วยเหลือในการทำงาน สังเกตเห็นว่าต้องสะกิดเพื่อกระตุ้นให้เขาทำงานอย่างต่อเนื่องเขาจึงสามารถเขียนได้ คิดได้ แต่สักพักก็หยุดเล่นและเบื่อไม่อยากทำงานต่อต้องมีคนกำกับอยู่ด้วย คาบเรียนวิชาโครงงานปรากฏว่าอาร์ตเขาทำงานส่งครูได้เร็วกว่าทุกครั้ง ครูญาก็ได้ชมเชยว่าวันนี้อาร์ตตั้งใจทำงานเสร็จเร็วกว่าทุกวันเลย ดีมากเลย และในช่างบ่ายเขียนจุดประสงค์วิชาโครงงาน ช่วงบ่ายไม่นั่งประกบพบว่าอาร์ตทำงานไม่ได้เลย อาร์ตจึงเดินมาหาบอกว่าครูส้มโอช่วยอาร์ตหน่อย อาร์ตทำยังไม่เสร็จเดียวจะไม่ได้กลับบ้าน เหมือนเขารู้ตัวว่าต้องมีคนมากระตุ้นให้เขาทำงาน และในช่วงทำชื่นใจเหมือนกันก็ได้ซ้อมเด็กเพื่อพูดบทนำเสนอ ในวันสุดท้ายที่จะซ้อมบทพบว่าอาร์ตยังไม่ได้บท ซ้อมให้อาร์ตหลังจากเพื่อนกลับบ้านหมดแล้ว เห็นความพยายามในตอนนั้นคิดว่าเขาก็ทำได้ถ้าเขาพยายาม เขาได้ท่องบทอยู่หลายรอบทั้งที่ไม่สบาย ทุกครั้งที่เขารู้ว่ายังไม่ได้เขาจะเดินมาขอความช่วยเหลือ และในวันนั้นอาร์ตได้ซ้อมท่องบทใหม่ประมาณ ๖-๗ รอบโดยมีเงื่อนไขถ้าท่องได้จะให้กินขนมขาไก่ สังเกตเห็นในความพยายามเต็มที่ตามศักยภาพเขาโดยไม่เปรียบเทียบระหว่างเพื่อน **เกิดการเปลี่ยนแปลงอย่างไร**จากการสังเกตพบว่าในระยะที่ประกบสอนอาร์ตมีพัฒนาการเปลี่ยนแปลงในระยะชั่วคราว จากสังเกตเห็นคืออาร์ตมีความพยายามตามศักยภาพที่ควรมีการพัฒนาอย่างต่อเนื่องโดยใช้แรงเสริมทางบวกเช่นให้กำลังใจให้คำชมเชยหรือให้ขนมแลกเปลี่ยนจากการทำงานเสร็จและจากที่ประกบอยู่ค่อย ๆ เว้นช่วงห่างออกมาและคอยสังเกตการณ์การทำงานเสมอ