

ครูสุนทรีพร บุญฤทธิ์ หน่วยวิชาคณิตศาสตร์ ชั้น ๒

ปีการศึกษา ๒๕๕๗ เป็นปีที่ทีมคณิตศาสตร์ได้มีการปรับเปลี่ยนการออกข้อสอบ และการตรวจโดยใช้เกณฑ์ **C S P** เริ่มต้นที่ภาคเรียนวิริยะอย่างเต็มรูปแบบ ครูในทีมคณิตศาสตร์เห็นว่าการตรวจให้คะแนนนักเรียนในรูปแบบนี้ทำให้ประเมินนักเรียนได้อย่างชัดเจน ครูผู้สอนเห็นได้ชัดว่าเด็กคนนี้ต้องการให้ช่วยอะไร เช่น นักเรียนติดปัญหาที่การแปลโจทย์ไม่ได้ แสดงวิธีคิดไม่ได้ นักเรียนขาดความเข้าใจในหลักการ (แก่นเนื้อหาสาระที่เรียน) หรือนักเรียนบางคนขาดความมั่นใจในตนเอง ไม่กล้าที่จะคิดตัดสินใจ ไม่กล้าลงมือแก้ปัญหา กลัวความผิดพลาด การประเมินแบบ **C S P** ช่วยให้ครูผู้สอนสามารถสังเกตนักเรียนส่งผลให้อ่านเด็กได้ชัดเจนขึ้น ทำให้ครูผู้สอนได้เข้าช่วยเหลือนักเรียนที่มีปัญหา ช่วยนักเรียนในห้องซ่อมเสริมได้ตรงประเด็นมากขึ้น

ช่วงต้นเทอมจิตตะครูผู้สอนได้ใช้ผลการประเมินแบบ **C S P** มาเป็นข้อมูลในการสังเกตนักเรียนในชั้นเรียนและได้พยายามที่จะช่วยเด็กคนหนึ่งที่มีผลการเรียนคณิตศาสตร์ค่อนข้างต่ำ เมื่อเรียนในห้องเรียนจะไม่ค่อยมีสมาธิกับการเรียนบางครั้ง ไม่ยอมเริ่มงานด้วยตนเอง ชอบส่งเสียงรบกวนเพื่อน ชวนเพื่อนคุยบ้าง แกล้งเพื่อนบ้าง ทำให้ครูต้องเข้าไปเตือนอยู่บ่อยครั้ง พอถึงเวลาที่ต้องลงมือทำโจทย์สถานการณ์ด้วยตนเอง โดยเฉพาะกับโจทย์ปัญหาที่ต้องอ่าน เด็กคนนี้จะมีคำพูดติดปากว่าเสมอว่า *ทำไม่ได้ ทำไม่เป็น ทำยังไง ? ให้ทำอะไร?* ขณะที่เพื่อนคนอื่นลงมือทำและพยายามคิดแก้ปัญหา มีบางครั้งที่เพื่อนในห้องพูดว่าข้อนี้ง่ายมากเลย ........ทำไม่ได้เหรอ เด็กคนนี้จะแสดงออกทางสีหน้าได้ชัดว่าเสีย self และไม่ยอมลงมือทำอะไรเลย รอเวลาที่เพื่อนแลกเปลี่ยนและเฉลยคำตอบ บางคาบเรียนครูรู้สึกหนักใจกับเด็กคนนี้มาก หลายครั้งที่เด็กคนนี้ไม่ยอมทำงานครูจำเป็นต้องเข้าไปให้ความช่วยเหลือ ถามว่าไม่เข้าใจตรงไหน ลองอ่านโจทย์ดูอีกที ถ้าอ่านแล้วก็ยังไม่เข้าใจก็ลองวาดเป็นภาพตามที่โจทย์ดู ปรากฏว่าเด็กคนนี้สามารถแก้โจทย์ได้ แต่ระหว่างทำจะมีคำถามตลอดว่า แบบนี้ใช่ไหม ? แบบนี้ถูกไหม ? จนทำเสร็จได้คำตอบ ครูจะบอกเสมอว่าเห็นไหมล่ะเธอทำได้ ครูรู้ว่าเธอทำได้... เพื่อให้เขาเกิดความมั่นใจและกล้าที่จะพยายามด้วยตนเองก่อน โดยครูจะค่อยๆถอยห่าง เพื่อฝึกให้เขาแก้ปัญหาด้วยตนเองให้ได้ แต่บางคาบเรียนก็ยังต้องให้ความช่วยเหลืออยู่ ครูรู้ว่าเด็กคนนี้ไม่มีความมั่นใจในตนเองสูง ไม่กล้าที่จะคิดและลงมือทำด้วยตนเอง เพราะกลัวความผิดพลาด จึงแสดงพฤติกรรมเล่นทำตลกเพื่อกลบเกลื่อน แต่มีสิ่งสำคัญที่เป็นข้อดีคือเด็กคนนี้เรียนรู้ได้ดีจากการมองเห็นภาพ ครูเห็นได้จากในบทเรียนเรื่องรูปสามเหลี่ยมและรูปสี่เหลี่ยมเป็นเรื่องที่เด็กหลายๆบอกว่าเป็นเรื่องที่ง่าย รวมทั้งเด็กคนนี้ด้วย ในคาบเรียนเรื่องรูปสามเหลี่ยมสี่เหลี่ยม เด็กคนนี้กล้าตอบคำถามได้อย่างมั่นใจ อธิบายและเขียนบอกได้ว่ารูปสามเหลี่ยมสี่เหลี่ยม มีลักษณะและองค์ประกอบใดบ้างอย่างชัดเจน บอกเหตุผลความเหมือนและความต่างของรูปสามเหลี่ยมสี่เหลี่ยมได้ ส่งผลให้การทดสอบเรื่องรูปสามเหลี่ยมสี่เหลี่ยม เด็กคนนี้ทำคะแนนได้สูงเป็นอับดับต้นๆ ของห้องเรียน เพื่อนๆในห้องต่างปรบมือชื่นชมในความสามารถ ครูเห็นท่าทางดีใจของเขา ในแววตาเริ่มมีความมั่นใจ และเกิดความภูมิใจในการเรียนคณิตศาสตร์ขึ้นมาบ้าง แต่เวลาของความมั่นใจและภูมิใจอยู่ได้ไม่นาน เมื่อต้องขึ้นบทเรียนใหม่เรื่องจำนวนที่มากกว่า 1,000 บทเรียนนี้มีการอ่านตีความโจทย์ที่เป็นข้อความ เป็นประโยคยาวๆ มีตัวหนังสือ ตัวเลขเยอะๆ เด็กคนนี้ไม่ยอมอ่านโจทย์ ไม่ยอมลงมือคิด ไม่มีมั่นใจที่จะร่วมแลกเปลี่ยนเรียนรู้ในคาบเรียนนั้นเลย ความมั่นใจที่เคยมีเริ่มหายไป

ภาคเรียนวิมังสาเป็นภาคเรียนสุดท้ายในปีการศึกษา **2557** ถามว่าสิ่งที่ครูพยายามทำนั้นช่วยเด็กคนนี้ให้หลุดพ้นจากปัญหา และสิ่งที่เขายังติดขัดอยู่ได้สำเร็จหรือไม่ คำตอบคือ  *ครูยังทำไม่สำเร็จ* ถึงแม้ว่าเด็กคนนี้จะมีความมั่นใจเพิ่มขึ้น แต่เมื่อถึงเวลาสอบปลายปีที่ต้องใช้ความรู้ทุกเรื่องที่เรียนมา เด็กคนนี้ยังไม่พยายามที่จะลองผิดลองถูก และเริ่มลงมือแก้ปัญหาด้วยตนเอง ครูยังต้องเข้าไปกระตุ้น ติดตาม ให้ความช่วยเหลือ และให้กำลังใจเหมือนตอนต้นเทอม

สิ่งที่เกิดขึ้นทำให้ได้เรียนรู้ว่าถึงแม้จะมีเครื่องมือที่สามารถประเมินนักเรียนได้อย่างชัดเจน นำไปสู่การเห็นเด็กและอ่านเด็กได้ว่านักเรียนมีปัญหาติดขัดเรื่องใด ต้องการให้ครูช่วยเหลือเรื่องใด และครูได้เข้าไปช่วยเหลือนักเรียนอย่างตรงจุดแล้วก็จริงแต่ก็ใช่ว่าจะช่วยเหลือนักเรียนได้สำเร็จทุกคน คงจะต้องอาศัยเวลา ความต่อเนื่อง และที่สำคัญตัวครูผู้สอนเองต้องมีเวลาที่จะช่วยนักเรียนได้อย่างเต็มที่และจริงจัง ซึ่งครูผู้สอนได้ตระหนักและพยายามที่จะพัฒนาจุดบกพร่องของตนเอง...และหาทางแก้ไขต่อไป