Km **วิชาแสนภาษา**

**ตอน**  shadow puppets return ( การกลับมาของหุ่นเงา )

ในเทอมวิมังสาของชั้น 5 จะมีการเรียนการทำละครหุ่นเงา ในปีการศึกษาที2557ครูเอ็มพบเจอปัญหาหลายปัญหา เช่น ความแตกแยกในกลุ่ม งานไม่พอกับจำนวนนักเรียน เกิดความล่าช้าของการทำงานในส่วนต่างๆที่ส่งผลกระทบกันเป็นลูกโซ่ เป็นต้น การกลับมาสอนการสร้างสรรค์ละครหุ่นเงาในปีการศึกษา2558 ครูเอ็มก็เฝ้าครุ่นคิดว่าเราจะแก้ปัญหาเหล่านั้นได้อย่างไร จะมีวิธีกระบวนการอย่างไรให้นักเรียนเป็นเจ้าของการเรียนรู้อย่างแนบเนียนที่สุด และไม่เกิดปัญหาเดิมซ้ำ พยายามขอคำแนะนำจากครูท่านอื่น เขียนแผนหลายๆแบบ แต่ก็ยังไม่เจอแผนที่คิดว่าจะใช้ได้ดี สุดท้ายก็ได้แต่เขียนแผนการคร่าวๆ ส่งไปก่อน พร้อมกับซ้อมการแสดงหุ่นเงาสองเรื่อง ไว้แสดงให้นักเรียนดู เพื่อสร้างแรงบันดาลใจแก่นักเรียน ซึ่งได้รับความช่วยเหลือจากครูชั้น4 หลายๆท่าน ในการซ้อมการแสดง

เมื่อ.....วันที่ต้องสอนจริงมาถึง ครูเอ็มที่มีเพียงความพร้อมในการแสดง แต่ไม่มีแผนกระบวนการสอนว่าจะทำอย่างไรต่อหลังแสดงจบ

(นี่เป็นเหตุการณ์จริงในห้องเรียนแสนภาษา ครั้งที่ 2 )ครูเอ็ม นำนักเรียนเข้าห้องริมตะวัน จากนั้นให้นักเรียนให้เรียบร้อย ครูเอ็มเริ่มการแสดงหุ่นเงา เรื่อง.. อึ่งอ่างกับวัว (เปิดcdนิทานก่อนนอน) ซึ่งในท้ายของเรื่องจะมีคำสอนของนิทาน หลังการแสดงจบครูก็ออกมาพุดคุยแลกเปลี่ยนกับนักเรียนว่า ได้เรียนรู้อะไรบ้างจากละคร ขณะที่แลกเปลี่ยนกันนั้นครูเอ็มก็ปิ้งไอเดียขึ้นมาว่า อันนี้นี่และที่จะโยงไปสู่การสร้างเรื่องโดยที่นักเรียนทุกคนมีส่วนร่วม เป็นเจ้าของร่วมกัน ครูจึงโยนโจทย์การหาโครงเรื่องของห้อง โดยให้นักเรียนเสนอโครงเรื่องที่ตัวอยากได้ แล้วเราก็จะเปิดโหวตเพื่อเลือกโครงเรื่องที่จะนำไปสร้างเป็นเรื่อง การเรียนการสอนของห้องก็ดำเนินไปได้ด้วยดี จนมาถึงการโหวตเสร็จปรากฏว่ามีทีมที่ได้คะแนนไล่เลี่ยกัน หรือก็ยังอยากสร้างเรื่องตามทีมที่ตนเลือก

ครูจึงปรึกษาร่วมกันกับนักเรียนว่าจะทำอย่างไรดี ก็ได้เป็นข้อตกลงว่าจะให้โครงอื่นๆ ได้มีโอกาสแต่งเป็นเรื่องเช่นกัน แล้วเราจะนำเรื่องที่แต่งขึ้นมาเล่าให้เพื่อนฟังแล้วเราจะทำการโหวตกันอีกที โดยครูจะให้นักเรียนเข้ากลุ่มโครงเรื่องที่ชอบ จากนั้นใช้เวลาช่วยกันคิดและเขียนเรื่องย่อ คติสอนใจ พร้อมบอกตัวละครทั้งหมด โดยมีเวลา15 นาที และแล้วก็มาถึงเวลาการนำเสนอเรื่องย่อ มีนักเรียนหลายคนที่ลุ้น หรือกังวนในการโหวตว่าเพื่อนก็จะเลือกกันตามทีมตนเองไปแต่งเรื่อง ครูเอ็มใช้การโหวตโดยการเขียนชื่อเรื่องที่ชอบลงกระดาษพับนำมาส่ง ห้ามไม่ให้บอกหรือบังคับให้เพื่อนต้องเลือกเรื่องใด เมื่อการโหวตจบลงก็มีทั้งคนสมหวังและผิดหวัง ยังมีกลุ่มที่อยากทำทีมของตัวเอง (เป้าหมายที่ครูตั้งไว้คือกลุ่มเดียวคือทั้งห้อง ความสามัคคีของห้อง) ครูจึงต้องปรึกษาร่วมกันกับนักเรียนอีกรอบว่าจะทำอย่างไรดี โดยครูเขียนขึ้นกระดานว่าในการสร้างสรรค์ละครหุ่นเงามีหน้าที่อะไรบ้าง มีเวลาเท่าไร ขนาดงานกับจำนวนนักเรียน ก็ได้เป็นข้อตกลงว่ามีสองกลุ่ม ซึ่งครูก็เห็นด้วยว่าน่าจะมีผลดีกว่ากลุ่มเดียว เพราะกลุ่มนักเรียนจะได้แข่งกัน หรือเป็นแรงบันดาลใจให้แก่กัน งานพอดีกับจำนวนนักเรียน ลดความขัดแย้งของกลุ่มใหญ่ (ในบางห้องมี3,4กลุ่ม แต่พอเริ่มทำงานจริงก็รู้ว่าไม่ไหว ก็สลายตัวเข้าไปร่วมกับกลุ่มอื่น) โจทย์ต่อมาที่นักเรียนต้องทำ คือการแบ่งงานหน้าที่และการเตรียมอุปกรณ์ จากการสังเกตุก็เห็นได้ว่านักเรียนมีความสุขสนุกในชั่วโมงแสนภาษา มีความใส่ใจใฝ่เรียนรู้ มีความเป็นเจ้าของการเรียนรู้ กระตือรือร้นในการเลือกหน้าที่ที่เหมาะกับตัวเอง มีการเจรจาตกลงในกลุ่มได้เป็นอย่างดี และเป็นอันว่าจบคาบสอนที่สุดแสนระทึก

หลังการสอนผ่านครูเอ็มรับรู้ได้เลยว่าปัญหาเดิมๆที่เคยมีจะหมดไป ครูจะเหนื่อยแค่ในช่วงแรกเท่านั้น ที่เหลือนักเรียนจะช่วยกันทำงานต่อกันเอง โดยที่ครูไม่ต้องเหนื่อยคอยตามกระตุ้นเตือน สิ่งที่ครูต้องทำหลังจากนี้คือการเฝ้ามองให้คำปรึกษานักเรียนอย่างมีระยะ แล้วคิดต่อยอดพัฒนาแผนให้ดียิ่งขึ้น อีกสิ่งที่ครูเอ็มค้นพบ และคิดว่าเป็นสิ่งสำคัญคือ ในการเรียนรู้ที่ไม่กำหนดแบบแผนและเวลาเอาไว้ตายตัว ครูต้องมีภาพสุดท้ายของงานชัด รู้ว่ามีงานอะไรที่สำคัญที่นักเรียนต้องทำ ละมีลายละเอียดมากพอที่จะช่วยให้นักเรียน สามารถจะดำเนินงานได้ด้วยตนเองได้ และที่สำคัญยิ่งไปกว่านั้น คือการที่ครูดำรงอยู่ในชั้นเรียนอย่างตื่นรู้ พร้อมปรับเปลี่ยนไปตามสถานการณ์ตามความเหมาะสมก็ให้ผลดีเหมือนกัน และสิ่งที่ครูที่ได้เรียนรู้มาก คือเปลี่ยนบทบาทจากผู้สั่ง หรือสอน เป็นการเรียนรู้ร่วมไปกับนักเรียน เป็นผู้ให้คำปรึกษา เป็นผู้เปิดโอกาสกับนักเรียนได้คิด แสดงออกและสร้างสรรค์ผลงานอย่างเป็นตัวของตัวเอง

ครูเอ็ม

ครูแสนภาษาช่วงชั้น 2