**เปลี่ยนฉัน เปลี่ยนเธอ = ความสุข**

****

ก้าวขึ้นสู่การเป็นครูปีที่ ๔ ของฉัน แม้จะมีการปรับแผนการสอนเรื่องหลักภาษาทุกปี แต่ยังมีคำถามคาใจฉันว่า

**ทำไมบรรยากาศยังคงดูเครียดๆ เวลาสอนเรื่องหลักภาษา ช่างดูเป็นไม้เบื่อไม้เมาของนักเรียน** ประจวบเหมาะกับปีการศึกษานี้ฉันได้เรียนหลักสูตรประกาศนียบัตรวิชาชีพครูที่สถาบันอาศรมศิลป์ มีเงื่อนไขว่า ครูต้องทำวิจัยเชิงชั้นเรียน

ฉันจึงนำคำถามนี้มาทบทวนอีกครั้ง แล้วปรึกษากับครูใหม่-วิมลศรี ศุษิลวรณ์ เพื่อแก้ไขปัญหาดังกล่าว พร้อมกับทำวิจัย

เชิงชั้นเรียนหัวข้อ **การเรียนรู้หลักภาษาอย่างมีความสุขในวิชา ภูมิปัญญาภาษาไทย ระดับชั้น ป.๕**

**โดยใช้กระบวนการสอนแบบเปิดแบบประยุกต์ (Open Approach)** ไปด้วย

ครูใหม่ ให้ความกระจ่างแก่ฉันว่า การสอนเรื่องหลักภาษานั้น เน้นให้นักเรียนนำไปใช้ได้จริง

และให้นักเรียนเรียนรู้การใช้ประโยค จากชีวิตประจำวันหรือประสบการณ์จริง ความกังวลใจของฉันเรื่องการสอน

หลักภาษาตามหลักสูตรแกนกลางการศึกษาขั้นพื้นฐานจึงคลายลง เมื่อรู้เป้าหมายที่ชัดเจนจึงนำไปสู่การคิดแผนการสอนต่อไป

เมื่อดูภาพรวมทั้งภาคฉันทะในส่วนการสอนหลักภาษาแล้ว สิ่งที่ต้องการให้นักเรียนได้เรียนรู้คือ การเรียนประโยคความเดียว ความรวม

และคำเชื่อม (บุพบท-สันธาน) แล้วนำหลักภาษาทั้งหมดมาประยุกต์ใช้ในการเขียนย่อหน้าหรือความเรียง ได้อย่างราบรื่น ชัดเจน ตรงประเด็น

นำมาบูรณาการกับเนื้อหาวรรณคดีของภาคเรียนนี้คือ ขุนช้างขุนแผนตอนกำเนิดพลายงาม เป็นตอนที่มีจุดเด่นเรื่องความรักของแม่

และการใช้สติปัญญาในการแก้ปัญหาของพลายงาม ดังนั้นการออกแบบแผนการสอนเรื่องหลักภาษาจึงมีความเกี่ยวข้อง

กับเนื้อหาวรรณคดีด้วย

เนื้อหาและสื่อทั้งหมดที่นำมาใช้สอนเรื่องหลักภาษาเริ่มต้นจากเพลง ความรักของแม่ ฉันได้นำประโยคความเดียว

จากเพลงมาให้นักเรียนสังเกตว่า ประโยคความเดียวมีลักษณะเป็นอย่างไร เมื่อนักเรียนรู้จักประโยคความเดียว จึงนำมาเชื่อมเนื้อหาต่อไป คือ ประโยคความรวม โดยเล่านิทานตายายปลูกถั่วให้นักเรียนฟัง จากนั้นให้สังเกตการใช้ประโยค แล้วให้นักเรียนเขียนเรื่องราวที่มีคำบุพบท เพื่อดูว่านักเรียนมีพื้นฐานเรื่องการใช้คำบุพบทเป็นอย่างไรบ้าง แล้วค่อยสรุปนิยามคำบุพบท

จากการเปิดโจทย์ให้นักเรียนได้ลองค้นหาว่าประโยคนั้นมีลักษณะอย่างไร แล้วค่อยเรียนรู้ด้วยตนเอง โดยการนำไปใช้ในการเขียนย่อหน้าหรือความเรียงตามจินตนาการหรือตามประสบการณ์ในชีวิตของตนเอง โดยมีเงื่อนไขว่านำคำที่ให้ไปใช้ให้ได้มากที่สุด ทำให้เห็นผลงานของนักเรียนที่มี

จินตนาการอันโลดแล่น นักเรียนพยายามจะใช้คำที่มีอยู่ในโจทย์ที่กำหนดให้ นำมาใช้ให้หมด นอกจากนี้นักเรียนสามารถเขียนได้อย่างละเอียด และเขียนได้หลายบรรทัด ช่วงแลกเปลี่ยนยิ่งเป็นช่วงที่นักเรียนสนใจฟังผลงานของเพื่อนว่า จะมีความสนุกเพียงใด จากนั้นค่อยสรุปย้อนหลังว่าสิ่งที่ได้ค้นคว้า

และลงมือทำด้วยตนเองนั้นทางหลักภาษาเรียกว่าอะไร การเรียนรู้เช่นนี้ก่อให้เกิดการเรียนรู้ที่ดี เห็นได้จากบรรยากาศขณะเขียน

นักเรียนสามารถเขียนได้เรื่อยๆ ด้วยบรรยากาศที่ผ่อนคลาย สนุกกับจินตนาการของตนเอง ส่วนครูเองเมื่อได้อ่านงานก็รู้สึก

เพลินเพลินกับเรื่องในจินตนาการของนักเรียน



เมื่อสอนเรื่องคำเชื่อมฉันให้นักเรียนเลี้ยงไข่ ๑ ฟอง โดยนำติดตัวไปตลอดทั้งคาบ ขณะทำกิจกรรมต่างๆ กิจกรรมแรกคือ **บุพเพสันนิวาส** นักเรียนแต่ละคนจะได้รับแผ่นป้ายที่เป็นประโยคบ้าง คำเชื่อมบ้าง ทุกคนต้องหาคู่ของตนเองให้พบ ภายในเวลาที่กำหนด ขณะเดียวกันก็ต้องพกไข่ติดตัวไปด้วย เมื่อหาคู่เจอให้นำแผ่นป้ายติดที่กระดาน จากนั้นให้นักเรียนสังเกตประโยคบนกระดานว่า คำที่เติมในช่องว่างทำหน้าที่อะไร

แล้วให้นักเรียนเขียนสะท้อนความรู้สึกและวิธีการในการดูแลรักษาไข่ โดยนำคำเชื่อมที่กำหนดให้มาใช้ให้ได้มากที่สุด





จากการสอนหลักภาษาโดยการนำสื่อต่างๆ มาใช้ตั้งแต่เพลง นิทาน เกม ล้วนเป็นภาษาจริงๆ ที่นำมาจากใน

ชีวิตประจำวันของนักเรียน แล้วให้นักเรียนได้ทดลองใช้ภาษาด้วยตนเองก่อน แล้วค่อยสรุปนิยามทีหลัง ส่วนการใช้ภาษาที่

ยังไม่ถูกต้องจะค่อยๆ ปรับแก้ไขภาษาโดยให้นักเรียนด้วยกันเองเป็นผู้แนะนำเพื่อน ทำให้นักเรียนไม่รู้สึกว่าเป็นเรื่องที่ไกลตัว ที่สำคัญคือเขียนได้โดยไม่ต้องกังวลว่าจะใช้ได้ถูกต้องหรือไม่ ให้นักเรียนค่อยๆ ได้เรียนรู้จากการนำหลักภาษาไปใช้ด้วยตัวเอง และทุกครั้งที่เขียนนักเรียนมีพัฒนาการในการเขียนที่ดีขึ้นเรื่อยๆ จากการเขียนสั้นๆ เป็นการเขียนที่มีรายละเอียดมากขึ้น จนถึงขั้นเขียนได้ซาบซึ้งมากขึ้น

การสอนแบบเดิมที่เคยใช้หลักภาษาเป็นตัวตั้ง แล้วให้นักเรียนลองใช้ตาม เปลี่ยนเป็นให้นักเรียนได้สังเกตการใช้หลักภาษาจากสื่อในชีวิตประจำวัน

แล้วนำไปใช้ด้วยตนเองก่อน แล้วค่อยสรุปสิ่งที่ได้เรียน ทำให้เกิดประสบการณ์ตรงกับตนเองขณะที่นำภาษาไปใช้ ส่งผลให้ผู้เรียนเกิดความเข้าใจ มากกว่าการสอนแบบเดิม

จากผลการวิจัยเชิงชั้นเรียนในครั้งนี้ เดิมทีฉันไม่แน่ใจว่า การเปลี่ยนวิธีการสอนนั้นจะทำให้นักเรียนเข้าใจได้จริงหรือไม่

แต่เมื่อได้เห็นการเขียนแบบไร้ข้อจำกัดของนักเรียน ความพยายามของนักเรียนในการนำคำที่กำหนดให้มาใช้ให้มากที่สุด

และการช่วยกันปรับแก้ภาษาที่มีผู้เสนอทางเลือกในการปรับให้สละสลวยขึ้นกว่าเดิมอีกมากมายหลายรูปแบบ ได้เห็นรอยยิ้มของนักเรียนในขณะที่ได้ทำ

กิจกรรมต่างๆ และได้พบกับบรรยากาศการเรียนรู้ที่ผ่อนคลายทั้งนักเรียนและครู ก็ทำให้ฉันเชื่อว่าทางที่เดินมานั้น เดินมาถูกทางแล้ว

นอกจากนี้ทำให้เกิดการเปลี่ยนแปลงในตัวฉันคือ เมื่อไรที่คิดแผน ฉันจะคิดทบทวนในใจอยู่เสมอว่า แผนนั้นเกิดประโยชน์อะไร และจะสร้างการ

เรียนรู้ที่มีความสุขอย่างไร เพราะการเรียนรู้ที่ดีนั้น มาจากการเรียนรู้ที่มีความสุข ซึ่งจะเป็นการเรียนรู้ที่จะคงอยู่กับผู้เรียนอย่างยาวนาน

ครูเปลี่ยน แผนเปลี่ยน = ความสุขของผู้เรียน = ความสุขของครู



**ผู้บันทึก**

ญาณิสา คำแสน