**สุภาพร กฤตยากรนุพงศ์(ครูสุ)**

**ครูวิชาการ**

**เมื่อครูปรับ.....เด็กก็เปลี่ยน**

**เมื่อครูเคร่งครัดเด็กก็ตึงเครียด เมื่อครูเคร่งขรึมเด็กก็ไม่ผ่อนคลาย**

จากการประเมินเจตคติ สัปดาห์ที่ ๕ ของภาคเรียนฉันทะ ปีการศึกษา ๒๕๕๙ พบว่า ห้องเรียนคณิตศาสตร์ของเด็ก ๆ ชั้น ๒/๓ รู้สึกไม่อยากเรียนสูงถึง ร้อยละ ๕๕ และรู้สึกไม่เข้าใจสูงถึง ร้อยละ ๕๐ จากผลเจตคตินี้เอง ทำให้ครูสุต้องกลับมานั่งทบทวนตัวเองอย่างช้าๆ และค่อยๆ ค้นหาสาเหตุ รวมถึงวิธีการที่จะทำให้เด็ก ๆ ที่ครูสุดูแลมีเจตคติที่ดีต่อการเรียนคณิตศาสตร์ และที่สำคัญเด็ก ๆ ต้องมีความเข้าใจในแก่นสาระที่เรียนด้วย

การได้เข้าร่วมประชุมกับแกนนำขับเคลื่อนช่วงชั้น๑-๒ ซึ่งมีหัวข้อการประชุมในเรื่องวิธีการสร้าง Mastery Learning และการได้ย้อนกลับไปอ่านบันทึก KM เรื่องมหัศจรรย์กับคณิตศาสตร์ และเมื่อทำการทบทวนและสะท้อนตนเอง ก็พบอุปสรรคเรื่องแรกว่า อยู่ที่ตัวตนของครูนั่นเอง ทุกครั้งเมื่อเข้าห้องเราจะสวมวิญญาณครูที่มีท่าทีที่เคร่งเครียด เคร่งขรึม เคร่งครัด คาดหวังและขาดรอยยิ้ม โดยลืมคิดไปว่าเรากำลังสอนเด็ก ๆ ที่เพิ่งขึ้นมาจากชั้น ๑ ที่มีอายุเพียง ๗-๘ ปีเท่านั้นเอง เรื่องที่สอง อยู่ที่แผนการจัดการเรียนรู้ ที่พบว่า แผนการสอนแต่ละแผนมีการร้อยเรียงเชื่อมโยงความรู้กันดี แต่กิจกรรมในขั้นแรงบันดาลใจในแผนบางแผนขาดสีสัน ไม่สนุก

จากอุปสรรคใหญ่ทั้งสองนี้ เรื่องแรกที่ครูสุต้องทำ คือ การทำงานกับตัวเองกับตัวตนของเรา ที่เคร่ง ตลอดเวลาเมื่ออยู่ในห้องเรียนให้ผ่อนคลายลง เข้าถึงและเชื่อมโยงกับเด็กมากขึ้นด้วยการสร้างสัมพันธภาพที่ดีผ่านกิจกรรม มีเกมต่าง ๆ ที่ทั้งเด็กและครูก็สนุกไปด้วยกัน เรียนรู้พัฒนาการของเด็กในวัยนี้ว่าเขาเรียนรู้อย่างไร เข้าถึงความรู้อย่างไร สะท้อนการเรียนรู้ และสะท้อนวิธีคิดของตนเองออกมาได้อย่างไร และจากคำถามเหล่านี้ทำให้ครูสุกลับมาทบทวนตนเองอีกครั้งกับห้องเรียน ชั้น ๑ และได้เรียนรู้ว่า เด็กเล็กต้องการการย่อยการเรียนรู้อย่างเป็นลำดับขั้น ในบางครั้งต้องการตัวอย่างกับโจทย์ที่มีความซับซ้อน มีกิจกรรมที่จับต้องได้และได้ลงมือปฏิบัติ และที่สำคัญเด็กต้องรู้สึกว่าตนเองทำได้ ซึ่งจะมั่นใจที่จะเดินหน้าการเรียนรู้ต่อไป

เรื่องที่สองที่ครูสุทำคือ การปรับแผนการสอนโดยพุ่งเป้ามาที่ตนเองก่อน “เมื่อครูสนุกกับแผนเด็กก็จะสนุกกับการเรียนรู้” ดังนั้น แผนการจัดการเรียนการสอนได้ถูกปรับ ตั้งแต่ในขั้นภาวะพร้อมเรียน ที่ครูสร้างสัมพันธภาพกับเด็กด้วยเกมบิงโก ที่เด็กๆ จะต้องสร้างตารางขนาด ๙ ช่อง เขียนตัวเลข จากนั้นเด็กคนที่ตอบคำถามถูกจะได้เลือกเลขหากเลือกเลขได้ตรง ๓ ตัวแนวตั้งหรือแนวนอนหรือแนวทแยงก็จะชนะ หรือเกมเรือดำน้ำ ที่เด็กๆจะต้องสร้างตารางขนาด ๑๖ ช่อง วาดเรือดำน้ำคนละ ๓ ลำ มีความยาวเรือไม่เกิน ๓ ช่อง และเด็กคนที่ตอบคำถามถูกจะได้เลือกระเบิดเรือตำแหน่งที่ไม่ใช่เรือของตนเอง ครูสุตั้งโจทย์ที่เด็ก ๆ จะสามารถนำความรู้สะสมในคาบเรียนที่ผ่านมามาตอบคำถามได้ทุกคน เช่น ๒๕ – ๙ เท่ากับเท่าไร เด็กๆ คิดอย่างกระตือรือร้นและยกมือตอบเพื่อนำเสนอวิธีคิดของตนเอง และให้ทั้งห้องได้ตรวจสอบความถูกต้อง เด็กทุกคนมีส่วนร่วม สนุกที่จะคิดและรู้สึกว่าตนเองทำได้ ตัวครูก็สนุก เมื่อสนุกท่าทีครูก็ผ่อนคลาย ใบหน้ามีรอยยิ้ม ครูสุทำเช่นนี้ทุกคาบเรียน จากการปรับท่าทีของตนเอง ลดความเคร่งครัด เคร่งขรึม เคร่งเครียด คาดหวัง ในชั้นเรียนคณิตศาสตร์เริ่มที่จะมีรอยยิ้ม มีเสียงหัวเราะมากขึ้น นับจากสัปดาห์ที่ ๖ - ๙ ในภาคเรียนฉันทะ และดำเนินต่อเนื่องมาจนถึงภาคเรียนวิริยะ

*เสียงเด็กผู้หญิงตัวเล็กๆ (เอล) พูดขึ้นพร้อมกับเสียงหัวเราะแฮะๆ ว่า “ตั้งแต่เรียนมาวันนี้สนุกมากเลยค่ะคุณครู” และครูสุก็ได้ยินเสียงเด็กๆ คนอื่นส่งเสียงขึ้นมาด้วยคำพูดเช่นเดียวกันกับ (เอล) ว่า “ใช่ๆ สนุก วันนี้เรียนสนุกและก็เข้าใจด้วย” (ตังตัง) “พอเข้าใจแล้วก็ง่าย” (โมเน่) “ใช่ๆ วันนี้โจทย์ง่ายมากๆ ดูซิธันว์แสดงวิธีคิดคล้ายของเพื่อนบนกระดานเลยครับ” (ธันว์)*

สัปดาห์ที่ ๗ ภาคเรียนวิริยะ วันพฤหัสบดีที่ ๑๕ กันยายน พ.ศ.๒๕๕๙ เวลา ๘.๕๐ น. ครูสุเดินเข้ามาในห้องเรียน ๒/๓ ด้วยสีหน้ายิ้มแย้มและบอกกับเด็ก ๆ ว่า “วันนี้ครูมีอะไรมาให้ทายด้วยนะลองสังเกตดู” จากนั้นครูสุก็วางโหลใส ๑ ใบและบัวรดน้ำรูปทรงกระบอกขนาดเล็ก ๑ กระบอกลงบนโต๊ะ ภาชนะทั้งสองบรรจุน้ำเต็มภาชนะ โหลใสมีขนาดผอมกว่าบัวรดน้ำและสูงกว่าบัวรดน้ำเพียงเล็กน้อย ให้เวลาเด็ก ๆ สังเกตประมาณ ๓๐ วินาที แล้วครูสุก็ถามเด็ก ๆ ว่า “ภาชนะใดที่จุน้ำมากกว่ากันนะ” (ไอซ์) ตอบทันที “โหลครับ” (กร) บอกว่า “ไม่ใช่น่าจะเป็นบัวรดน้ำ” (ปั้น) บอกว่า “โหล เอ...หรือบัวรดน้ำไม่แน่ใจ” เด็ก ๆ ส่งเสียงทายกันใหญ่ ส่วนใหญ่ลงความเห็นว่าโหล แต่กรและเพื่อนอีก ๒ คนก็ยังยืนยันว่า “น่าจะเป็นบัวรดน้ำ” หลังจากนั้น ครูสุใช้กระบอกพลาสติกตวงน้ำจากโหล พร้อมให้เด็ก ๆ ร่วมพิสูจน์ โดยการนับไปพร้อมกับการตักของครู และผลปรากฏว่า โหลตวงได้ ๙ ถ้วย ส่วนบัวรดน้ำตวงได้ ๑๔ ถ้วย เสียงของ (กร) ดังขึ้นมาทันที “บอกแล้วเห็นไหม ....เราทายถูก” กิจกรรมต่อมา ครูสุ ได้ทำการให้เด็ก ๆ แบ่งกลุ่มเป็น ๓ กลุ่ม โดยครูสุตั้งคำถามว่า “ถ้าห้องเราจะต้องมี ๓ กลุ่ม เด็ก ๆ คิดว่า แต่ละกลุ่มจะต้องมีสมาชิกกี่คนกันนะ” (ออม พัดลม) ตอบเสียงใส “แต่ละกลุ่มต้องมีสมาชิก ๑๐ คน” จากนั้น ครูสุพาเด็ก ๆ ลงมาทำกิจกรรม ที่ชื่อว่า “ตักให้ไว...รวมได้เท่าไรนะ” ที่ลานอิฐแดง ชั้น๑ ครูสุชี้แจงเงื่อนไขการทำกิจกรรม เมื่อเริ่มกิจกรรม เด็กคนที่ ๑ ของแต่ละกลุ่มจะต้องประสานมือเข้าหากันก้มลงตักน้ำจากถัง แล้ววิ่งไปเทน้ำในมือใส่ภาชนะที่เตรียมไว้อีกฝั่งหนึ่ง จากนั้นวิ่งกลับมาที่แถวและต่อท้าย เด็กคนที่สอง สาม ..... ถึงสิบ ทำวิธีเดียวกัน ครูสุจับเวลาการทำกิจกรรม ๒ นาที ครูสุให้สัญญาณหมดเวลา แต่ละกลุ่มจะต้องหยุดตักน้ำ ครูสุนำกระบอกตวงที่มีความจุ ๑ ลิตร ซึ่งมีขีดกำกับอยู่ที่ภาชนะ ๑๐ ขีด มาเพื่อตวงหาปริมาณน้ำ โดยตั้งคำถามให้เด็ก ๆ ได้ทายว่า กลุ่มใดจะได้ปริมาณน้ำมากที่สุด จากนั้นเริ่มตวงน้ำกลุ่มที่ ๑ และกลุ่มต่อไป เด็กๆช่วยกันลุ้นว่าแต่ละกลุ่มจะตักได้เท่าไร กลุ่มแรกตวงได้ ๕ ขีด เด็กคนหนึ่งพูดว่า “ตวงน้ำได้ครึ่งกระบอก” ครูสุเสริม “กระบอกตวงนี้เรียกว่ากระบอกลิตรค่ะ” (ออม) พูดขึ้นมาว่า “๕ ขีดของกระบอกก็คือครึ่งลิตรใช่ไหมคะ” จากนั้น ก็ตวงน้ำของกลุ่มที่สอง ได้ ๗ ขีดของกระบอกลิตร เด็ก ๆ บอกว่า “เอาน้ำสองกลุ่มมารวมกันเกินกระบอกลิตรแล้ว” ครูสุ ตั้งคำถามกลับไปว่า “ปริมาณน้ำ ๒ กลุ่มรวมกันได้เท่าไรคะ” เสียงเด็กตอบมาทันทีว่า “๑๒ ขีด” และมีเสียงหนึ่งพูดว่า “ก็น่าจะได้ ๑ ลิตรกับ ๒ ขีดนะ” เสียงเด็กคนหนึ่ง ถามว่า “รู้ได้ไงว่าได้ ๑ ลิตร” (ไอซ์และออม) บอกว่า “กระบอกมีขีดอยู่ ๑๐ ขีด แสดงว่าเต็มกระบอกแล้ว ๑ กระบอกก็คือ ๑ ลิตรไง” เด็กอีกคนถามว่า “ครูคะ แล้วขีดเล็ก ๆ นั้นน่าจะเป็นหน่วยย่อยของลิตรหรือเปล่า ใช่มิลลิลิตรไหมคะ” ซึ่งคำตอบนี้เด็ก ๆกำลังเชื่อมโยงความรู้ไปที่ความรู้ก่อนหน้านี้ คือ เรื่องการวัด ด้วยหน่วยเซนติเมตรและมิลลิเมตร ครูสุยังไม่ได้ตอบเพียงแต่บอกว่าจะเรียนต่อคาบเรียนต่อไป เหลือกลุ่มสุดท้ายยังไม่ได้ตวงน้ำ ครูสุจึงชวนเด็ก ๆ กลับมาเพื่อหาปริมาณน้ำของกลุ่มสุดท้าย ซึ่งตวงได้ ๘ ขีด ครูสุถาม “รวมปริมาณน้ำทั้ง ๓ กลุ่มได้เท่าไรคะ” เมื่อสิ้นสุดคำถาม เด็ก ๆ ตอบได้ทันทีว่า ๒๐ ขีด เสียงของ (ต้นน้ำ) พูดขึ้นด้วยความมั่นใจว่า “๒ ลิตรครับ” เสียงเพื่อน ๆ สนับสนุนว่า “ใช่ๆ” (ไอญ่า) อธิบายต่อว่า “ก็ ๑๐ ขีดเท่ากับ ๑ ลิตร อีก ๑๐ ขีดก็เท่ากับ ๑ ลิตร รวมกันได้ ๒ ลิตรไง” เมื่อเสร็จกิจกรรมกลับขึ้นห้องเรียน ครูชวนให้เด็ก ๆ ได้แลกเปลี่ยนวิธีคิดกัน และพบว่า เด็ก ๆ มีสมาธิต่อการเรียนรู้และมีส่วนร่วมในการแลกเปลี่ยน ครูสุให้เวลาเด็ก ๆ บันทึกวิธีคิดของตนเองและของเพื่อน จากนั้น ทุกคนเข้าสู่ โจทย์สถานการณ์ ด้วยการที่ครูสุค่อย ๆ เลื่อนกระดานออก เด็ก ๆ ตื่นเต้น และกระตือรือร้นในการอ่านโจทย์สถานการณ์บนกระดาน จากนั้นก็ลงมือทำทันที โดยไม่มีคำถามใด ๆ เลย เมื่อหมดเวลาในการแก้ปัญหา เด็ก ๆ ยกมือเพื่อที่จะแลกเปลี่ยนวิธีคิดของตนเองเกือบทั้งห้อง และช่วยกันสรุปการเรียนรู้ ครูจะทำการปิดห้องเรียน ก็ได้ยินเสียงหนึ่งขึ้นมา (ไอซ์) “หมดเวลาแล้วเหรอครับ วันนี้ทำไมหมดเร็ว” เสียงเด็กอีกคนบอกว่า “อยากรู้จักหน่วยย่อยของลิตรจังว่าคืออะไร พรุ่งนี้มีเรียนเลขไหมคะ” ครูสุตอบว่า “เด็ก ๆ ลองไปค้นหาดูสิ ก่อนที่เราจะได้พบกันในสัปดาห์หน้าค่ะ”

ครูสุได้เรียนรู้ว่า ครู คือ สภาพแวดล้อมในการเรียนรู้เป็นส่วนสำคัญของการทำให้เด็กสร้างวิธีเรียนรู้ สร้างเจตจำนงต่อการเรียนรู้ สร้างความสามารถที่จะเรียนรู้ ดังนั้น หากครูไม่ตระหนัก ไม่ปรับท่าที ไม่ลดความเป็นตัวตน ยังคงเคร่งเครียด เคร่งขรึม เคร่งครัด และคาดหวัง หรือยังคงยึดมั่นว่าแผนที่ตนเองมีไว้นี้ดีแล้ว ไม่ยอมปรับ ไม่ยอมเปลี่ยน ไม่เข้าที่จะเข้าใจการเรียนรู้ของเด็กในวัยนี้ ไม่ยอมที่จะเข้าถึงความเป็นตัวตนของพวกเขาแต่ละคน ต่อให้เข้าใจประมวลการจัดการเรียนรู้ดีแค่ไหน เข้าใจแผนการจัดการเรียนรู้ดีแค่ไหน ก็ไม่อาจเข้าใจ เข้าถึงและพัฒนาเด็ก ๆ ได้ ครั้งนี้ครูสุได้เริ่มกะเทาะตัวเอง ยอมที่จะปรับเปลี่ยนท่าทีและทีท่าของตนเอง เพื่อให้ห้องเรียนคณิตศาสตร์เต็มไปด้วยความสุข สนุก เด็ก ๆ ได้เรียนรู้ และพัฒนาศักยภาพของตนเองอย่างเต็มที่ในแต่ละคน โจทย์นี้ที่ยิ่งใหญ่และสำคัญ จะมีไว้เตือนตัวเตือนใจตัวเองเสมอ

**ขอบคุณเด็ก ๆ ห้อง ๒/๓ ทุกคนที่เป็นครูของครูสุเช่นกัน**











