**เด็กน้อย**

*“ครูครับ ผมทำงานเสร็จแล้ว.....นี่ ผมเขียนได้นิดเดียวเอง”*

*“ไหนเอามาอ่านดูซิ โอ้.....ไม่นิดหรอกเขียนได้ตั้งเยอะ เขียนดีด้วยนะเนี่ย อ่านเข้าใจดี”*

บทสนทนาในลักษณะนี้เคยเกิดขึ้นประปรายแล้วแต่จังหวะในห้องเรียนแต่ละคาบ แต่คราวนี้มันเกิดขึ้นครั้งแรกในคาบแรกของการสอนวิชาภาษาไทยในปีการศึกษานี้ของผมเลยนะครับ! เด็กคนนี้ตั้งใจเรียนน่ารักจัง

ปีการศึกษานี้รู้สึกความเหนื่อยในการทำงานน้อยลงครับ ก็ปีที่แล้วช่วยกันตะบี้ตะบันจัดเตรียมหลักสูตรการสอนแทบสมองล้มนี่ครับ หลักๆ ที่เราเน้นก็คือแผนการสอนกับสื่อการสอนนี่แหละครับ ที่จะต้องน่าสนใจมากๆ และทำให้เด็กได้เกิดการเรียนรู้มากๆ เช่นกัน แต่พอเอาเข้าจริงๆ มันก็ไม่ใช่แค่การเอาแผนเก่าสื่อเก่ามาสอนแล้วก็จบหรอกนะครับ ที่เราวางเอาไว้ว่าดีแล้วมันไม่ใช่คำว่าดีที่สุดหรอกครับ และคำว่าดีที่สุดก็ไม่มีด้วย มีแต่คำว่าเหมาะสมแค่ไหนและผลออกมาดีต่อใจเพียงใดก็เท่านั้นเอง ครูที่คิดแผนสร้างสื่อแล้วนำมาสอนเองก็จะเข้าใจและเห็นถึงความพูนความพร่องของมัน แน่นอนว่าพวกเราเห็น มันจึงเป็นเหตุให้งานเราไม่มีคำว่าหยุดนิ่ง ถ้าหากจะมีก็คงเพราะเราขี้เกียจและโกหกตัวเองว่ามันจบ ผมกับคู่วิชาจะออกมาคุยกันทุกครั้งหลังจากสอนจบคาบและได้สังเกตการสอนของกันและกันไปแล้ว เจอข้อดีเราภูมิใจร่วมกัน เจอข้อเสียเราก็หาทางปรับปรุงร่วมกันครับ สองหัวดีกว่าหัวเดียวเป็นไหนๆ ได้รวมหัวแล้วยังได้รวมหูรวมตาเข้าไปด้วยนี่คือข้อดีของคู่วิชาครับ ทำให้เราไม่ต้องรู้สึก..... 🎜*โดดเดี่ยวเดียวดายในท้องเล ลมพัดลมเพไปตามกระแส ขอนไม้อ่อนแอไม่มีทิศทาง*🎜.....และทุกๆ สัปดาห์เรายังต้องรวบรวมเอาสิ่งต่างๆ ที่ได้รู้ได้เห็นผ่านการสอนนำไปเล่าสู่กันฟังกับที่ปรึกษาเพื่อหาแนวทางพัฒนา ทำให้การสอนของเราเกิดความลื่นไหลและเกิดประสิทธิภาพยิ่งขึ้นอีกด้วย สิ่งที่เป็นกระจกสะท้อนให้เราได้รู้ ได้เห็น ได้เข้าใจ นำไปสู่การพัฒนาปรับปรุง ก็คือเด็กๆ ที่เราสอนนี่แหละครับเป็นสำคัญ

*“คุณครูเป็นครูใช่ไหมครับ ผมก็เป็นครู คุณครูเคยเป็นนักเรียนใช่ไหมครับ ใช่ครับผมก็เคยเป็นนักเรียน”* และตอนนี้พวกเราเป็นครูที่กำลังสอนนักเรียน อย่าทิ้งความรู้สึกตอนเป็นนักเรียนไปหมดจนเหลือแต่ความเป็นครูนะครับ เพราะเราจะไม่รู้จักนักเรียนเลย.....แล้วคำถามประจำใจก็จะเกิดขึ้นครับ ว่า..... “ทำไม ทำไมไม่รู้ ทำไมไม่เข้าใจ ทำไมไม่ทำ” คำถามนี้จะยิงไปที่เด็กทันทีเมื่อเรารู้สึกไม่ทันใจ ไม่ได้ดั่งใจ ลองดูว่าถ้าเมื่อไหร่เกิดคำถามนี้ขึ้น แทนที่จะยิงไปหาเด็กให้ลองยิงย้อนกลับมาหาตัวเองดูครับ ว่าเราจะทำอย่างไรให้เขาได้ ได้ไปเท่าที่เขาควรจะได้ ได้ไปเท่าตัวเขา แล้วเราจะหายจากความหน่ายเหนื่อยกับใจลงครับ และถ้าคุณครูตั้งใจแล้วพยายามแล้วในการปรับพัฒนาแผนการสอนหรือสื่อการสอนให้ดูน่าสนใจยิ่งขึ้น เหมาะกับเด็กในแต่ระดับการเรียนรู้ยิ่งขึ้น แต่ก็ยังมีเด็กบางคนเหมือนดูไม่สนใจหรือไม่เข้าใจการเรียนรู้เท่าที่ควรอยู่ นั่นคือเรื่องจริงครับ ไม่มีทางที่แผนการเรียนรู้ของเราจะเหมาะสมกับเด็กทุกคนร้อยเปอร์เซ็นต์ มีแค่มันจะทำให้เขาเรียนรู้ได้ดีขึ้นมามากกว่าเดิมจากที่เคยเป็นไม่มากก็น้อย ซึ่งก็ขึ้นอยู่กับแต่ละบุคคลไป ผมเจอบ่อยครับ มากน้อยก็แล้วแต่อาการ.....

*“ครูครับ วันนี้เขียนเยอะมั้ย”*

*“ครูยังไม่สอนเลยนะถามเรื่องเขียนแล้วเหรอ ต้องการแบบนั้นใช่มั้ย เข้ามาปุ๊บก็เขียนปั๊บเดี๋ยวจัดให้”*

เด็กน่ารักในคาบแรกของผมเริ่มเปลี่ยนไป ไม่เป็นไรเดี๋ยวพอเริ่มสอนเขาเห็นอะไรน่าสนใจๆ ในการเรียนรู้ เขาก็คงลืมความยากความไม่อยากไปเอง

ครูก็เริ่มเกริ่นเข้าตำนานพื้นบ้านโดยเล่าที่มาที่ไปอย่างเชื่อมโยง เด็กน้อยนั่งฟังตาแป๋วพลางยิ้มน้อยยิ้มใหญ่ แล้วเริ่มหันไปคุยกับเพื่อนๆ อย่างถึงอกถึงใจกับเรื่องที่ได้ฟังจากครู ซึ่งดูจะเสียงดังรุนแรงแซงเสียงครูไปแล้ว แต่ไม่เป็นไรถึงเขาจะปลุกระดมเพื่อนรอบข้างให้ลุกฮือ แต่มันก็ยังอยู่ในเรื่องในราวที่เรียน ครูก็แค่หยุดเตือนก็จบ จากนั้นก็ให้เด็กๆ ดูวิดีโอที่เกี่ยวข้องอย่างน่าติดตาม จนถึงคราวที่เด็กๆ ต้องอ่านเรื่องราวในหนังสือต่อ

*“โห....ครู อยากให้ครูเล่าให้ฟังมากกว่า”*

*“อย่าขี้โกงครูสิ ครูเหนื่อยแล้วผลัดกันเล่าบ้างนะ ครูขอเป็นคนฟังบ้างแล้วครั้งหน้าครูจะมาเล่าให้ฟังใหม่นะ”*

เด็กน้อยก้มหน้าอ่านหนังสือจนจบแล้วเด็กๆ ก็ร่วมกันแลกเปลี่ยนแสดงความคิดเห็นกับเรื่องราวจนได้ข้อสรุป แล้วไปสู่ขั้นทำงานท้ายคาบ

*“เด็กๆ พอจะรู้เรื่องราวของตำนานแล้ว และเราก็จะมาสรุปเรื่องโดยการเขียนกัน”*

*“สรุปเรื่องทั้งหมดเลยเหรอครูยาวจัง ผมไม่ชอบเขียนครับ”*

*“ครูพูดไปแบบนั้นแล้วเหรออย่าคิดไปเองสิ เดี๋ยวจะได้แบบที่คิดนะ”*

*“ครูจะให้เด็กๆ เลือกตอนที่สนใจหรือชอบที่สุด แล้วนำมาเล่าด้วยภาษาของตัวเองให้น่าสนใจ ครั้งที่แล้วเราเคยเขียนเล่าแบบนี้ไปแล้วเด็กๆ ทำได้ดีมากเลย ครั้งนี้เราจะมาเล่าในรูปแบบใหม่ที่เจ๋งกว่าเดิม แต่เด็กๆ ก็คุ้นเคยกันดีและทำได้ดีไม่แพ้แบบเล่าธรรมดาเลยล่ะ”*

*“แต่งกลอนใช่มั้ยครู โหยยากอะ ผมไม่ค่อยเก่งอะครับ ผมเล่าแบบธรรมดาได้มั้ย”*

*“วันนี้เราเป็นแบบนี้ทั้งคาบเลยนะ ตั้งแต่ต้นคาบแล้วนะลูกชาย แกไม่ได้มีความรู้สึกที่อยากจะเรียนเลย แกชอบแค่ช่วงที่สนุกๆ แล้วช่วงอื่นๆ ล่ะ ช่วงที่จะทำให้แกได้เกิดการเรียนรู้ได้พัฒนาตัวเองแกกลับไม่สนใจ นี่แกกำลังดูถูกตัวเองรู้มั้ย ดูถูกตัวเองว่าทำไม่ได้ ทำได้ไม่ดี ทั้งๆ ที่แกทำได้ แกทำได้ดี ครูมองเห็นว่าแกทำได้และทำได้ดีด้วย เลิกดูถูกตัวเองได้แล้ว”* หลังจากที่พูดออกไปแล้วความรู้สึกของผมมันปนเปไปหมด ทั้งโกรธทั้งเสียใจและสงสาร

*“เด็กๆ ฟังครูให้ดีนะ ครูเห็นเด็กๆ ตั้งใจเรียนมาทั้งคาบเลย เอาเป็นว่าครูจะให้เด็กๆ เลือกระดับการทำงานด้วยตัวเองเลยนะ เอาระดับที่คิดว่าเหมาะสมกับตัวเองและจะทำมันออกมาได้ดี”*

*“ระดับที่ ๑ ให้เล่าเรื่องตอนที่ชอบที่สุด โดยแต่งกาพย์สุรางคนางค์ ๒๘ แบบไม่ต้องมีสัมผัสสักที่เลย ขออย่างเดียวให้อ่านแล้วเรื่องราวร้อยเรียงเข้าใจง่ายก็พอ*

*ระดับที่ ๒ ให้เล่าเรื่องตอนที่ชอบที่สุด โดยแต่งกาพย์สุรางคนางค์ ๒๘ แบบที่มีสัมผัสครบถ้วน และเรื่องราวร้อยเรียงอ่านเข้าใจง่าย เช่นกัน”*

*“ใครถนัดระดับไหนก็เลือกตามนั้นเลยนะ แต่อย่าลืมนะว่าท้ายที่สุดแล้วเด็กๆ จะต้องฝึกฝนตัวเองให้ก้าวไปสู่ระดับที่ ๒ ให้ได้ เราจะได้เห็นพัฒนาการที่ดีขึ้นของตัวเอง ”*

*“ค่อยยังชั่วหน่อย ผมขอเลือกระดับที่ ๑ ก่อนนะครับ”* เจ้าเด็กน้อยตาใสยิ่งใสขึ้นเป็นประกายเมื่อได้ทำงานตามระดับที่พอดีกับตัวเอง

...................................ท้ายคาบเรียนภาษาไทยในวันต่อมา...................................

*“ครูครับวันนี้ผมตั้งใจเรียนนะ” เด็กน้อยรี่เข้ามาหาพร้อมรอยยิ้มตาแป๋วที่เป็นเอกลักษณ์เฉพาะ*

*“ครับครูเห็นแล้ว ดีมากเลยทำให้ได้แบบนี้ตลอดนะลูกชาย”*

กำลังใจที่ผมจะให้เด็กน้อยได้ในตอนนี้ก็คือรอยยิ้มกับอ้อมกอดครับ..........

**กรวิทย์ ตรีศาสตร์**

**ภูมิปัญญาภาษาไทย**