ดูตนออก บอกตนได้ ใช้ตนเป็น เห็นตนชัด

จะทำให้ จัดวางตนถูก

คนที่รู้จักตัวเอง จะประเมินตัวเอง

และประเมินสิ่งที่ตนกำลังเกี่ยวข้องอย่างเหมาะสมเสมอ

##### พระมหาวุฒิชัย วชิรเมธี

**CHANGE Before Change**

**ก่อนการเปลี่ยนแปลง...**

บนปรัชญาและความเชื่อของโรงเรียนรุ่งอรุณ ที่สอดคล้องกับความเชื่อทางพุทธศาสนาว่ามนุษย์เราเป็นผู้ที่สามารถพัฒนาตนได้จนถึงขั้นสูงสุด **การอ่านตนออก บอกตนได้** **ใช้ตนเป็น และเห็นตนชัด**  เรียกได้ว่าเป็นการเจริญสติ เพราะจะทำให้เราสามารถจัดวางตนได้ถูก คนที่รู้จักตนเองอย่างดีจะประเมินตนเองและประเมินสิ่งที่ตนกำลังกระทำอยู่อย่างเหมาะสม เรียกได้ว่าเป็นการพัฒนาตนนั่นเอง โดยเฉพาะอาชีพครู เป็นอาชีพที่ต้องพัฒนาตัวตนด้านในของตัวเองอยู่เสมอๆ เพื่อเป็นผู้จัดการเรียนรู้ที่ดี เป็นแบบอย่างให้นักเรียน ภายหลังจบการประชุมหรือการแลกเปลี่ยนเรียนรู้สิ่งใหม่ๆ ครูจะเขียนจดหมายสื่อสารกับตัวเอง เพื่อทำการใคร่ครวญ ทบทวน สะท้อน และถ่ายทอดความรู้สึก ความเข้าใจของตนเองว่าสิ่งที่ครูทำอยู่นั้นมีความสำเร็จมากน้อยแค่ไหน มีเรื่องราวที่ดี เรื่องน่าประทับใจ หรือประสบการณ์อะไรที่ได้เรียนรู้ทั้งที่เป็นความสำเร็จ หรือความผิดพลาด บกพร่อง และควรแก้ไขปรับปรุงอย่างไร และบางครั้งก็นำจดหมายนั้นมาแลกเปลี่ยนกันในวงสนทนา จนหลายครั้งที่เพื่อนๆ ครูได้เรียนรู้ ต่อยอดออกไป เกิดแรงบันดาลใจใหม่ๆ ขึ้น

สำหรับปีการศึกษา ๒๕๕๗ ก่อนที่จะร่วมกันสร้างการเปลี่ยนแปลง(Change) ผู้บริหาร ครูทุกโรงเรียน ครูวิชาพิเศษและเจ้าหน้าที่ปฏิบัติการทุกโรงเรียน มีการจัดวงประชุมเชิงปฏิบัติการและการเรียนรู้องค์ความรู้ใหม่ และมีกิจกรรมการเขียนจดหมายถึงตัวเอง

ขอนำจดหมายบางฉบับมาเสนอภาพความประทับใจ เรื่องราวที่กลั่นออกมาจากใจ จากประสบ -การณ์ของครูต่อการจัดการเรียนการสอนของตน จดหมายแต่ละฉบับบอกเล่าเบื้องหน้า เบื้องหลังการจัดการเรียนการสอนที่ไม่ง่ายทีเดียว สะท้อนให้เห็นถึงความมุ่งมั่น ทุ่มเท ใส่ใจ สมกับความเป็นครูรุ่งอรุณ ครูผู้นำในทิศทางใหม่ของการศึกษา

เชิญร่วมเรียนรู้และเป็นกำลังใจในก้าวแห่งการเปลี่ยนแปลงที่กำลังเกิดขึ้นของคุณครูทุกท่านค่ะ

**Welcome**

จากความสำเร็จของทีมครูดนตรีรุ่งอรุณ ที่ได้เรียนรู้ประสบการณ์การเปลี่ยนแปลง(Change) ภายในจิตใจของตนเอง จากการเผชิญโจทย์ที่ยาก ท้าทาย ร่วมจับมือกันก้าวผ่านความกลัว ความกดดัน ระยะเวลาอันจำกัด และอีกหลากหลายอุปสรรคที่ดาหน้าเข้ามา นำไปสู่ความสำเร็จของการแสดงคอนเสิร์ตการกุศล “รวมไทย ใจหนึ่งเดียว” ในช่วงปลายปีการศึกษา ๒๕๕๖ ที่สร้างความประทับใจแก่ชาวชุมชนรุ่งอรุณมาจนถึงทุกวันนี้

ความสำเร็จในครั้งนั้นเป็นหนึ่งในจุดเปลี่ยน เป็นจุดเริ่มต้นของการสร้างการเปลี่ยนแปลงแนวคิดการจัดการศึกษาของโรงเรียนรุ่งอรุณ **PROJECT for CHANGE** ในปีการศึกษา ๒๕๕๗ นี้ ที่มีเป้าหมายเพื่อสร้างการเปลี่ยนแปลงระดับโรงเรียน ยกระดับคุณภาพการเรียนรู้ของผู้เรียน ให้นักเรียนรุ่งอรุณเป็นคนรุ่นใหม่ที่มีความสามารถและสมรรถนะเพื่อการอยู่รอดในศตวรรษที่ ๒๑ เป็นคนรุ่นใหม่ที่พร้อมจะเติบโตเป็นผู้นำในการพัฒนาสังคมไทย

จุดมุ่งหมายนี้เป็นเรื่องที่โรงเรียนรุ่งอรุณตระหนักดีว่าจำเป็นต้องลงมือทำในทันที ไม่สามารถประวิงเวลาได้อีกต่อไป เป็นเรื่องเร่งด่วนที่ทุกคนตั้งแต่ผู้บริหารและครูในทุกระดับในโรงเรียนต้องมองเห็นโจทย์ เห็นเป้าหมายร่วมกัน และมียุทธศาสตร์ในการจัดการให้เกิดการเปลี่ยนแปลงขึ้น โดยเป็นการเปลี่ยนแปลงที่ต้องเผชิญความยุ่งยาก ความลำบาก และพยายามทำในสิ่งที่ไม่คุ้นชินเลยหรือสิ่งที่ไม่เคยทำมาก่อน ต้องลงมือทำสิ่งใหม่ๆ ฝึกฝืนความยึดติดในรูปแบบต่างๆ พร้อมที่จะร่วมแรง ร่วมใจไปสู่ฝันเดียวกัน

**PROJECT for CHANGE** ต้องสร้างการเปลี่ยนแปลงในหลากหลายระดับ โดยเริ่มที่นโยบายเปลี่ยน ตามด้วยครู เพราะเมื่อครูเปลี่ยน นักเรียนก็จะเปลี่ยน รวมถึงการเปลี่ยนแปลงโครงสร้างการจัดการเรียนการสอน สภาพแวดล้อม สื่อและอุปกรณ์ และที่สำคัญคือวิธีการวัด ประเมินผล

การสร้างแรงบันดาลใจ การสร้างระบบและกลไกติดตามการพัฒนา สนับสนุนการจัดการเรียนการสอน การมีตัวช่วยต่างๆ ให้ครูเห็นความสำเร็จของตนอย่างชัดเจน สิ่งเหล่านี้จะทำให้เกิดการเปลี่ยนแปลง CHANGE ที่ยิ่งใหญ่ขึ้นได้

ในภาคเรียนที่ ๑ นี้บนเส้นทางของการเปลี่ยนแปลง **ครู...ผู้เป็นหัวใจสำคัญในการสร้างความเปลี่ยนแปลง**  มีการ”เปลี่ยน” การพัฒนาตนเอง มีการใคร่ครวญ ทบทวน สะท้อนตนเอง และเรียนรู้จากประสบการณ์ความสำเร็จในชีวิตการเป็นครูรุ่งอรุณที่ทุกคนมีอยู่อย่างแน่นอน ซึ่งจะเป็นต้นทุนและเป็นพลังใจที่ยิ่งใหญ่ นอกจากนั้นการได้สะท้อนตนยังเป็นการตั้งเจตจำนงใหม่...ที่จะร่วมนำพาสู่ก้าวแห่งการเปลี่ยนแปลงใน **PROJECT for CHANGE** ในปีการศึกษา ๒๕๕๗ นี้ และเป็นอีกก้าวบนเส้นทางการปฏิรูปการศึกษาของไทยให้ยั่งยืน

**Welcome (เก่า)**

ย้อนไปช่วงปลายปีการศึกษา ๒๕๕๖ การแสดงคอนเสิร์ตการกุศล “รวมไทย ใจหนึ่งเดียว” สร้างความประทับใจแก่ชาวชุมชนรุ่งอรุณจนถึงทุกวันนี้ ความสำเร็จนี้จะเกิดขึ้นไม่ได้ หาก “ครูดนตรีสากล” ผู้อยู่เบื้องหลังการแสดงครั้งนี้ไม่กล้า “**CHANGE**” เปลี่ยนแปลงตนเอง เพื่อก้าวข้ามผ่านความกลัว กังวล และความไม่มั่นใจว่าจะทำการแสดงใหญ่ขนาดนี้ได้ เหตุการณ์นี้เป็นประจักษ์พยานอย่างหนึ่งว่าหัวใจสำคัญของความสำเร็จก็คือ การเปลี่ยนแปลง(Change)

ต่อเนื่องมาถึงก่อนเปิดปีการศึกษา ๒๕๕๗ รศ.ประภาภัทร นิยม พร้อมกับคณาจารย์สถาบันอาศรมศิลป์ และผู้เชี่ยวชาญด้านการศึกษาได้ไปศึกษาดูงานที่ประเทศนอร์เวย์และฟินแลนด์ ประเทศต้นแบบของการจัดการศึกษาที่มีคุณภาพ เช่นเดียวกับโรงเรียนรุ่งอรุณที่ไม่เคยหยุดนิ่ง พยายามเรียนรู้และยกระดับคุณภาพการเรียนรู้ของผู้เรียน ให้เป็นคนรุ่นใหม่ในศตวรรษที่ ๒๑ ที่มีคุณภาพ

อาจารย์ประภาภัทรนำคลิปภาพห้องเรียนเด็กเล็ก (อนุบาล) และเด็กโต (มัธยม)ที่โรงเรียนมอนเตสซอรี่ ฟินแลนด์ มาฉายให้วงประชุมครูทั้งโรงเรียน เพื่อเตรียมพร้อมสู่การเปลี่ยนแปลง “**CHANGE**” ในครั้งนี้ และยังมีการจัดวงประชุมเชิงปฏิบัติการทั้งกลุ่มใหญ่และกลุ่มย่อยตามแต่ละโรงเรียน กลุ่มวิชา และระดับชั้น โดยมีเป้าหมายเพื่อสร้างการเปลี่ยนแปลงระดับโรงเรียน ภายใต้แนวคิดโครงการเพื่อการเปลี่ยนแปลง **PROJECT for CHANGE** ที่มีเป้าหมายเพื่อพัฒนานักเรียนให้เรียนรู้ด้วยตัวเองได้ โดยเริ่มที่ตัว**ผู้บริหารต้องเปลี่ยน** ตามด้วยครูเพราะ**เมื่อครูเปลี่ยน นักเรียนจะเปลี่ยน** รวมถึงการเปลี่ยนแปลงโครงสร้างการจัดการเรียนการสอน สภาพแวดล้อม สื่อและอุปกรณ์ และที่สำคัญคือวิธีการวัด ประเมินผล

ในการประชุมแต่ละครั้ง นอกจากครูมาร่วมเรียนรู้แล้ว ยังเป็นโอกาสที่ครูได้มาแลกเปลี่ยนเรียนรู้ระหว่างกัน ทบทวนเป้าหมายให้ไปในแนวทางเดียวกัน รวมทั้งทบทวนประสบการณ์ความสำเร็จหรือล้มเหลวที่ผ่านมาก่อนจะก้าวเดินต่อไป กิจกรรมหนึ่งที่เกิดขึ้น คือการจัดการความรู้ ในช่วงท้ายของการประชุมครูได้รับมอบหมายให้เขียนจดหมายถึงตัวเอง บอกเล่าประสบการณ์ความสำเร็จหรือความประทับใจในการจัดการเรียนการสอนที่ผ่านมา เพื่อให้ครูกลับมาหาต้นทุนที่ตัวเองมี ซึ่งจะเป็นต้นทุนและแรงบันดาลใจในการเปลี่ยนแปลงก้าวต่อไปของครูแต่ละคน

ขอนำจดหมายบางฉบับมาเสนอภาพความประทับใจ เรื่องราวที่กลั่นออกมาใจ มาจากประสบการณ์ของครูต่อนักเรียนของตน แต่ละฉบับบอกเล่าเบื้องหน้า เบื้องหลังการจัดการเรียนการสอนที่ไม่ง่ายทีเดียว สะท้อนให้เห็นถึงความมุ่งมั่น ทุ่มเท ใส่ใจ ในความเป็นครูรุ่งอรุณ ครูผู้นำในทิศทางใหม่ของการศึกษา

เชิญร่วมเรียนรู้และเป็นกำลังใจในก้าวแห่งการเปลี่ยนแปลงที่กำลังเกิดขึ้นแก่คุณครูทุกท่านค่ะ