**ตัดสินใจและเรียนรู้ด้วยตัวเอง**

ครูทิชากร บุญศรี (ครูน้อง)

**สวัสดีจ้ะ ครูน้อง**

การที่เราได้อยู่กับเด็กๆ อนุบาลทุกวัน เหมือนกับการได้อยู่กับรอยยิ้มและเสียงหัวเราะของธรรมชาติของโลก เรามีเรื่องเล่าที่น่าประทับใจมากเกี่ยวกับโครงงานของเด็กๆ มาเล่าให้ครูน้องฟัง และเรารู้สึกมีความสุขมากที่ได้พาเด็กๆและตัวเราเองเรียนรู้เรื่องนี้ ครูน้องคงเคยเห็นรูปถ่ายห่านที่เรามักจะโพสต์ในเฟสบุ๊กของเรา นั่นแหละเป็นต้นเรื่องของโครงงานของเด็กๆ ห้องเรา

ในเช้าวันหนึ่งที่เราพาเด็กๆ เดินชมธรรมชาติในโรงเรียนและเดินผ่านเล้าห่าน เด็กๆ สงสัยว่าทำไมมีห่านหนึ่งตัวชื่อ “พี่นวล” ไม่ออกไปว่ายน้ำกับเพื่อนในฝูงของมัน เมื่อไปดูใกล้ๆ พบว่าพี่นวลขาเจ็บ เมื่อกลับมาถึงห้องเรียน เด็กๆ สนใจพูดคุยแต่เรื่องพี่นวลว่ารู้สึกสงสารที่พี่นวลขาเจ็บ มีเด็กบอกว่าอยากให้พี่นวลหายเร็วๆ *“เห็นแผลพี่นวล หนูเกือบน้ำตาไหล”*

เราเลยถามว่าแล้วเด็กๆ จะช่วยพี่นวลได้อย่างไร เด็กบางคนบอกว่า *“หนูอยากช่วย พรุ่งนี้หนูไม่อยากหยุด หนูจะมาเยี่ยมพี่นวล”* หรือ *“พาไปหาหมอ อากงของหนูเป็นหมอรักษาเด็ก”* เด็กๆ พูดเป็นเสียงเดียวกันว่าอยากพาพี่นวลไปหาหมอ และบางคนก็คิดต่อไปว่าจะให้พี่นวลนั่งรถกระบะ/ใช้รถเข็นลาก/ฉีดยาสลบแล้วพาไปหาหมอ ฯลฯ นอกจากนั้นเด็กๆ กลับไปเล่าให้พ่อแม่ฟังและคุยกันจะช่วยพี่นวลได้อย่างไร พ่อแม่ก็เข้ามาช่วยกันติดต่อหาหมอหลายๆ แห่ง

จากนั้นเราก็ถามเด็กๆ เพิ่มเติมว่า *“แล้วเราจะหาเงินจากไหนมาเป็นค่ารักษาพี่นวล”* เด็กๆ ช่วยกันออกความคิดน่ารักมากมาย อย่างเช่น *“เอาจากกระปุกของป๊ากับกัส”* *“ทำไมไม่เอาเงินมารวมกัน” “แต๊ะเอีย” “ไปหางานมาทำ ลูกค้าจะให้เงินมา”* ถกกันไปมาก็มาจบที่จะช่วยกันทำขนมปังและขนมลูกชุบไปขายเพื่อนำเงินไปรักษาพี่นวล และสุดท้ายด้วยความร่วมแรงร่วมใจและความตั้งใจจริงของเด็กๆ พี่นวลก็ได้ไปหาหมอที่คลินิกสัตวแพทย์ตรงข้ามกับโรงเรียนนั่นแหละ เลิกเรียนก็พากันอุ้มห่านไป

ครูน้อง...เราได้เรียนรู้กับเรื่องราวนี้หลายแง่มุมเลยนะ อย่างแรกก็เป็นเรื่องเกี่ยวกับตัวเราเอง เราว่าเราได้ก้าวผ่านความกลัว ความไม่กล้า อาจเพราะเป็นครั้งแรกที่เราทำโครงงานที่รุ่งอรุณ เรารู้เลยว่าเราต้องมีภาระงานมากขึ้น ต้องรับผิดชอบ ต้องเหนื่อยมากขึ้นกว่าการเรียนการสอนธรรมดา แต่เราก็ตัดสินใจว่าเราจะลองสู้ดู เพราะเราเห็นความกระตือรือร้น ความตั้งใจของเด็กๆ ที่เขาอยากจะเรียนรู้ และเราก็เชื่อว่าเราน่าจะเป็นผู้นำพาเขาไปสู่การเรียนรู้ได้

ต่อมาเราก็ได้เห็นว่าการจัดการสอนแบบโครงงานที่เกิดจากความสนใจของเด็ก เป็นการสร้างการเรียนรู้ที่ดีมากเพราะเด็กเกิดแรงจูงใจภายใน เราเห็นเด็กรู้จักตัดสินใจว่าเขาควรจะทำอะไร เขาร่วมกันวางแผนจัดการสิ่งต่างๆ ได้เรียนรู้ด้วยตัวเอง จึงมีความสุข สนุกกับสิ่งที่เรียนรู้ และในที่สุดเขาได้เห็นคุณค่าของตนเองว่าเขาสามารถที่จะทำอะไรได้มากมาย ทั้งหมดนี้ครูมีหน้าที่รับฟังเด็กๆ พร้อมฉวยโอกาสที่เหมาะสมที่จะพาเด็กไปสู่การเรียนรู้ รอคอย อดทน ไม่เอาความคิดเห็นของครูใส่ลงไป แต่คอยสนับสนุนเขาอยู่ ช่วยพาเขาทำไปพร้อมๆกัน ทำให้โครงงานในครั้งนี้เป็นของเด็กๆ ไม่ใช่โครงงานของครู

ในวันที่เขาพาห่านไปหาคุณหมอและคุณหมอได้บอกกับเด็กๆ ว่าห่านแก่แล้ว ถึงจะรักษาก็คงจะไม่หาย แต่เด็กๆ ยืนยันว่าจะรักษา พวกเขาก็มีเงินจากการขายขนมปังอยู่ ๓,๐๐๐ บาท พอที่จะรักษาห่านได้ และเขาเชื่อว่าพี่ห่านจะต้องเดินได้ถ้าได้กินยา พวกเขาสู้ไม่ถอยจริงๆ ช่วยพูดกันจนคุณหมอยอมจำนนเลยทีเดียวล่ะ คุณหมอบอกว่าต้องให้เด็กๆ ช่วยกันอาบน้ำให้พี่ห่านก่อน คุณหมอรักษาให้ได้เพียงให้ยา ฉีดยาและทำแผล เด็กๆ จะต้องพาพี่ห่านมาฉีดยาทุกวันจนครบ ๕ วัน คุณหมอถามย้ำอีกว่าเด็กๆ จะทำได้ไหม เด็กและพ่อแม่ช่วยกันยืนยันกับคุณหมอว่าสามารถทำได้ คุณหมอจึงรักษาโดยการฉีดยาพร้อมทั้งบอกวิธีการดูแลพี่ห่านให้ พ่อแม่เองก็มีส่วนร่วมในโครงงานของเด็กๆ ช่วยกันคิดหาวิธีที่จะไม่ทำให้แผลของพี่ห่านเกิดการกดทับอีก จึงได้ช่วยกันทำเปลผ้าข้าวม้าเพื่อช่วยพยุงให้พี่ห่านยืนได้

ถ้าครูน้องได้อยู่ทำโครงงานกับเรา เราว่าหัวใจของครูน้องคงจะพองโตและมีรอยยิ้มกว้างๆ แบบเรานี่แหละ

**ครูอยากบอกว่า...**

การเรียนรู้แบบโครงงานที่เกิดจากความสนใจของนักเรียนจริงๆ เป็นการสร้างการเรียนรู้ที่ดีมาก เพราะเด็กเกิดแรงจูงใจภายใน เขาได้เรียนรู้ด้วยตัวของเขาเองจึงมีความสุข สนุกกับสิ่งที่เรียนรู้ และในที่สุดเขาได้เห็นคุณค่าของตนเองว่าตัวเขามีศักยภาพมากมาย





