**แค่ครูรู้จังหวะและมีจินตนาการ**

ครูพัชรีย์ เพลินเพลงเพราะ (ครูพัช)

**ถึงพัช**

เรื่องภูมิใจมากที่สุดของครูอนุบาลในเทอมที่ผ่านมา แม้ว่าจะเป็นเรื่องเล็กน้อย แต่ก็เป็นเรื่องที่มีความหมายต่อฉันมาก นั่นคือการพาเด็กทำของเล่นตามความสนใจเรื่องสัตว์ ตามโครงงาน ”สวนสัตว์แสนสุข” วันหนึ่งในขณะที่เด็กๆ เล่นอยู่ในสนาม มีเด็ก ๒-๓ คนพบใบไม้ที่มีลักษณะเป็นใบยาวๆ เหมือนหูกระต่าย จากเดิมที่เป็นเด็กที่ยังไม่ค่อยมีความมั่นคงทางจิตใจเท่าไรนัก เขาคิดออกแบบใบไม้มาติดที่หัวเขา เหมือนเป็นการติดหูกระต่าย โดยเอาใบไม้มาติดเข้าที่ผมแกละที่มีอยู่ ๒ ข้าง พยายามติดเองอยู่นานแต่ติดเองไม่ได้ เลยขอให้ครูช่วยติดให้ ฉันเห็นถึงจินตนาการของพวกเขาและฉวยโอกาสเข้าไปร่วมในจินตนาการของเขาด้วย พอฉันช่วยติดหูใบไม้เสร็จ เขามีท่าที แววตาและสีหน้าที่เบิกบาน มีความสุขมาก กระโดดโลดเต้นเป็นกระต่ายรอบๆ ตัวครูด้วยความสนุกสนาน และต่อด้วยเล่นตามจินตนาการของตนเองต่อไปอีก

อีกเรื่องหนึ่งคือการเล่นกับลม ที่เด็กๆ ช่วยกันคิดทำของเล่น คือกังหันลม จากเดิมทำด้วยกระดาษ A4 แบบบาง นำมาระบายสี แต่พบว่ามีปัญหาที่กระดาษนิ่มไป เด็กก็มาบอกกับฉัน ฉันรับฟังเสียงของเด็กๆ และช่วยแก้ปัญหาด้วยการเปลี่ยนกระดาษมาเป็นกระดาษ ๑๐๐ ปอนด์ ซึ่งเป็นงานที่ยากขึ้นสำหรับเด็กๆ ที่ต้องเตรียมแกนกังหัน ผูกไม้ ผูกยางเข้ากับไม้ ตัดกระดาษด้วยกรรไกรให้เป็นรูปกังหัน และเจาะกระดาษ ซึ่งเขาก็พยายามแล้วพยายามอีกอยู่หลายครั้ง ตรงนี้ฉันเข้ามาช่วยเมื่อเห็นว่าเริ่มจะเกินความสามารถที่เด็กจะทำได้ ฉันกับเด็กช่วยกันทำกังหันจนเสร็จ จนนำไปวิ่งเล่นกันได้ เด็กๆ รู้สึกภูมิใจและดีใจเมื่อได้นำกังหันกลับบ้านไปด้วย

ฉันว่าการที่ฉันอยู่กับเด็กๆ สังเกต และรับฟังเขาอย่างใส่ใจจริงๆ และเข้าไปร่วมเล่นในจินตนาการของพวกเขา ในโอกาสและจังหวะที่เหมาะสม เมื่อบวกกับความตั้งใจมุ่งมั่น ของพวกเขา ก็ทำให้พวกเขาประสบความสำเร็จในการทำของเล่น

เรื่องเล็กๆ เหล่านี้สร้างความรู้สึกที่ดีๆ ให้เกิดขึ้นกับทั้งเด็กๆ และครู และถ้าจะให้ดีกว่านี้ ครั้งหน้าฉันว่าฉันจะไม่ลืมให้เด็กลองคิดแก้ปัญหาด้วยตนเองก่อน ถ้าไม่ได้จริงๆ ฉันถึงจะเข้าไปช่วย พัช

**ครูอยากบอกว่า...**

เป็นการดีกว่าถ้าครูฝึกที่จะเป็นผู้รอ ไม่ต้องรีบ ให้เด็กลองคิดแก้ปัญหาด้วยตนเองก่อน โดยครูยังไม่ต้องเข้าไปช่วย