**แล้ววันหนึ่งเขาจะทำได้**

ครูศิริเพ็ญ เหลืองยิ่งยง (ครูเพ็ญ)

ถึงเพ็ญ เพื่อนรัก

วันนี้ได้ฟังนิทานเรื่องจุดอีกครั้งหนึ่งจากครูโม ผู้นำประชุม ทำให้เรานึกย้อนถึงเหตุการณ์ที่เราได้มีโอกาสดีๆ ในการสร้างคุณค่าในตัวเด็กคนหนึ่งที่ดูเหมือนไม่เห็นคุณค่าของตนเอง เพราะเด็กคนนั้นเป็นโรคกล้ามเนื้ออ่อนแรง มีลักษณะแข้งขาลีบ เดินเหินต้องเกาะ ต้องให้ครูจูง ทำอะไรได้ช้า เพื่อนๆ ต้องเสียเวลารอเขา ไปวิ่งเล่นกับเพื่อนก็ไม่ได้ ทำให้เริ่มถูกเพื่อนบางคน แสดงออกว่าไม่ค่อยชอบเขา น้องๆ ก็รู้สึกว่าพี่คนนี้ไม่เก่ง เราเองรู้สึกสงสารเด็กคนนี้ และก็ไม่ชอบที่เด็กๆ บางคนในห้องกระทำกับเขา ไม่อยากให้เกิดเหตุการณ์แบบนี้ เราอยากให้เขาลองพยายามทำอะไรให้ได้ด้วยตนเอง เราจึงเข้าไปคุยกับเขา ถามว่าเขาต้องการจะทำอะไรให้ได้เหมือนเพื่อนๆ หรือคนอื่นๆ หรือเปล่า เขาบอกว่าเขาอยากทำได้ เราจึงบอกเขาไปว่า *“ครูก็เชื่อว่าหนูทำได้เหมือนคนอื่น แต่หนูต้องมีความพยายามให้มากกว่าคนอื่นๆ หลายเท่านะ”*

เราเริ่มเห็นถึงฉันทะที่เกิดจากตัวเขาแล้ว เหลือเพียงแค่โอกาสและกำลังใจที่เราต้องหมั่นสร้างให้เขามากขึ้น เราจึงเปิดพื้นที่ ให้โอกาสให้เขาทำอะไรๆ ได้ด้วยตนเองมากขึ้น เช่น วันหนึ่งเราพาเด็กๆ ไปเดินเล่นรอบสวนป่า ปกติเขาจะต้องเดินเกาะ ให้ครูจูงมือไป เราลองให้เขาเดินไปด้วยตัวเอง เขาก็พยายามเดินไปช้าๆ มีล้มบ้าง แต่เขาก็ไปถึงจนได้ และหลังจากนั้นเราเห็นผลสำเร็จว่าเด็กคนนั้น กล้าลอง กล้าลุย กล้าทำในสิ่งที่ไม่เคยทำในห้องเรียนมาก่อน เช่น เดิมเวลาเราให้เขาช่วยหยิบสมุดไปเรียงให้เพื่อน ช่วยงานบริการของห้อง เขาจะปฏิเสธตลอด แต่พอระยะหลัง เขายอมทำโดยที่เราคอยพูดให้กำลังใจ และช่วยเหลืออยู่ข้างๆ ห่างๆ

เราชื่นใจมาก แล้ววันหนึ่งเขาจะทำได้ด้วยความมั่นใจที่เต็มเปี่ยมของตนเอง

**ครูอยากบอกว่า...**

การให้โอกาส ให้พื้นที่ และคำพูดให้กำลังใจของครู สามารถช่วยให้เด็กเห็นคุณค่าของตนเอง ก้าวข้ามปัญหาและอุปสรรคได้