**เมื่อครูเปลี่ยน เด็กก็เปลี่ยน**

ครูนิภาวรรณ แชสันเทียะ (ครูวรรณ)

**ถึงครูวรรณนะจ๊ะ**

ขอเล่าสิ่งที่ตัวเองภูมิใจมากที่สุดในภาคเรียนที่ผ่านมา จากที่ได้เข้าปฏิบัติธรรม และได้ย้อนคิดทบทวนตัวเองในบทบาทของความเป็นครู ฉันเกิดการเปลี่ยนแปลงโดยฉันพูดน้อยลง ไม่อธิบายยืดยาว แต่ใช้ท่าทางและพาเด็กๆลงมือทำเลย ฉันรู้สึกว่านิ่ง สงบ และตั้งใจฟังเด็ก ใส่ใจในทุกคำพูดของเขามากขึ้น ทำให้เด็กรู้สึกว่าฉันรับรู้เขาจริงๆ เมื่อตัวฉันเองเปลี่ยนท่าทีไปในทางที่ดี เด็กๆก็รับรู้และก็ก่อให้เกิดการเปลี่ยนแปลงกับตัวเด็กเช่นกัน

ฉันขอเล่าถึงเด็กคนหนึ่งซึ่งมีบุคลิกเงียบๆ พูดน้อย ไม่ยิ้ม ท่าทีเฉยๆ ไม่ชอบเล่นกับเพื่อน ต้องใช้เวลาในการปรับตัวค่อนข้างมาก เมื่อก่อนเด็กคนนี้จะเขินอายไม่กล้าเข้าหาฉัน ฉันจึงเข้าไปหาเขาก่อน พูดเล่น พูดแหย่เขาบ้าง ทำอย่างนี้ทุกวันๆ ในช่วงแรกเมื่อฉันเข้าไปชวนคุย ฉันถามอะไร เขาก็ตอบทีละคำ ในระหว่างการคุยฉันพยายามมองหน้า สบตาเขา ฟังคำตอบของเขาอย่างตั้งใจ ให้เขารับรู้ว่าฉันฟังเขาจริงๆ ต่อมาฉันเริ่มดึงเพื่อนๆของเขา เข้ามาพูดคุยด้วยกันทีละคนสองคน จนเป็นวงพูดคุยปกติที่มีเขา เพื่อนๆและฉัน เขาเริ่มมีความมั่นใจ กล้าที่จะพูดหรือแสดงความคิดเห็นของตัวเองออกมา และมีความวางใจในตัวฉัน ทำให้เรามีปฏิสัมพันธ์ที่ดีต่อกัน รับรู้ทุกข์-สุขซึ่งกันและกัน

ในเทอมนี้เด็กคนนี้เปลี่ยนไป เขามาโรงเรียนด้วยความเบิกบาน ร่าเริงสดใส และก็จะเข้ามากอดฉัน แล้วจ๊ะเอ๋ฉันทุกวัน และเมื่อเด็กมีพัฒนาการเปลี่ยนไปในทางที่ดี ไม่เก็บตัว รู้จักเล่นกับเพื่อนๆ ก็ทำให้เด็กคนนี้มีความกระตือรือร้นในการทำกิจกรรมและมีความรับผิดชอบดีมาก เช่น เวลาทำอาหารเสร็จ เขาจะช่วยนำอุปกรณ์การทำอาหารทั้งหมดไปเก็บล้างจนเรียบร้อย โดยที่ฉันไม่ต้องคอยมาพูดบอกเตือนเหมือนเมื่อก่อน การเรียนรู้ของฉันและเด็กเป็นไปอย่างราบรื่น และอยู่ร่วมกันกับเพื่อนได้อย่างมีความสุข ซึ่งก็ทำให้ฉันรู้สึกภูมิใจในตัวเองมาก

นอกจากนั้นฉันได้เปิดโอกาส เปิดพื้นที่ ให้เด็กได้เรียนรู้อย่างอิสระ ได้ลองผิด ลองถูก ลงมือทำ เป็นเจ้าของงานการเองทั้งในกิจกรรมและโครงงานต่างๆ ทำให้เด็กมีประสบการณ์และนำสิ่งที่ได้เรียนรู้มาปรับใช้ในชีวิตประจำวันได้ รู้จักแก้ปัญหาง่ายๆ ได้ เด็กมีความสามารถช่วยเหลือตัวเองได้ดี มีความรับผิดชอบต่อหน้าที่ดี มีระเบียบวินัยในการอยู่ร่วมกันได้ดี

นี่คือความภูมิใจที่ฉันสามารถทำให้เด็กเป็นเช่นนี้ได้

**ครูอยากบอกว่า...**

การเปลี่ยนแปลงของครูส่งผลอันยิ่งใหญ่กับเด็กๆ ความวางใจในตัวครู การมีปฏิสัมพันธ์ที่ดีระหว่างเด็กและครู ทำให้เด็กๆ เปลี่ยนแปลงและมีพัฒนาการที่ดีได้