**คุณค่าของทีม**

ครูเอกราช แพรม่วง (ครูเล็ก)

สวัสดีเล็กเพื่อนรัก

การทำงานในอาชีพครูนั้นการวางแผนการสอนเป็นสิ่งสำคัญ บางครั้งวางแผนแล้วเป็นไปอย่างที่วางไว้ก็มีความสุขทั้งนักเรียนและครู แต่ถ้าไม่เป็นไปอย่างที่วางแผนไว้ หรือวางแผนไม่รัดกุม เราก็ต้องแก้ไขหรือปรับแผนการสอนบ้างให้เหมาะสมกับสถานการณ์ บางครั้งแผนการสอนของเราไม่ประสบความสำเร็จ นักเรียนไม่สนใจในกิจกรรมของครู เราก็ไปโทษนักเรียนว่าไม่ตั้งใจเรียน หรือถ้าห้องเรียนเริ่มวุ่นวาย ครูก็เริ่มหงุดหงิด แต่พอกลับมาดูตัวเอง ทำจิตใจให้เป็นปกติ จะเริ่มมองแผนการสอนตัวเองที่ยังไม่สมบูรณ์ ยังไม่ตอบรับการเรียนรู้ของนักเรียน ผมค่อยๆ สงบอารมณ์ตัวเอง และตั้งสติค่อยๆ แก้ปัญหาตามความเป็นจริง ทำให้ลดอาการโกรธและหงุดหงิดลงได้ แล้วนำปัญหาที่เกิดขึ้นมาปรึกษาเพื่อนครูในทีม

ผมเริ่มเล่าปัญหาให้เพื่อนครูในทีมฟัง ทุกคนช่วยวิเคราะห์ วิจารณ์ และช่วยเสนอความคิด ช่วยคิดแผนการสอนให้เหมาะสมกับชั้นเรียน พอผมนำคำแนะนำมาปรับใช้ในการสอนปรากฏว่าช่วยทำให้การเรียนการสอนราบรื่นขึ้น นักเรียนมีความใฝ่รู้ในการเรียนดีขึ้น ทำให้ห้องเรียนเกิดความสุขทั้งนักเรียนและครู

ผมจะเล่าการสอนกลุ่มกีตาร์กลุ่มคละชั้น ป.๔-๖ เป็นครั้งแรกที่ผมมาสอนเครื่องดนตรีชนิดนี้ซึ่งมีนักเรียนเลือกสิบคน ในช่วงแรกผมสอนเหมือนกันทุกคน คือเริ่มจากเพลงที่ง่ายๆ เพราะคิดว่าจะจัดการเรียนได้ง่าย ปรากฏว่าสอนไปได้สักสองสัปดาห์ นักเรียนที่มีพื้นฐานอยู่แล้วเริ่มเบื่อ ไม่ค่อยสนใจในเพลงที่เราเตรียมไว้ และไม่ค่อยซ้อม ผมเห็นนักเรียนไม่ฝึกซ้อมก็เริ่มไม่พอใจ พยายามหาสาเหตุที่ทำให้นักเรียนเป็นเช่นนั้น แต่ก็ยังคิดไม่ออก เพราะเราคิดในมุมของตนเอง จึงนำปัญหาดังกล่าวมาปรึกษาครูในทีม

เพื่อนครูในทีมช่วยวิเคราะห์แล้วแนะนำโดยให้เราลองแยกนักเรียนตามความสามารถเป็นกลุ่ม กลุ่มมีพื้นฐานเบื้องต้น กลุ่มมีพื้นฐานปานกลาง และกลุ่มมีพื้นฐานที่ดี แล้วเลือกเพลงตามความสามารถของกลุ่มนั้นๆ จากนั้นพอเล่นได้แล้วให้ไปร่วมเล่นกับวง R.A. Pop Orchestra หลังจากลองทำตามคำแนะนำปรากฏว่าบรรยากาศในห้องเรียนเริ่มดีขึ้น นักเรียนเริ่มฝึกซ้อมด้วยตนเอง มีความสนใจและตั้งใจฝึกซ้อมดี เพราะนักเรียนมีเป้าหมายในการเรียนที่ต่อไปจะได้ไปรวมกับวง R.A. Pop Orchestra

ผมประทับใจในการทำงานแบบเป็นทีมที่ทุกคนช่วยกันแก้ปัญหา ทำให้ได้ความคิดหลากหลาย หลายมุมมอง และเมื่อนำมาปรับใช้ก็ทำให้แผนการสอนของเรามีประสิทธิภาพมากขึ้น

**ครูอยากบอกว่า...**

การยอมรับฟังคนอื่น ไม่เอาตัวเองเป็นที่ตั้ง ทำให้เราก้าวออกจากกรอบและเห็นข้อจำกัดของตัวเอง