**นอกห้องเรียนคือเวลาทำงานหนักของครู**

**ในห้องเรียนคือเวลาเรียนรู้ของนักเรียน**

ครูณัฎฐสุดา ดอนเส (ครูโน้ต)

ถึงครูโน้ตที่รัก

การสอนของฉันสดๆ ในปีที่ผ่านมา ฉันรู้สึกทุกข์ใจมากในการเขียนแผน ฟังข้อเสนอแนะจากอาจารย์รัชดา และเตรียมสื่อที่มากมาย แต่ฉันก็ผ่านกระบวนการเหล่านั้นมาได้อย่างทุกลักทุเล ถ้าเป็นนักกีฬาว่ายน้ำก็คงเกือบจมน้ำหลายครั้ง แต่การเตรียมการที่หนักก่อนเริ่มสอนนั้น ฉันเพิ่งรู้สึกว่ามีการพัฒนาภายในและออกดอกออกผลมาสู่ผู้เรียน

จริงสิ ฉันสอนวิทยาศาสตร์ ป.๔ นะ มีนักเรียน ๗๕ คน ๓ ห้องเรียน การเข้าสอนโดยมีสื่อเป็นตะกร้าเข้าไปทุกครั้ง หรือมีภาพติดกระดาน มีกิจกรรมให้นักเรียนได้ทดลองตรวจสอบอยู่เสมอ ทำให้ฉันได้ยินเสียงนักเรียนชายคนหนึ่ง (เชวู) สะท้อนความคิดออกมาว่า *“ครูครับ ปีนี้ผมว่าผมได้ทดลองวิทย์มากมายเหลือเกิน แทบไม่มีคาบใดเลยที่ผมไม่ได้ทำการทดลอง”* แฟนคลับเด็กผู้หญิงและเด็กผู้ชายก็ไม่แพ้กัน เขาเหล่านั้นตั้งตารอคาบวิทย์ และมักมีคำถามว่า *“วันนี้ผม/หนูจะได้ทำกิจกรรมอะไรคะ”* หรือแม้แต่ผู้ปกครองยังสะท้อนท้ายภาคเรียนว่า *“ลูกชายผมบอกผมว่าเขาชอบวิทย์ที่ครูสอนมาก ครูสอนได้สนุกที่สุด”*

จากการอภิปรายแลกเปลี่ยนแนวคิดของวิทย์ ขอบอกว่า ป.๔ รุ่นนี้ไม่ธรรมดาเลยจริงๆ ตอบได้ตามที่คาดเดาไว้ หรือไม่ก็เกิน Concept ที่ตั้งไว้ด้วย

นี่ถึงเรียกว่า *“นอกห้องเรียนเป็นเวลาหนักของครู ในห้องเรียนเป็นเวลาของการเรียนรู้ของนักเรียน”*

**ครูอยากบอกว่า...**

นอกห้องเรียนเป็นเวลาทำงานหนักของครู ที่ต้องอ่าน คิด เขียนแผน เตรียมสื่อ ทดลองก่อนสอน ทั้งฟังคำเสนอแนะจากผู้รู้ เพื่อให้ครูเท่าทันสถานการณ์ความรู้ที่ปรากฏตรงหน้า แล้วให้ในห้องเรียนเป็นเวลาแห่งการเรียนรู้ของนักเรียนอย่างแท้จริง