**ครูผู้เรียนรู้ไปกับนักเรียน**

ครูศิริพร รัตนพานิช (ครูอ้อม)

**ถึงครูอ้อม**

ปีที่ผ่านมาเรื่องที่สนุกที่สุดของฉัน คือการทำขนมฝอยทอง ทองหยอดกับ **หิมะ เน และเม็ดทราย** นักเรียนทั้ง ๓ คนนี้เทอมแรกคุยกันมากเหลือเกิน วันที่ทำขนมเป็นวันที่หิมะ เน เม็ดทรายดูร่าเริงมาก วันนั้นป้าเสริมสอนทำขนม นักเรียนมากันตั้งแต่เช้าเพื่อเตรียมแยกไข่แดงออกจากไข่ขาว ฉันลงไปดูตอนพัก ข้าวของถูกจัดวางอย่างเป็นระเบียบ นักเรียนดูกระตือรือร้นเป็นอย่างมาก พอถึงเวลาทำขนมพวกเธอลงมาก่อนฉันเสียอีก ระหว่างทำขนมเม็ดทรายยืนตีแป้งขนมทองหยอดอยู่เกือบ ๑ ชั่วโมง โดยไม่มีคำบ่นเลยสักคำ ใครหยอดได้เป็นตัวก็จะมีเสียงเฮขึ้นทีหนึ่ง เรื่องราวในวันนั้นทำให้ฉันมองนักเรียนกลุ่มนี้เปลี่ยนไป พวกเธอไม่ใช่พวกหยิบโหย่ง เวลาตั้งใจทำก็ทำได้ดี หลังจากวันนั้นนักเรียนกลุ่มนี้ฟังฉันมากขึ้น บอกกล่าวอะไรก็ง่ายขึ้น ฉันลองมองย้อนดูตัวเองเหมือนกันว่าทำไมวันนั้นฉันมีความสุข ฉันพบว่าเพราะว่าวันนั้นฉันไม่ได้วางท่าเป็นครูจริงจัง ฉันทำตัวเป็นผู้ที่เรียนรู้ไปกับพวกเขา

การทำขนมครั้งนี้เกิดจากการเรียนรู้เรื่องราวต่างๆ ในอาณาจักรอยุธยา แล้วนักเรียนก็เลือกเรื่องราวที่ตนเองสนใจ สืบค้นที่มาที่ไป ปฏิบัติจนตนเองทำได้จริง เป็นผู้สืบสานภูมิปัญญาของบรรพบุรุษ และทำเป็นแผ่นพับนำเสนอความรู้สิ่งที่ตนเองได้เรียนรู้ งานแผ่นพับชิ้นนี้หิมะส่งงานก่อนเวลาซึ่งเป็นความเปลี่ยนแปลงของหิมะที่ฉันดีใจมาก

เรื่องนี้เกิดขึ้นตอนปลายเทอม ๒ พอเข้าเทอม ๓ นักเรียนกลุ่มนี้ก็ส่งงานได้ตรงเวลามากขึ้น ดูมีส่วนร่วมในการเรียนรู้ในห้องมากขึ้น และในวันสุดท้ายพวกเธอก็เป็นกลุ่มสุดท้ายที่ออกจากห้อง พวกเธอช่วยกันเก็บขยะและปิดหน้าต่าง ขอบคุณพวกเธอมากๆ วันนี้ฉันไปก่อนนะ แล้วจะเขียนมาเล่าให้อ่านกันใหม่

**ครูอยากบอกว่า...**

ฉันลองมองย้อนดูตัวเองเหมือนกันว่าทำไมวันนั้นฉันมีความสุข ฉันพบว่าเพราะว่าวันนั้นฉันไม่ได้วางท่าเป็นครูจริงจัง ฉันทำตัวเป็นผู้ที่เรียนรู้ไปกับพวกเขา