**เพียงต้นไม้ ๑ ต้น ในป่าไม้รุ่งอรุณ**

ครูวรรณพร สิงห์บุญ (ครูกิ๊ก)

**ถึงครูกิ๊ก**

ความที่เราเป็นครูใหม่ เราแอบมีความกังวลซ่อนไว้ว่าเราจะสอนนักเรียนได้รู้เรื่องหรือเปล่า แต่ก็มีเรื่องราวที่เรามีความภาคภูมิใจที่สุด คือเหตุการณ์ที่นีน่า ชั้น ม.๔ เข้ามาขอให้เราสอนเพิ่มเติมให้ในวันที่ขาดเรียนไป ซึ่งเราจำได้ดีว่าเป็นช่วงประมาณสัปดาห์ที่ ๖ ของภาคเรียนที่ ๓ /๒๕๕๖

วันหนึ่งนีน่าเดินมาหาเราที่โต๊ะแล้วบอกว่า “*ครูกิ๊กคะ หนูมาให้ครูสอนเพิ่มในวันที่หนูขาดเรียนไปค่ะ”*

เราเลยพูดว่า *“ว่าไง ไม่เข้าใจตรงไหน จะให้ครูช่วยสอนเรื่องอะไรบ้าง”*

*“ตั้งแต่แรกเลยค่ะครู อนุภาคมูลฐาน การจัดเรียงอะตอม ความเสถียรของธาตุ ค่าENไปจนถึงพันธะเคมีเลยค่ะ”* นีน่าตอบเราเราเองพอได้ยินแบบนั้นก็เกิดอาการแอบหงุดหงิดในใจว่าทำไมเด็กคนนี้เรียนกับเราไม่รู้เรื่องเลยเหรอ

เราเลยถามต่อว่า *“อะไรนะ...ตั้งแต่เรียนมาไม่เข้าใจเลยเหรอ แสดงว่าครูสอนไม่เข้าใจน่ะสิ”*

นีน่าบอกว่า *“พอเข้าใจค่ะครู แต่เหมือนมันยังกั๊กๆ อยู่ในใจ”*

เราเองมีความรู้สึกลึกๆ ในใจว่าเราตั้งใจและอยากจะช่วยนีน่าจริงๆ เราเลยสอนใหม่โดยการให้นีน่าตั้งคำถามในเรื่องที่เธอไม่เข้าใจ แล้วเราก็ตั้งข้อสังเกตพานีน่าค่อยๆ คิด ถาม-ตอบกันไป ใช้เวลาประมาณ ๑ ชั่วโมง ก็สามารถทำให้นีน่าเข้าใจแนวคิดของเรื่องทั้งหมดได้

หลังจากเรียนเสร็จเราชวนนีน่าคุยว่า *“ทำไมเรียนไม่เข้าใจเหรอ ครูสอนไม่เข้าใจหรือเปล่า หรือพวกเราไม่ชอบเรียนกับครูบอกครูได้นะ”*

นีน่าก็บอกกลับว่า *“ก็พอเข้าใจค่ะ แต่ไม่ค่อยเคลียร์ แต่หนูรู้สึกว่าหนูเรียนกับครูหนูใช้ความพยายามในการเรียนน้อยกว่าตอนที่หนูเรียนตอน ม.๒แต่หนูเป็นคนที่เรียนวิทย์ไม่เก่งไม่ค่อยชอบและหนูเองก็เป็นเด็กหัวศิลป์ค่ะ เลยไม่ค่อยเข้าใจ แต่หนูเรียนกับครูทำให้หนูชอบวิทย์มากขึ้นนะคะ”* ด้วยคำพูดของเด็ก ม.๔ คนนี้ทำให้เราภูมิใจว่า เด็กบ้านนอกอย่างเราก็สามารถสอนเด็กกรุงเทพให้เข้าใจและรู้สึกดีกับวิชาวิทยาศาสตร์ได้นะ

หลังจากเหตุการณ์สอนนีน่าครั้งนั้น ทำให้เราปลดแอกความกลัวในใจเรา ใจเรารู้สึกเบาขึ้นที่เราสามารถช่วยนักเรียนที่เรียนไม่เข้าใจ ให้เข้าใจได้ เรารู้สึกได้ถึงความหมายของคำว่า **ครู** ที่ไม่ใช่แค่ทำหน้าที่สอนหนังสือแค่ ๕๐ นาทีในห้องเรียนเท่านั้น อย่างที่เคยได้ยินคำพูดที่ว่าการเป็นครู ไม่มีวันหยุด แต่เป็นครูต้องเป็นตลอดชีวิต

ตอนนี้เราพร้อมที่จะเป็นครูที่ให้เวลากับนักเรียนอย่างเต็มที่ จะพยายามช่วยนักเรียน ไม่ตัดสินว่านักเรียนไม่รู้เรื่องเอง ช่วยไม่ได้ เราจะใจเย็น ค่อยๆ ช่วยเขาเป็นขั้นเป็นตอนเหมือนกับที่เราเคยช่วยนีน่าให้เข้าใจและรู้สึกดีกับวิชาวิทยาศาสตร์ได้

**แม้ว่าเราจะเป็นต้นไม้เพียง ๑ ต้นในป่าไม้รุ่งอรุณ บางครั้งต้นไม้ต้นนี้อาจจะยังไม่แข็งแกร่งสักทีเดียว อาจจะเจอลม เจอแดด เจอฝน เปรียบเสมือนกับการเจออุปสรรคในการวางแผนและการสอน แต่ต้นไม้ต้นนี้จะค่อยๆ เติบโตและเรียนรู้จนกลายเป็นต้นไม้ที่แข็งแกร่งให้ได้ในสักวัน**

**ครูอยากบอกว่า...**

คนเป็น “ครู” ไม่ใช่แค่ทำหน้าที่สอนหนังสือแค่ ๕๐ นาทีในห้องเรียนเท่านั้น แต่ต้องพร้อมที่จะเป็นครูนอกเวลา นอกห้องเรียน ต้องเป็นตลอดชีวิต