**เมื่อการเรียนรู้เป็นเรื่องเดียวกับทักษะชีวิต**

**---------------------------------**

**ครูวิวรรธน์ หมั่นปรุ (ครูวรรธน์)**

**ถึงครูวรรธน์**

เมื่อตอนที่ผมสอนอยู่ที่ชั้น ม.๓ เทอม ๓ ปีการศึกษา ๒๕๕๕ วันนั้นสอนนักเรียนเรื่องคานและโมเมนต์ ผมตัดสินใจเปลี่ยนความเคยชินเดิมๆที่สอนเนื้อหาวิชาการด้วยการเขียนกระดาน ลองเปลี่ยนเป็นการตั้งคำถามถามนักเรียนว่า ถ้านักเรียนเดินทางไปทำธุระกับแม่หรือกับครอบครัวที่ต่างจังหวัดโดยขับรถยนต์ แล้วรถยนต์เกิดยางแตกจะทำอย่างไรกัน?

มีนักเรียนส่งเสียงตอบมาว่า *“ก็เปลี่ยนยางสิครู”*

ผมจึงตอบกลับไปว่า *“ได้.. ถ้างั้นพวกเราทั้งหมดลงไปชั้นล่างที่รถยนต์ที่จอดอยู่ เพื่อฝึกการเปลี่ยนยางรถกัน”* และผมได้ให้กุญแจบล็อกขันล้อที่มีด้ามยาวประมาณ ๑ ฟุตกับนักเรียน เพื่อใช้ถอดน็อตล้อ ปรากฏว่านักเรียนทั้งหมดไม่สามารถถอดน็อตออกได้เลย

ผมจึงถามต่อว่าเป็นเพราะอะไร นักเรียนตอบกลับมาว่า *“แรงผม/แรงหนู ไม่พอค่ะ”* ผมจึงถามต่อไปว่าแล้วนักเรียนจะยอมอยู่กับที่หรือรอคนมาช่วยหรือ ถ้าแรงไม่พอแล้วต้องทำอย่างไร

สักพักก็มีนักเรียนคนหนึ่งใช้เท้าเหยียบไปที่ประแจขันน็อต ซึ่งก็เกือบทำให้ดีดขาตัวเอง เพราะประแจมันหลุดออกมา และมีนักเรียนอีกคนหนึ่งเดินไปหยิบท่อนเหล็กมาแล้วบอกว่า *“ครูต้องต่อด้ามให้ยาวครับ”* (ผมได้เตรียมท่อนเหล็กกับไม้เอาไปวางบริเวณใกล้ๆ อยู่แล้ว)

นักเรียนจึงพากันถอดน็อตเปลี่ยนล้อกันสนุกสนานไปเลย มีนักเรียนพูดขึ้นมาว่า *“ดูมันยาก.. แต่ก็ง่ายนะครู”*

จากนั้นผมก็พานักเรียนขึ้นไปเรียนต่อบนห้องเรียน และนักเรียนก็ได้ Concept ในเรื่องของคานและโมเมนต์ว่าถ้าแรงคูณระยะทางตั้งฉากตามแนวแรง จะทำให้เกิดงานของโมเมนต์ และถ้าระยะเพิ่มมากขึ้นจะทำให้แรงบิดเพิ่มมากขึ้นด้วย ทำให้นักเรียนเข้าใจเนื้อหาวิชาการได้ดีขึ้น และทำให้เขามีทักษะชีวิตที่จะเอาวิทยาศาสตร์หรือฟิสิกส์ช่วยแก้ปัญหาและสามารถช่วยผู้อื่นได้อีกด้วย

**ครูอยากบอกว่า...**

เราเลือกได้ว่าเราจะสอนแบบไหน สอนแบบเขียนกระดานตามที่เราก็เรียนมา หรือยอมเหนื่อยมากขึ้น คิดมากขึ้น พานักเรียนลงมือ ซึ่งมันได้ผลกว่า