**เสียงสะท้อนจากครูโรงเรียนแม่ใจวิทยาคม**

**โดย ครูกรรณิกา รัถยาธรรมกูล**

ดิฉัน ครูกรรณิกา รัถยาธรรมกูล ครูโครงการเพาะพันธุ์ปัญญา รุ่น ที่ 1 สิ่งที่ประทับใจประการแรกคือ แนวคิดการจัดกระบวนการเรียนรู้ในชั้นเรียนที่สามารถนำพาผู้เรียนให้เกิดทักษะกระบวนการที่ครบทุกๆด้านเหมาะต่อการใช้เป็นแนวทางให้ผู้เรียนสามารถนำไปต่อยอดความคิดได้ คือ เรียนแล้วเกิดประโยชน์ต่อตนเอง สังคม ผู้เรียนจึงให้ความสนใจต่อการเรียน ประการที่ 2 ได้เรียนรู้ใจ และลักษณะการทำงานของตนเอง ทำให้ตัวดิฉันได้ปรับปรุงนิสัยการทำงานของตนเอง และวางแผนงานได้อย่างมีขั้นตอน ประการที่ 3 การเป็นชุมชนแห่งการเรียนรู้ที่ทุกคนเอื้อเฟื้อให้กันและกันแบบไม่มีเงื่อนไข พี่เลี้ยงศูนย์ดูแลครู ครูดูแลนักเรียน ทำให้เกิดสังคมการเรียนรู้ที่อบอุ่น ในรายวิชาวิทยาศาสตร์พื้นฐาน ดิฉันจะปรับพฤติกรรมผู้เรียนด้วยจิตตปัญญาศึกษา และเริ่มฝึกกระบวนการคิดแบบเหตุ-ผล และจากนั้นจะเชื่อมโยงเข้ากับเนื้อหาวิชา ซึ่งนักเรียนจะต้องทำงานเป็นกลุ่มทำให้นักเรียนได้เรียนรู้ตนเอง เพื่อนร่วมกลุ่มฝึกให้นักเรียนได้รับฟังความคิดเห็นของผู้อื่น ซึ่งผู้เรียนเกิดการพัฒนาตนเองในการไตร่ตรองงานมากขึ้น และมีการวางแผนงานได้ดีขึ้น แนวทางในการมองและส่งต่อความรู้ไปยังผู้เรียนคือ เกิดความเข้าใจในตัวของผู้เรียนมากขึ้น การนำไปใช้ประโยชน์ ในปัจจุบันนี้ เรื่องการทำงาน งานมีเป้าหมายที่ชัดเจน และกว้างมากขึ้น ด้วยการรับฟังความคิดเห็น ข้อเสนอแนะจากเพื่อนร่วมงาน และทำให้เป็นคนที่นิ่งมากขึ้น ด้วยการเรียนรู้จากเพื่อนร่วมงาน ครูในกลุ่มโรงเรียนเพาะพันธุ์ปัญญาด้วยกัน

**เสียงสะท้อนจากนักเรียนโรงเรียนแม่ใจวิทยาคม**

**โดย นายธัญพิสิทธิ์ บัวเขียว**

สิ่งที่ประทับใจคือ ความรู้ที่ได้จากการเรียนเพาะพันธุ์ปัญญา เป็นความรู้ที่หาไม่ได้ในห้องเรียน แต่เป็นการศึกษาค้นคว้าหาข้อมูลด้วยตัวเอง เป็นอิสระดีครับ จึงเป็นทักษะที่จะสามารถนำไปใช้ในการทำอาชีพได้ และประทับใจในเรื่องความสามัคคีของกลุ่มโครงงานเพาะพันธุ์ปัญญาที่ฝึกสอนให้เราทำงานเป็นกลุ่ม ซึ่งการทำงานเป็นกลุ่มมีปัญหาตรงที่ความคิดเห็นไม่ตรงกันจึงทำให้เกิดความขัดแย้ง แต่กระบวนการของครูฝึกให้เราพูดคุยกันด้วยเหตุผลจึงทำให้เราสามัคคีกัน ตัวอย่าง เช่น ครูมีตัวชี้วัดหนึ่งที่พวกเราต้องนำเสนอโครงร่างงานวิจัย ครูบอกพวกเราว่า นักเรียนต้องจัดการทุกอย่างเอง ให้ดูตัวอย่างการนำเสนองานโครงร่างจากเพื่อนๆ ที่โรงเรียนพะเยาพิทยาคม ครูเป็นกรรมการพิจารณา เป็นผู้รับเชิญ พวกเราคิดว่าคงไม่ผ่านแน่การสอบนำเสนอโครงร่าง แต่เมื่อเรามาพูดคุยกันและแบ่งภาระงาน ให้ทุกคนรับผิดชอบงานส่วนรวม และในแต่ละกลุ่มก็รับผิดชอบงานของตนเอง มีหน้าที่จัดสถานที่ ปฎิคม เชิญแขก จัดเอกสาร รับลงทะเบียนผู้เข้าฟัง ดูเพื่อนๆตื่นเต้นกัน แต่งานของพวกเราออกมาดูดีมาก ไม่มีวิชาไหนเขาทำกันผมชอบมาก ส่วนผมในวันนั้นรับหน้าที่เป็นพิธีกรครับ

สิ่งที่กล่าวมาข้างต้นสามารถนำไปใช้ในชีวิตทั้งปัจจุบันและอนาคตได้ เช่น วิธีการสร้างความสามัคคีในหมู่คณะ ความรู้ที่ได้ใช้เป็นความรู้พื้นฐานในการประกอบอาชีพในอนาคตได้ และที่สำคัญผมได้ประสบการณ์ในการทำงานการใช้ชีวิต